

Številka: 0101-33/2024/36

Datum: 18. 4. 2024

**POROČILO O DELU MNZ V LETU 2023**

**Vsebina**

[1 Splošno 2](#_Toc164171717)

[1.1 Medresorske in vladne delovne skupine, ki jih vodi Ministrstvo za notranje zadeve 2](#_Toc164171718)

[2 Naloge za zagotavljanje javne varnosti v državi 2](#_Toc164171719)

[3 Usmerjanje in nadzor nad delom policije ter reševanje pritožb zoper policiste 2](#_Toc164171720)

[4 Zakonito in učinkovito opravljanje upravnih in drugih nalog v pristojnosti Ministrstva za notranje zadeve 2](#_Toc164171721)

[4.1 Področje zasebnega varovanja, detektivske dejavnosti, varnosti na smučiščih in občinskega redarstva 2](#_Toc164171725)

[4.2 Varovanje in obravnavanje tajnih podatkov 2](#_Toc164171726)

[4.3 Dvig varnostne kulture pri obravnavanju in varovanju tajnih in osebnih podatkov v Ministrstvu za notranje zadeve 2](#_Toc164171727)

[4.4 Varnostno načrtovanje in preverjanje tujih državljanov po Zakonu o varstvu pred ionizirajočimi sevanji in jedrski varnosti 2](#_Toc164171728)

[4.5 Upravne notranje zadeve 2](#_Toc164171729)

[4.5.1 Zagotavljanje podatkov iz Centralnega registra prebivalstva 2](#_Toc164171730)

[4.5.2 Napredek pri uporabi biometričnih osebnih izkaznic 2](#_Toc164171731)

[4.5.3 Implementacija Družinskega zakonika – izenačitev partnerske zveze z zakonsko zvezo 2](#_Toc164171732)

[4.5.4 e-Smrti 2](#_Toc164171733)

[4.5.5 Prilagoditev evidenc upravnih notranjih zadev ob prehodu Geodetske uprave RS (GURS) na nov informacijski sistem IS Kataster 2](#_Toc164171734)

[4.5.6 Drugi pomembnejši podatki s področja registracije prebivalstva in javnih listin 2](#_Toc164171735)

[4.5.7 Pridobitev državljanstva 2](#_Toc164171736)

[4.5.8 Področje orožja 2](#_Toc164171737)

[4.5.9 Področje eksplozivov 2](#_Toc164171738)

[4.5.10 Področje društev in političnih strank 2](#_Toc164171739)

[4.5.11 Informacijski sistem upravnih notranjih zadev 2](#_Toc164171740)

[5 Upravljanje migracij 2](#_Toc164171741)

[6 Proaktivno in kredibilno mednarodno dvo- in večstransko sodelovanje 2](#_Toc164171742)

[7 Preprečevanje in boj proti trgovini z ljudmi 2](#_Toc164171743)

[8 Zagotavljanje pogojev za delo Ministrstva za notranje zadeve, Policije in Inšpektorata Republike Slovenije za notranje zadeve 2](#_Toc164171744)

[9 Podatki o proračunu Ministrstva za notranje zadeve, kadrovski podatki, pravne zadeve in druge dejavnosti 2](#_Toc164171745)

[9.1 Izvrševanje proračuna za leto 2023 in priprava spremembe proračuna za leto 2024 ter priprava proračuna za leto 2025 2](#_Toc164171751)

[9.2 Črpanje evropskih sredstev 2](#_Toc164171752)

[9.3 Kadrovski podatki 2](#_Toc164171753)

[9.4 Področje sodnih sporov in odškodninskih zahtevkov 2](#_Toc164171754)

[9.5 Prevajanje in tolmačenje 2](#_Toc164171755)

[9.6 Komuniciranje z javnostmi 2](#_Toc164171756)

[10 Projekti, namenjeni večji učinkovitosti dela Ministrstva za notranje zadeve 2](#_Toc164171757)

[10.1 Projekti digitalizacije in informatizacije 2](#_Toc164171759)

[10.2 Sodelovanje pri raziskovalni dejavnosti v okviru ciljnih raziskovalnih projektov 2](#_Toc164171760)

# Splošno

Temeljno **poslanstvo** Ministrstva za notranje zadeve (MNZ) je zagotavljanje varnosti v državi, in sicer z delovanjem na področjih javne varnosti in policije, upravnih notranjih zadev, migracij in naturalizacije tujcev.

**Vrednote** zaposlenih v MNZ so spoštovanje pravne države in človekovih pravic, sodelovanje in spoštljiv odnos do ljudi, stalno izboljševanje in inovativnost ter prepričanje, da le sistemsko usmerjana in nadzorovana policija ter drugi varnostni subjekti zagotavljajo visoko stopnjo varnosti ljudi in človekovih pravic.

MNZ je v letu 2023 **opravljalo naloge** usmerjanja, nadziranja in reševanja pritožb zoper delo policije ter naloge na področju zasebnega varovanja, detektivske dejavnosti, varnosti na smučiščih, občinskega redarstva, varstva tajnih podatkov, varnostnega načrtovanja ter sistemsko normativne in analitske dejavnosti s področja dela policije in drugih varnostnih subjektov. Zagotavljalo je učinkovito in strokovno opravljanje upravnih nalog na področju migracij in naturalizacije tujcev, izdaje potovalnih dokumentov, izvedbe volilnih opravil, pošiljanja podatkov iz centralnega registra prebivalstva, vodenja osebnega statusa v matičnem registru, prijave prebivališča, pridobitve državljanstva Republike Slovenije, registracije društev in političnih strank, javnih zbiranj, orožja in eksploziva.

Na področju **varstva pred naravnimi in drugimi nesrečami** so potekale številne dejavnosti, zlasti avgusta 2023 zaradi največjih poplav v zgodovini samostojne Republike Slovenije (RS).

Delovanje MNZ na obrambnovarnostnem področju je tudi v letu 2023 zaznamovala **vojna v Ukrajini**. Večina nacionalnih in NATO ukrepov kriznega odzivanja, ki so se zaradi vojne na ravni države izvajali od februarja 2022, je še veljala. Prek kontaktne točke v RS, vzpostavljeni na Ministrstvu za obrambo Republike Slovenije (MORS), je v letu 2023 potekalo redno poročanje NATO o stanju na področju civilne pripravljenosti iz pristojnosti MNZ z organoma v sestavi.

K zagotavljanju javne varnosti, dobrososedskih odnosov in upravljanja migracij je MNZ prispevalo z **izvajanjem številnih dejavnosti na področju mednarodnega sodelovanja** na dvostranski, regionalni in večstranski ravni. Še zlasti pomembno je dejavno delovanje v okviru Evropske unije (EU), saj sta oblikovanje zakonodaje in sodelovanje na področju notranjih zadev ključna za zagotavljanje stabilnega in varnega okolja.

MNZ je skrbelo za koordinacijo dejavnosti na področju preprečevanja trgovine z ljudmi in boja proti njej na ravni države ter zagotavljalo izvajanje programov pomoči žrtvam trgovanja.

Pri **komuniciranju z zunanjo in notranjo javnostjo** so v letu 2023 najbolj izstopala naslednja delovna področja ministrstva: migracije, tujska zakonodaja, umik ograje, vzpostavitev ponovnega začasnega nadzora na notranji schengenski meji s Hrvaško in Madžarsko ter nadzori nad delom policije in izdane usmeritve. Posebna pozornost je bila namenjena komunikacijskim dejavnostim ob poplavah in plazovih.

V cilju izboljšave organizacijske odličnosti in dodatnih izboljšav nenehnega razvoja organizacije je bila v MNZ uspešno izvedena **samoocenitev po Skupnem ocenjevalnem okviru za organizacije v javnem sektorju** (model CAF). MNZ je prejelo priznanje uporabnika CAF z veljavnostjo do leta 2026.

MNZ se je v okviru **sodelovanja z drugimi državnimi institucijam**i udeleževalo številnih sklicanih sej delovnih teles in plenarnih zasedanj v Državnem zboru Republike Slovenije in v Državnem svetu Republike Slovenije, če so bile obravnavane zadeve iz pristojnosti ministrstva. Med obravnavanimi predlogi so bili zakoni in drugi akti, ki jih je predlagala Vlada Republike Slovenije, ter zakoni, ki so jih predlagali poslanci in so se nanašali na pristojnosti MNZ.

MNZ je pripravilo tudi številne odgovore oziroma sodelovalo pri pripravi odgovorov na poslanska vprašanja, ki so bila naslovljena na Vlado Republike Slovenije in dodeljena v pripravo MNZ, kot nosilcu oziroma sodelujočemu ministrstvu. Teme, na katere so se nanašala vprašanja, so bile zelo različne, med najpogostejšimi je treba omeniti predvsem delo policije, nadzor državne meje, nezakonite migracije in postopke za pridobivanje mednarodne zaščite.

Minister za notranje zadeve Boštjan Poklukar je od imenovanja 21. februarja 2023 odgovoril na kar 90 pisnih poslanskih vprašanj in pobud ter ustnih poslanskih vprašanj, ki so bila v letu 2023 naslovljena nanj.

## Medresorske in vladne delovne skupine, ki jih vodi Ministrstvo za notranje zadeve

V letu 2023 je MNZ vodilo več delovnih skupin na področju varovanja, migracij, boja proti trgovini z ljudmi, preprečevanja kriminalitete, upravljanja meja itd.

|  |  |
| --- | --- |
| **Delovna skupina** | **Namen**  |
| **Komisija za fizično varovanje jedrskih objektov ter jedrskih in radioaktivnih snovi** | Komisija ima na podlagi 147. člena Zakona o varstvu pred ionizirajočim sevanjem naslednje naloge: obravnava predloge sprememb in dopolnitev predpisov, ki posegajo na področje fizičnega varovanja jedrskih objektov ter jedrskih in radioaktivnih snovi, ter o tem daje mnenja in predloge za njihovo dopolnitev; daje mnenja o ocenah ogroženosti, ki se izdelajo za jedrske objekte, za objekte, v katerih so ali bodo nameščene ali hranjene radioaktivne snovi, in za prevoz jedrskih snovi; spremlja opravljanje nalog fizičnega varovanja jedrskih objektov ter jedrskih in radioaktivnih snovi; daje priporočila za izboljšanje ukrepov fizičnega varovanja. |
| **Medresorska delovna skupina za pripravo sprememb in dopolnitev Pravilnika o fizičnem varovanju jedrskih objektov, jedrskih in radioaktivnih snovi ter prevozov jedrskih snovi in Odredbe o določitvi programov strokovnega izpopolnjevanja in obdobnega strokovnega izpopolnjevanja varnostnega osebja za izvajanje fizičnega varovanja jedrskih objektov, jedrskih ali radioaktivnih snovi ter prevozov jedrskih snovi** | Medresorska delovna skupina je v letu 2023 končala delo. Oba akta sta bila objavljena v Uradnem listu RS. Namen posodobitve aktov je bila uskladitev s sodobnimi smernicami dejavnosti fizičnega varovanja jedrskih objektov, ki jih opredeljuje mednarodna agencija za jedrsko energijo. |
| **Sklep o imenovanju nacionalne kontaktne točke v Evropski migracijski mreži** | Nacionalna kontaktna točka na državni ravni izvaja naloge Evropske migracijske mreže, določene v Odločbi Sveta o ustanovitvi Evropske migracijske mreže (2008/381/ES). |
| **Medresorska delovna skupina za boj proti trgovini z ljudmi** | Zagotavljanje celovitega, učinkovitega in usklajenega delovanja na področju trgovine z ljudmi, k čemur nas zavezujejo EU zakonodaja in različni mednarodni pravni akti (Direktiva 2011/36/EU Evropskega parlamenta in Sveta z dne 5. aprila 2011 o preprečevanju trgovine z ljudmi in boju proti njej ter zaščiti njenih žrtev in o nadomestitvi Okvirnega sklepa Sveta 2002/629/PNZ). |
| **Nadzorni odbor za spremljanje skladov s področja notranje varnosti in migracij** | Financiranje politik notranjih zadev EU v večletnem finančnem okviru 2014–2020 je potekalo prek dveh skladov, to je Sklada za azil, migracije in vključevanje (AMIF) ter Sklada za notranjo varnost (ISF). Za spremljanje skladov s področja notranje varnosti in migracij se je ustanovil nadzorni odbor. |
| **Odbor za spremljanje programa Sklada za azil, migracije in vključevanje, programa Sklada za notranjo varnost in programa Instrumenta za finančno podporo za upravljanje meja in vizumsko politiko v okviru Sklada za integrirano upravljanje meja** | Odbor za spremljanje je ustanovljen z Uredbo o izvajanju uredb (EU) in (Euratom) na področju azila, migracij in vključevanja, notranje varnosti ter evropskega integriranega upravljanja meja v programskem obdobju 2021–2027 in zagotavlja pri implementaciji skladov uravnoteženo zastopanost organov upravljanja in nadzora, posredniških teles in predstavnikov partnerjev. |
| **Delovna skupina za implementacijo projekta povezljivosti informacijskih sistemov Evropske unije na področju meja in vizumov ter na področju policijskega in pravosodnega sodelovanja, azila ter migracij (interoperabilnost)** | Vlada Republike Slovenije je medresorsko delovno skupino za implementacijo projekta povezljivosti informacijskih sistemov Evropske unije na področju meja in vizumov ter na področju policijskega in pravosodnega sodelovanja, azila ter migracij (interoperabilnost) ustanovila z namenom spremljanja stanja in razreševanja na področju implementacije projekta interoperabilnosti. |
| **Medresorska delovna skupina za koordinacijo in nadzor nad izvajanjem Resolucije o nacionalnem programu preprečevanja in zatiranja kriminalitete za obdobje 2019–2023** | Delovna skupina je usklajevala, usmerjala in koordinirala delo nosilcev in sodelujočih pri pripravi in izvajanju strategij in programov. Pripravila je poročilo o izvajanju strategij in programov, ki so bili v resoluciji predvideni za leto 2022. Izvedba strategij in programov je bila večinoma uspešna, pri nekaterih pa je potekala kot redna dejavnost na področjih, ki so v pristojnosti posameznih ministrstev. Kljub prizadevanjem pristojnih so nekateri programi ostali nerealizirani in so bili preneseni v novo resolucijo za naslednje srednjeročno obdobje. |
| **Delovna skupina vlade za pripravo predloga Resolucije o nacionalnem programu preprečevanja in zatiranja kriminalitete za obdobje 2024–2028** | Delovna skupina je do konca leta 2023 pripravila predlog nove resolucije in jo poslala v medresorsko usklajevanje. |
| **Delovna skupina za obravnavo romske problematike** | Obravnava romske problematike. |
| **Delovna skupina za pripravo ustreznih rešitev s področja začasne zaščite ter položaja razseljenih oseb iz Ukrajine in za pomoč gospodarstvu Republike Slovenije zaradi posledic ukrajinske krize** | Naloga delovne skupine je uskladitev in priprava besedila sprememb posameznih zakonov s področja začasne zaščite razseljenih oseb iz Ukrajine in ukrepov za pomoč gospodarstvu zaradi posledic ukrajinske krize. |
| **Delovna skupina za pripravo strategije vlade na področju migracij** | Naloga delovne skupine je priprava strategije na področju migracij, ki bo definirala cilje, usmeritve ter ukrepe za učinkovito in celovito upravljanje migracij v Sloveniji. Naloga delovne skupine je izključno koordinativna in posvetovalna. |
| **Delovna skupina vlade za implementacijo Strategije skladnega upravljanja državne meje Republike Slovenije (IBM strategija)** | Delovna skupina opravlja naslednje naloge: spremlja implementacijo Strategije skladnega upravljanja državne meje Republike Slovenije, obravnava in predlaga spremembe strategije IBM, spremlja ugotovitve in priporočila schengenske evalvacije Evropske komisije, pripravlja predloge za učinkovito implementacijo strategije IBM in predlaga potrebne ukrepe. |
| **Delovna skupina vlade za proučitev stanja učinkovitosti obravnave primerov vseh vrst nasilja (nasilje v družini, spolne zlorabe žensk in otrok, medvrstniško nasilje)**  | Naloge delovne skupine so: identifikacija ukrepov za zagotovitev učinkovitega in usklajenega delovanja policije in drugih pristojnih institucij pri obravnavi konkretnih primerov nasilja; priprava izhodišč za morebitne spremembe in dopolnitve normativnih podlag na področju prekrškovnega in kazenskega materialnega in procesnega prava; identifikacija novih oblik nasilja, povezanih s priseljevanjem, in s tem povezanih izzivov pri obravnavi nasilja; krepitev zaupanja v državne institucije in spodbujanje k prijavi nasilja; priprava izhodišč za posodobitev izobraževanj in usposabljanj kandidatov za policiste, aktivnih policistov in drugih deležnikov, ki sodelujejo v procesu obravnave primerov nasilja. |
| **Delovna skupina vlade****za pripravo Strategije Vlade Republike Slovenije na področju****vključevanja tujcev** | Naloga delovne skupine je priprava strategije vključevanja tujcev, ki niso državljani EU, v kulturno, gospodarsko in družbeno življenje Republike Slovenije (v nadaljevanju: Strategija). Delovna skupina je na podlagi drugega odstavka 34. člena Zakona o spremembah in dopolnitvah Zakona o tujcih – ZTuj-2G (Uradni list RS, št. 48/23) pripravila Strategijo in jo 27. oktobra 2023 poslala Vladi Republike Slovenije v potrditev. Ta jo je nato sprejela na seji 9. novembra 2023. Delovna skupina je po izpolnitvi svoje naloge – pripravi Strategije prenehala delovati. |

**Preglednica:** Medresorske in vladne delovne skupine

# Naloge za zagotavljanje javne varnosti v državi

MNZ je skrbelo za sistemsko in strateško urejanje zadev nacionalne varnosti ter uresničevanje politik za **zagotavljanje notranje varnosti RS in EU**.Velik del dejavnosti na tem področju v letu 2023 je bil povezan z vojno v Ukrajini. MNZ je bilo v vlogi upravitelja obrambnega načrta odgovorno za koordinacijo in izvajanje dejavnosti, ki sta jih v zvezi s tem naložila vlada in upravitelj obrambnega načrta države – ministrstvo, pristojno za obrambo. Potekala so številna medresorska usklajevanja dejavnosti, nalog in ukrepov. Pripravljali so se elementi ocene ogroženosti države pred napadom in ocenjevali trendi hibridnih groženj. Izvedene so bile tudi strateško pomembne vaje EU in NATO s področja kriznega upravljanja ter kibernetske varnosti.

**Normativna dejavnost:**

S področja **policije in drugih varnostnih nalog** je MNZ pripravilo predlog **Zakona o spremembah in dopolnitvah Zakona o nadzoru državne meje** (Uradni list RS, št. 76/23), s katerim je bila določena normativna podlaga za povračilo škode lastnikom zemljišč za obdobje od poteka 24 mesecev od postavitve začasnih tehničnih ovir do datuma njihove odstranitve ter za vzpostavitev evidence izvedenih mejnih kontrol potnikov.

Na ravni podzakonskih predpisov so bili pripravljeni in sprejeti naslednji vladni oziroma ministrski predpisi:

* Uredba o spremembah Uredbe o določitvi mejnih prehodov v Republiki Sloveniji (Uradni list RS, št. 50/23),
* Uredba o spremembah Uredbe o uniformi, položajnih oznakah in simbolih policije (Uradni list RS, št. 91/23),
* Odlok o uvedbi začasnega ponovnega nadzora na notranjih mejah Republike Slovenije z Republiko Hrvaško in Madžarsko (Uradni list RS, št. 107/23),
* Odlok o spremembi Odloka o uvedbi začasnega ponovnega nadzora na notranjih mejah Republike Slovenije z Republiko Hrvaško in Madžarsko (Uradni list RS, št. 110/23),
* Odlok o spremembi Odloka o uvedbi začasnega ponovnega nadzora na notranjih mejah Republike Slovenije z Republiko Hrvaško in Madžarsko (Uradni list RS, št. 116/23),
* Odlok o ustanovitvi, območju in sedežu policijskih uprav v RS (Uradni list RS, št. 120/23),
* Odlok o spremembi Odloka o uvedbi začasnega ponovnega nadzora na notranjih mejah Republike Slovenije z Republiko Hrvaško in Madžarsko (Uradni list RS, št. 124/23),
* Odlok o uvedbi začasnega ponovnega nadzora na notranjih mejah Republike Slovenije z Republiko Hrvaško in Madžarsko (Uradni list RS, št. 127/23),
* Pravilnik o spremembi Pravilnika o območjih in sedežih območnih policijskih postaj (Uradni list RS, št. 2/23),
* Pravilnik o spremembah in dopolnitvah Pravilnika o psihološki pomoči in psihološki podpori uslužbencev policije (Uradni list RS, št. 20/23),
* Pravilnik o načinu izvajanja 220. člena Zakona o elektronskih komunikacijah (Uradni list RS, št. 29/23),
* Pravilnik o spremembah Pravilnika o označevanju bližine mejne črte, mejnih prehodov in njenih območij (Uradni list RS, št. 54/23),
* Pravilnik o spremembah Pravilnika o izvajanju Zakona o nadzoru državne meje (Uradni list RS, št. 61/23),
* Pravilnik o fizičnem varovanju jedrskih objektov, jedrskih in radioaktivnih snovi ter prevozov jedrskih snovi (Uradni list RS, št. 100/23),
* Odredba o določitvi programa osnovnega strokovnega usposabljanja in programa obdobnega strokovnega izpopolnjevanja varnostnega osebja, ki izvaja fizično varovanje jedrskih objektov, jedrskih ali radioaktivnih snovi ter prevozov jedrskih snovi (Uradni list RS, št. 100/23),
* Odredba o določitvi mejnih prehodov z Republiko Hrvaško in Madžarsko, na katerih je v času trajanja začasnega ponovnega nadzora dovoljeno prehajati državno mejo (Uradni list RS, št. 107/23),
* Odredba o določitvi programa strokovnega izpopolnjevanja za varovanje prireditev v gostinskih lokalih (Uradni list št. 116/23),
* Odredba o določitvi programa strokovnega izpopolnjevanja za prevoz in varovanje gotovine ter drugih vrednostnih pošiljk (Uradni list št. 116/23),
* Pravilnik o območjih in sedežih območnih policijskih postaj (Uradni list RS, št. 120/23).

V letu 2023 se je nadaljevalo intenzivno strokovno in medresorsko usklajevanje predloga novega **Zakona o detektivski dejavnosti.** Predlagane rešitve med drugim celovito urejajo dopustne oblike dela detektivov, nadgrajujejo pogoje za fizične in pravne osebe za opravljanje detektivske dejavnosti, določajo konstitutivnost vpisa in izbrisa detektivov, detektivov podjetnikov in detektivskih družb v evidenco detektivov oziroma evidenco detektivskih družb, celoviteje urejajo pristojnosti, organizacijo in delovanje zbornice, nadgrajujejo ureditev strokovnega nadzora nad delom detektivov, disciplinske odgovornosti detektivov, varnostnega preverjanja, mirovanja statusa detektiva in posameznih upravičenj detektiva, urejajo postopek pritožb zoper delo detektivov in krepijo inšpekcijski nadzor nad izvajanjem določb zakona.

V prvi polovici leta 2023 je MNZ nadaljevalo pripravo osnutka predloga **Zakona o spremembah in dopolnitvah Zakona o organiziranosti in delu v policiji**, s katerim se bodo določneje uredila razmerja ministrstva do policije v delu, ki se nanaša na usmerjanje policije in pooblastila uradnikov MNZ za usmerjanje in nadzor policije, natančneje uredilo področje upravljanja stvarnega premoženja, določil postopek imenovanja in razrešitve generalnega direktorja policije ter direktorja Nacionalnega preiskovalnega urada (NPU), nadgradili drugi delovnopravni instituti, ki bodo omogočali fleksibilnejšo organizacijo in izvajanje nalog policije ter uredil postopek prevajanja in tolmačenja pri opravljanju policijskih nalog s tujimi državljani.

Konec leta 2023 je MNZ pristopilo k dejavnostim za pripravo nove novele **Zakona o spremembah in dopolnitvah Zakona o nalogah in pooblastilih policije**, ki se bo v bistvenem nanašala na implementacijo sodbe sodišča EU glede PNR, prenos Direktive 2023/977/EU, ETIAS Uredbe 2018/1240/EU v delu, ki ureja nacionalno enoto in nadzorni seznam ETIAS, Uredbe 2019/817/EU, Uredbe 2018/1860/EU in Uredbe 2018/1862/EU ter na implementacijo odločbe Ustavnega sodišča RS št. Up-26/19-31, U-I-227/19.

S predstavniki Ministrstva za pravosodje, Službe Vlade Republike Slovenije za zakonodajo in Generalno policijsko upravo (GPU) so uslužbenci Direktorata za policijo in druge varnostne naloge (DPDVN) aktivno sodelovali v delovni skupini za pripravo predloga zakona o ureditvi nekaterih vprašanj v zvezi z določenimi prekrški, storjenimi med veljavnostjo ukrepov zaradi preprečevanja širjenja nalezljive bolezni covida-19 in v delovni skupini za pripravo nujnih ukrepov za reševanje izzivov zaradi kaznivih dejanj v zvezi z migracijami.

Na Ministrstvo za pravosodje so bile v sodelovanju z GPU naslovljene obsežne pobude za spremembe in dopolnitve ZKP in ZP-1. Pripravljen je bil tudi osnutek predloga Uredbe o spremembah in dopolnitvah Uredbe o sodelovanju državnega tožilstva, policije in drugih pristojnih državnih organov in institucij pri odkrivanju in pregonu storilcev kaznivih dejanj.

V jesenskem času 2023 je bil za strokovno in medresorsko usklajevanje pripravljen predlog Pravilnika o spremembah in dopolnitvah Pravilnika o službenih živalih v policiji.

# Usmerjanje in nadzor nad delom policije ter reševanje pritožb zoper policiste

Usmerjanje in nadzor policije sta potekala učinkovito in objektivno. Opravljene so bile vse načrtovane naloge iz programa dela, vključno z načrtovanimi nadzori iz letnega načrta nadzorov.

**Usmerjanje policije** pomeni sistematično in načrtno dajanje splošnih ali konkretnih napotil za opravljanje nalog s ciljem izpolnjevanja temeljnega poslanstva policije. Minister daje policiji temeljne (srednjeročne), letne in posamične usmeritve za izvajanje nalog. Usmeritve vsebujejo tudi roke, do kdaj je treba opraviti določene naloge, in zahtevo, da policija o izvedbi poroča ministru.

V letu 2023 so bile pripravljene in izdane usmeritve za pripravo letnega načrta dela policije v letu 2024 ter sedem posamičnih usmeritev. Podlaga zanje so bile zlasti ugotovitve nadzorov.

Posamične usmeritve so se nanašale na:

* prednostno obravnavo korupcijskih kaznivih dejanj,
* ugotavljanje organizatorja javnega shoda,
* preverjanje zakonitosti in strokovnosti uporabe policijskih pooblastil,
* odpravo v nadzoru ugotovljenih pomanjkljivosti nad postopki policije v zvezi s ciljnim iskanjem oseb,
* odpravo v nadzoru ugotovljenih pomanjkljivosti nad postopki policije z zaseženimi predmeti iz kaznivih dejanj in prekrškov,
* odpravo v nadzoru ugotovljenih pomanjkljivosti nad delom policije pri preiskavi kaznivih dejanj nasilja v družini,
* odpravo v nadzoru ugotovljenih pomanjkljivosti nad delom policije pri odkrivanju in preiskavi kaznivih dejanj zoper spolno nedotakljivost na območju Policijske uprave Kranj.

Spremljanje uresničevanja letnih usmeritev je potekalo na podlagi poročil in analiz policije, letnega in polletnega poročila o delu policije, načrta dela policije, problemskih poročil ter ugotovitev iz letnih pogovorov z vodstvi organizacijskih enot na državni in regijski ravni.

**Nadzor nad delom policije** je potekal v obliki rednih, ponovnih in izrednih nadzorov. Z načrtom nadzorov za leto 2023 sta bila načrtovana dva redna in dva ponovna nadzora nad delom policije, poleg tega pa sta bila lani odrejena in izvedena tudi dva izredna nadzora. Nadzori so bili namenjeni preverjanju zakonitosti in strokovnosti dela ter spoštovanju varstva človekovih pravic in temeljnih svoboščin pri opravljanju nalog policije in uporabi policijskih pooblastil.

|  |  |
| --- | --- |
|  | **Redni nadzori** |
| 1. |  Preiskava kaznivih dejanj nasilja v družini |
| 2. |  Postopki policije pri privedbi osebe |
|  | **Ponovni nadzori** |
| 1. | Policijska pooblastila, s katerimi policisti posežejo v osebnostne pravice posameznika |
| 2. | Postopki policije pri proučitvi zakonitosti in strokovnosti uporabe ukrepa varnostnika |
|  | **Izredni nadzori** |
| 1. | Nadzor nad delom policistov Policijske postaje Celje pri odreditvi ukrepa prepovedi približevanja 9. 9. 2022 in domnevnem odklonskem ravnanju |
| 2. | Nadzor nad delom policije pri odkrivanju in preiskavi kaznivih dejanj zoper spolno nedotakljivost na območju Policijske uprave Kranj |

**Preglednica**: Opravljeni nadzori nad delom policije v letu 2023

Pri nadzorih, opravljenih v letu 2023, je treba posebej omeniti redni nadzor nad preiskavo kaznivih dejanj nasilja v družini, ki je pokazal številne nepravilnosti pri delu policije, odprl pa je tudi nekatera sistemsko-normativna vprašanja.

Poleg tega je enota MNZ, pristojna za usmerjanje in nadzor policije, od policije zahtevala pojasnila v primerih, ko je bilo ukrepanje policije odmevno v javnosti ali pa so prve ugotovitve kazale na določene nepravilnosti. V letu 2023 je bilo policiji v skladu z določbami Pravilnika o usmerjanju in nadzoru policije poslanih **21 zahtev za poročanje**, ki pomenijo posredno obliko nadzora nad policijo. Po prejetih poročilih je bila opravljena presoja zakonitosti in strokovnosti izvajanja določene naloge ali uporabe pooblastil policista. V 14 zadevah so bila pripravljena strokovna mnenja (druge zadeve se končujejo v letu 2024). Poleg tega so bile z mnenji končane še **tri zadeve**, za katere so bile zahteve za poročanje policiji poslane v letu 2022. Enota MNZ, pristojna za usmerjanje in nadzor policije, je v okviru svojih pristojnosti ocenila tudi **pet poročil policijskih komisij** **za oceno zakonitosti postopkov pri uporabi prisilnih sredstev**.

MNZ po uradni dolžnosti pred iztekom trimesečne **omejitve gibanja tujcu** v Centru za tujce po 79.a členu Zakona o tujcih preverja utemeljenost omejitve gibanja. Na tej pravni podlagi je enota MNZ, pristojna za usmerjanje in nadzor policije, v letu 2023 preverjala 13 tovrstnih postopkov in izdala ustrezne upravne akte.

Oblika nadzora nad policijo je tudi sistem **reševanja pritožb posameznikov zoper delo policistov**. V pritožbenem postopku, ki poteka tako v pomiritvenem postopku pri vodji policijske enote kot pred senatom za pritožbe pri MNZ, je treba zagotoviti neodvisno, nepristransko, strokovno in kakovostno reševanje pritožb zoper delo policistov.

**Graf**: Pritožbeni postopki v obdobju 2019–2023

| **Vrsta postopka** | **2019** | **2020** | **2021** | **2022** | **2023** |
| --- | --- | --- | --- | --- | --- |
| A | Pomiritveni postopki | 130 | 167 | 164 | 121 | 128 |
| A1 | - uspešno zaključeni (150/5 ZNPPol) | 69 | 83 | 76 | 59 | 56 |
| A2 | ... ravnanje policistov, neskladno s predpisi | 12 | 14 | 14 | 10 | 12 |
| B | Senati | 56 | 60 | 66 | 46 | 58 |
| B1 | - neuspešno končani pomiritveni postopki (148/3 ZNPPol) | 18 | 27 | 29 | 21 | 31 |
| B2 | - neposredna obravnava pred senatom (148/4 ZNPPol) | 38 | 33 | 37 | 25 | 27 |
| B3 | ... utemeljene pritožbe, obravnavane pred senatom | 7 | 10 | 13 | 12 | 11 |
| C | Zaključek brez obravnave | 151 | 233 | 250 | 330 | 298 |
| D | SKUPAJ rešenih pritožb (D = A + B2 + C) | **314** | **433** | **451** | **476** | **453** |

**Preglednica**: Rešene pritožbe zoper policiste glede na način reševanja

Pritožbeni postopek se izvaja na dveh ravneh, in sicer v pomiritvenem postopku (I. stopnja) ali na senatu (II. stopnja). Pomiritveni postopek je razgovor vodje policijske enote, kamor je razporejen policist, zoper katerega je vložena pritožba, s pritožnikom. Na II. stopnji se izvede senat, ki ga sestavljajo pooblaščenec ministra kot vodja senata in dva predstavnika javnosti kot člana senata. Senat je pristojen za ocenjevanje utemeljenosti pritožbe zoper delo policista. Z vključitvijo dveh predstavnikov javnosti v pritožbeni postopek je zagotovljen učinkovit neposreden državljanski nadzor nad delom policije.

Leta 2023 sicer ni bilo izvedenih usposabljanj o pritožbenem postopku za uslužbence policije, je pa usposabljanje načrtovano in umeščeno v načrt usposabljanj za leto 2024, kjer je predvideno usposabljanje s področja obravnavanja pritožbe oziroma vodenja pomiritvenih postopkov za 317 udeležencev. Sektor za pritožbe zoper policijo DPDVN redno obdobno izvaja usposabljanja, ki so namenjena pridobitvi oziroma poglabljanju znanj s področja reševanja pritožb, s poudarkom na pomiritvenih postopkih, pridobitvi teoretičnih znanj o reševanju konfliktov ter pridobitvi praktičnih izkušenj za izvajanje pritožbenega postopka s predstavitvijo študije, analize in rešitve posameznega primera.

Delo na področju reševanja pritožb zoper policiste je tudi v letu 2023 potekalo v znamenju prizadevanja za izboljšanje kakovosti vseh faz pritožbenega postopka ter čim bolj neodvisno, strokovno in objektivno reševanje pritožb. Leta 2023 je bilo sicer manj pritožb (466) kot leto pred tem (541), pri čemer pa so bili pritožbeni postopki zahtevnejši, saj je bilo izvedenih več senatov (58) kot leto prej (52). Delež uspešno rešenih pomiritvenih postopkov ostaja v okvirjih preteklega leta in znaša 44 odstotkov vseh pomiritvenih postopkov. Pooblaščenci ministra so v letu 2023 povečali prisotnost na pomiritvenih postopkih z izvedbo monitoringov in se udeležili skoraj 33 odstotkov vseh izvedenih pomiritvenih postopkov. Delež primerov, v katerih so pri pritožbah, ki se rešujejo na sejah senata, naloge poročevalca izvajali pooblaščenci ministra, se je v primerjavi s predhodnim letom povečal za dvakrat, potekajo pa prizadevanja za še dodatno povečanje tega števila.

Za ozaveščanje in informiranje ljudi o možnosti vložitve pritožbe zoper delo policistov ter potekom pritožbenega postopka je Sektor za pritožbe zoper policijo DPDVN prenovil zloženko *Pritožbe zoper delo policistov*, vključno s prevodom v italijanski in madžarski jezik. Posodobljen je bil tudi obrazec oziroma e-vloga za podajo pritožbe prek spleta, na spletu pa je bila nova zloženka objavljena tudi v elektronski obliki.

# Zakonito in učinkovito opravljanje upravnih in drugih nalog v pristojnosti Ministrstva za notranje zadeve

1.
2.
3.

## Področje zasebnega varovanja, detektivske dejavnosti, varnosti na smučiščih in občinskega redarstva

V letu 2023 so bile vse redne naloge s področja zasebnega varstva, varnosti na smučiščih in občinskega redarstva iz pristojnosti MNZ opravljene pravočasno.

MNZ je nadaljevalo racionalizacijo postopkov izdajanja službenih izkaznic varnostnemu osebju. Skupaj z Ministrstvom za javno upravo (MJU) je nadaljevalo tudi razvoj aplikacije za elektronsko oddajanje vlog za izdajo izkaznic varnostnega osebja. V fazi razvoja je aplikacija, ki bo poenostavila plačilo pristojbin za izdajo izkaznic, pri čemer je MNZ vključeno v pilotni projekt Ministrstva za digitalno preobrazbo (MDP). Nadaljevala se je tudi optimizacija informacijskega sistema za vodenje evidenc ter upravnih in prekrškovnih postopkov v MNZ in Inšpektoratu RS za notranje zadeve (IRSNZ) EUPP, s čimer bo dodatno zmanjšano tveganje za napake pri vodenju upravnih postopkov.

V letu 2023 se je nadaljevalo izvajanje nalog in zagotavljanje pomoči drugim ministrstvom in organizacijam pri izvajanju Uredbe o obveznem organiziranju varovanja, pri čemer je MNZ spremljalo uvajanje varnostne dokumentacije zavezancev. Izdano je bilo tudi eno dovoljenje za uporabo brezpilotnih letalnikov na območjih, kjer je obvezno organiziranje varovanja.

Na področju **zasebnega varovanja** se je nadaljeval proces prenove strategije zasebnega varovanja iz leta 2010. Imenovana delovna skupina bo Strategijo zasebnega varovanja pripravila do konca leta 2024.

Na podlagi prenoveosnovnih programov strokovnega usposabljanja varnostnega osebja na podlagi revizije katalogov standardov strokovnih znanj in spretnosti ter poklicnih standardov na področju zasebnega varovanja, ki jo je leta 2022 izvedla Nacionalna delovna skupina za revizijo kvalifikacijske strukture na področju zasebnega varovanja, sta bili v letu 2023 opravljeni reviziji programov specialističnega izpopolnjevanja za varovanje gostinskih lokalov in prevoza gotovine in vrednostnih pošiljk.

|  |  |  |  |  |  |
| --- | --- | --- | --- | --- | --- |
| **Leto** | **2019** | **2020** | **2021** | **2022** | **2023** |
| Število izdanih licenc podjetjem | 24 | 21 | 13 | 29 | 22 |
| Število izdanih izkaznic varnostnikom | 980 | 860 | 785 | 811 | 849 |
| Število potrdil o vpisu v evidenco internega varovanja | 1 | 0 | 1 | 0 | 0 |
| Število dovoljenj za opravljanje čezmejnega profesionalnega prevoza evro gotovine po cesti med državami članicami evro območja | 1 | 0 | 0 | 0 | 0 |

**Preglednica:** Izdane licence, službene izkaznice, potrdila in dovoljenja za opravljanje zasebnega varovanja

V okviru priprave predloga Odredbe o spremembi Odredbe o določitvi standardov, ki so obvezni na področju zasebnega varovanja, je bilo organiziranih več sestankov s predstavniki certifikacijskega organa, ki so predstavili postopek certificiranja in pridobitve certifikata o skladnosti s standardom SIST EN 50518 za varnostno-nadzorni center (VNC). Postopek prenove predpisanih standardov se bo nadaljeval v letu 2024.

MNZ je v okviru zakonskih pristojnosti na področju **detektivske dejavnosti** spremljalo delovanje Detektivske zbornice Slovenije.

|  |  |  |  |  |  |
| --- | --- | --- | --- | --- | --- |
| **Vrsta/izid postopka** | **2019** | **2020** | **2021** | **2022** | **2023** |
| Varnostno preverjanje kandidatov za detektive | 10 | 9 | 10 | 7 | 8 |
| Ogledi prostorov – dodatna registracija nosilcev javnega pooblastila  | 0 | 1 | 1 | 3 | 4 |
| Soglasje za sklep vlade po Uredbi o obveznem organiziranju varovanja | 1 | 2 | 33 | 0 | 0 |
| Število pozivov za deponiranje službenih izkaznic | 125 | 429 | 381 | 379 | 257 |

**Preglednica**: Število upravnih postopkov s področja zasebnega varovanja, nadzornikov na smučišču in

detektivske dejavnosti

Na področju **zagotavljanja varnosti na smučiščih** so uslužbenci MNZ zagotovili strokovno pomoč pri usposabljanju nadzornikov na smučišču na Policijski akademiji in sodelovali v komisijah za preizkus znanja nadzornikov. V letu 2023 je bila izvedena evalvacija Zakona o varnosti na smučiščih, ki je bila predstavljena zainteresiranim.

**Graf**: Izdane službene izkaznice in podaljšanje pooblastil nadzornikov na smučišču

## Varovanje in obravnavanje tajnih podatkov

**Izdajanje dovoljenj za dostop do tajnih podatkov:**

Na področju dovoljenj za dostop do tajnih podatkov je bilo v letu 2023 uvedenih 1.816 postopkov varnostnih preverjanj **za fizične osebe**, in sicer za:

* 92 novih dovoljenj stopnje STROGO TAJNO,
* 782 novih dovoljenj stopnje TAJNO,
* 851 novih dovoljenj stopnje ZAUPNO,
* 6 postopkov vmesnega varnostnega preverjanja,
* 20 postopkov za spremembo osebnega imena,
* 35 postopkov potrditve veljavnosti dovoljenja,

Od 1.816 uvedenih postopkov je bilo izdanih 1.580 novih dovoljenj, 28 postopkov je bilo ustavljenih, 12 postopkov pa je bilo zavrženih.

|  |  |  |  |  |  |
| --- | --- | --- | --- | --- | --- |
| **Leto** | **2019** | **2020** | **2021** | **2022** | **2023** |
| Predlogi za izdajo dovoljenja | 2.019 | 1.608 | 1.671 | 1.414 | 1.816 |
| Izdana dovoljenja – skupaj | 2.010 | 1.561 | 1.368 | 1.252 | 1.580 |
| Strogo tajno | 93 | 79 | 100 | 76 | 92 |
| Tajno | 881 | 708 | 754 | 769 | 782 |
| Zaupno | 949 | 774 | 700 | 491 | 851 |
| Zavrnitev izdaje dovoljenja | 0 | 1 | 1 | 1 | 0 |
| Zavrženi predlogi | 17 | 2 | 3 | 6 | 12 |
| Tožba na zavrnilno odločbo | 0 | 0 | 1 | 0 | 0 |
| Ustavljen postopek | 1 | 11 | 19 | 22 | 28 |
| Vmesno varnostno preverjanje | 5 | 6 | 5 | 6 | 6 |
| Potrditev veljavnosti dovolj | 31 | 37 | 50 | 41 | 35 |
| Odločba o spremembi priimka | 13 | 26 | 24 | 29 | 20 |
| Enkraten dostop | 0 | 0 | 0 | 2 | 0 |

**Preglednica**: Dovoljenja za dostop do tajnih podatkov v obdobju 2019–2023

V povprečju so bili postopki rešeni v okviru 90-dnevnega zakonskega roka.

Uvedenih je bilo tudi 26 postopkov izdaje varnostnih dovoljenj **organizacijam**, in sicer:

* 18 pri naročniku,
* 1 za lastno varnostno območje,
* 7 za lastno upravno območje.

Od uvedenih postopkov je bilo izdanih 23 novih dovoljenj, eno dovoljenje pa je bilo preklicano.

|  |  |  |  |  |  |
| --- | --- | --- | --- | --- | --- |
| **Leto** | **2019** | **2020** | **2021** | **2022** | **2023** |
| Predlogi za izdajo dovoljenja | 28 | 28 | 27 | 29 | 26 |
| Izdana dovoljenja – skupaj | 28 | 22 | 27 | 25 | 23 |
| Varnostno območje | 5 | 6 | 5 | 2 | 2 |
| Upravno območje | 3 | 8 | 13 | 10 | 6 |
| Pri naročniku | / | / | 23 | 17 | 18 |
| Zavrnitev izdaje dovoljenja | 0 | 0 | 0 | 0 | 0 |
| Zavrženi predlogi | 2 | 1 | 1 | 1 | 0 |
| Tožba na zavrnilno odločbo | 0 | 0 | 0 | 0 | 0 |
| Ustavljen postopek | 2 | 3 | 3 | 0 | 0 |
| Preklic dovoljenja | / | / | 2 | 0 | 1 |

**Preglednica**: Varnostna dovoljenja za organizacije v obdobju 2019–2023

Od skupaj 1.842 postopkov izdaje dovoljenj za dostop do tajnih podatkov fizičnim osebam in organizacijam so bili v letu 2023 rešeni 1.603 postopki, v reševanju pa jih je ostalo še 239. V reševanju so ostali postopki, ki so bili začeti konec leta 2023, in tisti, pri katerih organ čaka na odgovor drugih pristojnih organov (večinoma državna tožilstva, sodišča in tuji nacionalni varnostni organi).

**Sodelovanje pri normativni dejavnosti na področju tajnih podatkov:**

Uslužbenci Sektorja za informacijsko varnost in upravljanje s podatki DPDVN sodelujejo v štirih medresorskih delovnih skupinah (MDS), ki jih vodi Urad vlade za varovanje tajnih podatkov (UVTP):

* MDS za osebno varnost,
* MDS za dokumentacijsko varnost,
* MDS za informacijsko varnost,
* MDS za industrijsko varnost.

V MDS se sproti rešujejo odprta vprašanja, v zadnjem času zlasti v zvezi s počasnimi odgovori tujih nacionalnih varnostnih organov, ki trajajo nekaj mesecev, posamezni primeri tudi do nekaj let.

V letu 2023 je v RS potekal ocenjevalni obisk EU v spremstvu uslužbencev UVTP. Ocenjevalci so si ogledali varnostno območje MNZ in vstopni točki za EU za tajne podatke (podregister EU). Ocenjevalci niso imeli nikakršnih pripomb niti priporočil v zvezi z delom in fizičnim varovanjem varnostnega območja za pooblaščene uslužbence MNZ, ki delajo v navedenih registrih, in so podali oceno, da registri odlično poslujejo.

MNZ sodeluje tudi v usklajevanju sporazumov o medsebojnem varovanju in obravnavanju tajnih podatkov, ki jih UVTP sklepa z drugimi nacionalnimi varnostnimi organi.

**Poslovanje z dokumentarnim gradivom s tajnimi podatki:**

V varnostnem območju MNZ (VO MNZ) je Sektor za informacijsko varnost in upravljanje s podatki DPDVN v sodelovanju z drugimi notranjimi organizacijskimi enotami nadaljeval izločanje in uničevanje dokumentarnega gradiva s tajnimi podatki, ki se je v VO MNZ nabiralo od leta 1991, vključno z gradivi s starimi oznakami tajnosti. Predvidoma do konca leta 2024 bo izločeno in uničeno celotno gradivo s stopnjo tajnosti, ki mora biti izločeno in uničeno skladno z veljavnimi predpisi. Uslužbenci sektorja ocenjujejo, da je bilo izločenega in uničenega več kot polovica starega gradiva.

**Nadzorna dejavnost na področju tajnih podatkov:**

V skladu z Načrtom notranjih nadzorov na področju obravnavanja in varovanja tajnih podatkov v Ministrstvu za notranje zadeve v letu 2023 ter na podlagi odredb ministra je bil maja 2023 opravljen tematski notranji nadzor nad izvajanjem predpisov s področja tajnih podatkov v Službi za evropske zadeve in mednarodno sodelovanje MNZ.

Z nadzorom se je ugotavljalo izpolnjevanje pogojev za obravnavanje in varovanje tajnih podatkov in preverjalo posamezne dejavnosti MNZ, ki se nanašajo na izvajanje določb Zakona o tajnih podatkih ter posameznih predpisov in aktov, sprejetih na njegovi podlagi.

V času izvedbe tematskega notranjega nadzora je bilo izrečenih osem ukrepov za izboljšanje stanja. Nadzirana notranja organizacijska enota je po končanem nadzoru podala odzivno poročilo o izvedenih ukrepih za odpravo ugotovljenih pomanjkljivosti. Iz poročila izhaja, da so bili vsi ukrepi v celoti realizirani ali so se izvajali.

**Informacijska varnost, digitalizacija in varna povezljivost:**

Sektor za tajne podatke DPDVN je v letu 2023 prevzel zadolžitve na področju informacijske varnosti MNZ in se preimenoval v Sektor za informacijsko varnost in upravljanje s podatki. Sektor sodeluje pri projektu reorganizacije informatike, zlasti v delu, ki se nanaša na Zakon o informacijski varnosti (Uradni list RS, št. 30/18, 95/21, 130/22 – ZEKom-2, 18/23 – ZDU-1O in 49/23; ZInfV). MNZ kot organ državne uprave, ki upravlja informacijske sisteme in deli omrežja oziroma izvaja informacijske storitve, nujne za nemoteno delovanje države ali za zagotavljanje nacionalne varnosti, je bil s sklepom Vlade RS določen za zavezanca na podlagi ZInfV. S tem je MNZ dolžno izpolnjevati zahteve iz tega zakona in Uredbe o varnostni dokumentaciji in varnostnih ukrepih organov državne uprave (Uradni list RS, št. 98/23; Uredba).

Obveznosti vseh zavezancev so določene v 16. (varnostne zahteve), 17. (varnostna dokumentacija in varnostni ukrepi) in 18. (priglasitev incidentov) členu ZInfV, podrobneje pa so urejene v Uredbi. Ta MNZ določa za zavezanca oziroma kot organ državne uprave, ki upravlja informacijske sisteme oziroma izvaja informacijske storitve, nujne za nemoteno delovanje države ali za zagotavljanje nacionalne varnosti, zaradi česar je treba čim prej izvesti naslednje dejavnosti:

* sprejeti krovne in področne informacijske varnostne politike,
* izdelati sistem upravljanja neprekinjenega poslovanja, sistem upravljanja varovanja informacij in seznam ključnih sistemov ter
* za vse lastne informacijske sisteme izdati operativna navodila in načrte neprekinjenosti poslovanja ter okrevanja po incidentu.

Na področju obravnavanja tajnih podatkov v komunikacijsko-informacijskih sistemih MNZ in komunikacijsko-informacijskih sistemih, ki delujejo v drugih organih, je bilo v dogovoru z glavno pisarno na novo urejeno poslovanje z dokumenti stopnje tajnosti INTERNO. V letu 2023 je potekalo tudi aktivno sodelovanje med odgovornimi osebami teh sistemov, določenimi v skladu z Uredbo o varovanju tajnih podatkov (Uradni list RS, št. 50/22), pri izdelavi oziroma posodabljanjem varnostne dokumentacije posameznih sistemov.

Leta 2023 je bil zaznan in obravnavan incident oziroma varnostni dogodek v sistemu ISTPMNZ-I. Pri obravnavanju in poročanju o tem so se dosledno upoštevala določila zakonodaje s področja varovanja tajnih podatkov. Odrejeni so bili ukrepi za preprečitev ponovnega incidenta oziroma zmanjšanje tega tveganja in podan večji poudarek na dodatnem usposabljanju javnih uslužbencev o vsebinah s posameznih področij obravnavanja in varovanja tajnih podatkov.

Leta 2022 je policija načrtovala izvedbo javnega naročila za izgradnjo lastnega sistema za izmenjavo tajnih podatkov do stopnje tajnosti TAJNO, ki bo temeljila na dokumentnem sistemu KRPAN z lahkimi odjemalci (terminalski dostop) in šifrirnimi napravami v varnostnih območjih, vendar je bil projekt zamaknjen v leto 2023 in se bo nadaljeval v letu 2024. MNZ pri projektu sodeluje s približno 215.000 evrov finančnih sredstev za 20 odjemalcev, 20 optičnih pretvornikov in prenosnikov z zaščitenim priklopom USB-ključka. Po končani izgradnji bosta imela policija in MNZ enoten varen informacijski sistem za prenos tajnih podatkov do stopnje TAJNO znotraj organa.

V letu 2023 je bilo v varnostnih območjih tehnično in organizacijsko nadgrajeno informacijsko komunikacijsko okolje za potrebe varnega in hitrega komuniciranja v kriznem upravljanju in vodenju ter redne elektronske izmenjave tajnih podatkov ustrezne stopnje tajnosti s področja obrambe.

Predstavnik MNZ sodeluje v MDS za pripravo Strategije kibernetske varnosti in akcijskega načrta. MNZ s pripombami in predlogi sodeluje tudi pri oblikovanju Konvencije Združenih narodov o kibernetski kriminaliteti, Uredbe DORA o digitalni operativni odpornosti, evropskih aktov s področja kibernetske varnosti in kibernetske odpornosti (CRA, CSA, NIS2). Predstavnik MNZ sodeluje tudi v Koordinacijski delovni skupini za kibernetsko varnost za strateško raven oblikovanja politik s poudarkom na mednarodni dimenziji, ki jo vodi Urad vlade za informacijsko varnost.

Na področju varne povezljivosti MNZ sodeluje pri pripravi Uredbe o varni povezljivosti s pomočjo vesolja (nosilec: Ministrstvo za gospodarski razvoj in tehnologijo).

Za MNZ in policijo so pomembni trije projekti:

* PRS (Public regulated service oziroma Regulirane javne storitve) – šifrirana navigacijska storitev v okviru EU programa Galileo, odporna proti zastojem, neželenemu vmešavanju in ponarejanju, ki je že v pripravi, vendar v Sloveniji kljub pozivu evropske agencije za vesoljske programe (EUSPA) še ni bil imenoval pristojni organ. V MNZ in policiji bi sistem lahko uporabili zlasti na področjih nadzora državne meje, notranje varnosti (npr. satelitsko sledenje oseb pri terorističnih dejanjih), gorskih reševalnih akcij ali naravnih nesreč (npr. potresov).
* GovSatCom – satelitsko omrežje EU za varno in učinkovito komunikacijo za organe in vladne službe držav članic EU ter različne organizacije in agencije pod okriljem EU. V Sloveniji je treba imenovati pristojni organ, ki lahko vstopi v projekt z nazivom Entrusted in pozneje v projekt z nazivom GovSatCom hub. Varna satelitska komunikacija lahko služi kot komunikacijski kanal na geografsko odročnih območjih ali kot rezervno komunikacijsko omrežje v primeru uničenja ali poškodovanja klasičnih komunikacijskih povezav.
* EuroQCI – evropska kvantna komunikacijska infrastruktura za zaščito občutljivih podatkov organov, agencij in subjektov kritične infrastrukture v državah članicah EU. Z razvojem kvantnega računalništva obstoječe metode ne zadoščajo več za zaščito podatkov v medmrežju.

## Dvig varnostne kulture pri obravnavanju in varovanju tajnih in osebnih podatkov v Ministrstvu za notranje zadeve

Osnovna **usposabljanja za obravnavanje in varovanje tajnih podatkov** so potekala prek e­-učilnice UVTP. Na podlagi odločb Urada za organizacijo in kadre in Policijske akademije so bila izvedena nujna osnovna usposabljanja, in sicer za kandidate za policiste in kurirje, ki prenašajo tajne podatke.

**Graf**: Udeleženci osnovnega usposabljanja za delo s tajnimi podatki v obdobju 2018–2023

V MNZ in organih v sestavi je bilo v letu 2023 izvedenih osem osnovnih usposabljanj za obravnavanje in varovanje tajnih podatkov, ki se jih je udeležilo skupaj 248 oseb. Dodatnega usposabljanja javnih uslužbencev za obravnavanje in varovanje tajnih podatkov, ki se izvaja na daljavo z uporabo elektronske učilnice, se je od konca leta 2022 do spomladi 2023 udeležil 301 javni uslužbenec, imetnik dovoljenj za dostop do tajnih podatkov, kar je 92 odstotkov vseh napotenih imetnikov. Dodatno usposabljanje je vključevalo tudi preizkus znanja. Povprečna ocena opravljenih preizkusov je bila 96 odstotkov.

## Varnostno načrtovanje in preverjanje tujih državljanov po Zakonu o varstvu pred ionizirajočimi sevanji in jedrski varnosti

V okviru izvajanja nalog iz **Nacionalnega programa** **varstva pred naravnimi in drugimi nesrečami** ter načrtovanja in izvajanja ukrepov MNZ v izjemnih okoliščinah je bil aktiviran Načrt dejavnosti MNZ ob poplavah. Pri tem so bile izvedene številne dejavnosti organa (izvajanje nalog iz načrta, sodelovanje v štabu Civilne zaščite RS skladno s potrebami, poročanje o izvedenih dejavnostih).

Na področju **varnostnega načrtovanja** je potekalo redno posodabljanje načrtov dejavnosti MNZ ob različnih nesrečah. MNZ je sodelovalo pri obsežni prenovi Državnega načrta zaščite in reševanja ob nesreči zrakoplova, Državnega načrta zaščite in reševanja ob jedrski ali radiološki nesreči ter Državnega načrta zaščite in reševanja ob uporabi orožij za množično uničevanje v teroristične namene oziroma terorističnem napadu s klasičnimi sredstvi. V okviru tega so bili leta 2023 pripravljeni in sprejeti novi načrti dejavnosti MNZ. Predstavnica MNZ se je udeleževala sestankov Štaba Civilne zaščite RS. Na podlagi sklepov kolegija ministra je bil pripravljen interni Protokol obveščanja notranjih organizacijskih enot MNZ, policije in IRSNZ v primeru nevarnosti nesreč.

MNZ je skupaj s policijo sodelovalo na mednarodni **vaji notranjih groženj v jedrskih objektih** na Upravi RS za jedrsko varnost. V letu 2023 sta bili izvedeni vaji NATO **s področja kibernetske obrambe** (Locked Shields v aprilu 2023 in Cyber Coalition v novembru 2023). Izvedena je bila tudi intenzivna celotedenska NATO vaja **kriznega upravljanja** (Crisis Management Exercise 2023 – CMX23). V oktobru 2023 je predstavnica MNZ sodelovala na NATO **vojaški vaji** z nazivom STEADFAST JUPITER 2023, ki je potekala tri tedne na Norveškem, pri čemer je sodelovanje potekalo kot podpora civilne odpornosti na daljavo ‒ omejeno iz prestolnice. Decembra 2023 je predstavnica MNZ sodelovala tudi na NATO **vaji hitrega odločanja** (Short Notice Exercise 2023 – SNEX23). Pri navedenih vajah je MNZ sodelovalo pri pripravi in izvedbi vaj ter pripravljalo poročila o poteku vaj in predloge za izboljšavo.

Na področju **obrambnega načrtovanja** so od februarja 2022 in v celotnem letu 2023 potekale dejavnosti za izvajanje nacionalnih in NATO ukrepov, ki so bili razglašeni zaradi vojne v Ukrajini. Potekalo je redno mesečno poročanje kontaktni točki MORS za NATO s področja civilne odpornosti. Pripravljen je bil prispevek za skupno analizo hibridnih trendov, predstavnica MNZ pa se je udeleževala medresorskih sestankov na temo hibridnih groženj. Zaradi povečanih dejavnosti pri vajah v obrambnem sistemu je bilo opravljenih veliko usklajevalnih sestankov upraviteljev obrambnih načrtov. Precejšni delež dejavnosti se je nanašal tudi na medresorsko sodelovanje na področju krepitve odpornosti ter uvajanja novosti, ki jih prinašata dve EU direktivi za krepitev odpornosti na kibernetske grožnje (CER in NIS2).

MNZ je leta 2023 sodelovalo na sejah Stalne medresorske koordinacijske skupine za spremljanje in usmerjanje implementacije ukrepov na področju **vojaške mobilnosti** in pri pripravi implementacije Načrta vojaške mobilnosti v Republiki Sloveniji za 2021–2025. Sodelovalo je tudi pri medresorskem usklajevanju številnih mednarodnih sporazumov za **poglobitev obrambnega sodelovanja med državami članicami EU** v okviru projekta PESCO.

Na področju **razporejanja na obrambne in druge dolžnosti** ter obveščanja o razporejenosti posameznikov so bile opravljene vse načrtovane naloge ter izvedeni ukrepi za kompromisno rešitev nekaterih problemov, predvsem glede razporejanja zaposlenih v MNZ v pogodbeno rezervo Slovenske vojske. Ob koncu leta 2023 je bilo skladno z zakonodajo na delovno dolžnost razporejenih 8.217 (leta 2022 – 8.484) javnih uslužbencev MNZ, policije in IRSNZ, kar je 92,89 odstotka (leta 2022 – 93,46 odstotks) vseh zaposlenih v MNZ in obeh organih v sestavi.

Nadaljevalo se je delo na **področju vojnih veteranov** – obravnavani so bili zahtevki za izdajo potrdil in mnenj o opravljanju dolžnosti pri obrambi RS leta 1990/91. Zahtevkov in mnenj je bilo nekoliko manj kot v preteklih letih.

Neprekinjeno je v letu 2023 potekalo tudi delo v **Komisiji za nadzor izvoza blaga za dvojno rabo**, kjer je bilo število zahtevkov primerljivo s predhodnim letom.

|  |  |  |  |  |  |
| --- | --- | --- | --- | --- | --- |
| **Vrsta postopka**  | **2019** | **2020** | **2021** | **2022** | **2023** |
| 1. | Razporejanje na delovno dolžnost | 718 | 757 | 863 | 864 | 1.085 |
| - podani predlogi za razporeditev JU | 353 | 346 | 446 | 358 | 374 |
| - podani predlogi za ukinitev razporeditve JU | 365 | 411 | 417 | 506 | 711 |
| 2. | Obravnava zahtevkov za izdajo potrdil in mnenj o opravljanju dolžnosti pri obrambi RS leta 1990/91 | 37 | 67 | 170 | 55 | 38 |
| 3. | Obravnava zahtevkov za izvoz blaga za dvojno rabo v okviru Komisije za nadzor izvoza blaga za dvojno rabo – podaja mnenj organa | 199 | 197 | 190 | 229 | 232 |

**Preglednica**:Število upravnih in drugih postopkov s področja varnostnega načrtovanja

Na področju **fizičnega varovanja jedrskih objektov in snovi ter prevozov jedrskih snovi** je MNZ izvajalo pristojnosti v skladu z določili Zakona o varstvu pred ionizirajočimi sevanji in jedrski varnosti. V letu 2023 je bilo izvedenih 174 postopkov varnostnega preverjanja tujih državljanov (leta 2022 – 765,

leta 2021 – 641 in leta 2020 – 307).[[1]](#footnote-1) O rezultatih varnostnega preverjanja je bilo obveščenih 95 pravnih oseb (leta 2022 – 244, leta 2021 – 196 in leta 2020 – 87), ki so zaposlovale tuje državljane. Programska oprema za izvajanje postopkov preverjanja tujih državljanov se je v letu 2023 redno nadgrajevala, vpeljane so bile izboljšave procesa varnostnega preverjanja.

|  |  |  |  |  |  |
| --- | --- | --- | --- | --- | --- |
| **Vrsta postopka**  | **2019** | **2020** | **2021** | **2022** | **2023** |
| 1. | **Varovanje jedrskih objektov, snovi in prevozov jedrskih snovi** | 2 | 3 | 1 | 3 | 2 |
| - izdaja odločb o potrditvi načrtov |
| 2. | **Varnostno preverjanje po ZVISJV-1** | 453 | 307 | 641 | 765 | 181 |
|   | - število vseh zahtevkov |
|   | - zavrženi | 6 | 0 | 7 | 1 | 0 |
|   | - ustavljeni | 2 | 3 | 8 | 7 | 0 |
|   | - zavrnjeni | 2 | 0 | 1 | 1 | 0 |
|   | - pozitivno rešeni | 431 | 295 | 609 | 753 | 144 |
|   | - prenos v naslednje leto | 12 | 9 | 16 | 3 | 37 |

**Preglednica:** Število postopkov na področju fizičnega varovanja jedrskih objektov, snovi in prevozov jedrskih snovi v obdobju 2019‒2023

Upravljavci jedrskih objektov in prevozniki jedrskih snovi so fizično varovanje objektov in prevozov opravljali v skladu z načrti, ki jih je potrdilo MNZ. V letu 2023 sta bili izdani dve odločbi o potrditvi načrta fizičnega varovanja jedrskega objekta in odločba o potrditvi načrta fizičnega varovanja prevoza jedrskih snovi. Delo je končala delovna skupina za pripravo sprememb in dopolnitev Pravilnika o fizičnem varovanju jedrskih objektov, jedrskih in radioaktivnih snovi ter prevozov jedrskih snovi in Odredbe o določitvi programa osnovnega strokovnega usposabljanja s programom obdobnega strokovnega izpopolnjevanja varnostnega osebja, ki izvaja fizično varovanje jedrskih objektov, jedrskih ali radioaktivnih snovi in prevozov jedrskih snovi. Delovna skupina je z objavo obeh aktov v Uradnem listu št. 100/23 v letu 2023 končala delo. Pripravljen je bil tudi prispevek MNZ v letnem poročilu Uprave RS za jedrsko varnost s področja fizičnega varovanja jedrskih objektov v RS. Komisija za fizično varovanje jedrskih objektov ter jedrskih in radioaktivnih snovi je bila sklicana trikrat, v zadnjem primeru zaradi dviga splošne ocene ogroženosti za primer terorističnega napada, in sicer z vidika splošne pripravljenosti jedrskih objektov na tovrstne grožnje.

Uslužbenci MNZ so se udeležili dveh srečanj v organizaciji Mednarodne agencije za atomsko energijo na Dunaju, in sicer 9. tehničnega srečanja predstavnikov članic podpisnic konvencije o fizičnem varovanju jedrskih snovi (9th Technical Meeting of the Representatives of Parties to the Convention on the Physical Protection of Nuclear Material (CPPNM) and the CPPNM Amendment)), ki je potekalo 31. oktobra in 1. novembra 2023, ter tehničnega srečanja za spodbujanje univerzalizacije konvencije in amandmaja, ki je potekalo od 2. do 3. novembra 2023. Predstavnica MNZ se je udeležila letnega posveta Skupine za računalniško varnost v jedrskih objektih ter pripravljalnih sestankov za vajo jedrske varnosti INEX-6, s tematiko sanacije in okrevanja po jedrskem dogodku.

Na področju **hibridnih groženj** je MNZ pripravljalo odgovore s področja notranje varnosti in skrbelo za redno poročanje o zaznavanju hibridnih groženj v okviru t. i. analize HTA (Hybrid Trend Analyis).

V okviru MDS za **protiterorizem** je bilo pripravljeno poročilo o izvajanju Akcijskega načrta za preprečevanje terorizma in nasilnega ekstremizma za obdobje 2022–2024, ki izhaja iz leta 2019 sprejete Nacionalne strategije za preprečevanje terorizma in nasilnega ekstremizma. Potekalo je sodelovanje v delovni skupini EU TWP (Terorrism Working Party), zlasti s področja zaščite javnih mest, dvakratno sodelovanje na EU Forumu za zaščito javnih mest v Bruslju, sodelovanje v EU projektu HORIZON 2020 – APPRAISE (za zaščito mehkih tarč in javnih mest pred terorističnim napadom) ter aktivno sodelovanje v okviru medresorskih delovnih skupin za protiterorizem in preprečevanje radikalizacije. Potekalo je tudi sodelovanje z Nacionalnim inštitutom za javno zdravje v okviru mednarodnega projekta s področja biološkega in kemičnega terorizma (JR TERROR; udeležba na mednarodni vaji v Madridu) in sodelovanje z Ministrstvom za zunanje in evropske zadeve, Upravo kriminalistične policije in Slovensko obveščevalno agencijo pri aktivnostih s področja terorizma pred začetkom predsedovanja RS Varnostnemu svetu Organizacije združenih narodov.

V okviru izvajanja nalog varnostnega načrtovanja je v letu 2023 potekalo tudi več dejavnosti na področju usposabljanja za delo v spremenjenih varnostnih okoliščinah (predavanje članom štabov Civilne zaščite ter predstavnikom služb za odnose z javnostmi MNZ in policije) ter predstavitev in izmenjava izkušenj pri izvajanju postopkov varnostnega preverjanja tujih državljanov za delo na jedrskih objektih predstavnikom ZDA ter Ministrstvu za okolje, podnebje in energijo.

## Upravne notranje zadeve

### Zagotavljanje podatkov iz Centralnega registra prebivalstva

Centralni register prebivalstva (CRP) je osrednja zbirka podatkov o državljanih, tujcih, ki imajo v RS urejen status, ter tujcih, ki v RS nimajo dovoljenja za stalno ali začasno prebivanje, imajo pa določene pravice ali obveznosti na področju pokojninskega in invalidskega zavarovanja, davkov, iz humanitarnih razlogov ali na drugem področju, če je tako določeno z zakonom. V CRP se podatki o prebivalstvu centralno zbirajo, obdelujejo, hranijo in uporabljajo z namenom spremljati stanje in gibanje prebivalstva za potrebe državnih organov in drugih uporabnikov, ki jih potrebujejo za opravljanje predpisanih nalog oziroma za vodenje zbirk podatkov o posameznikih ter za namene izvajanja statističnih, socioekonomskih in drugih raziskovanj, za katere imajo zakonsko podlago. S tem ima CRP glavno vlogo distribucijske baze osnovnih osebnih podatkov, ki se vodijo v matičnem registru, registru stalnega prebivalstva in v evidencah tujcev številnim zunanjim uporabnikom.

V letu 2023 je bilo **ročno rešenih** 6.613 vlog in iz CRP posredovanih **podatkov o 16.656 osebah**. V povprečju je mesečno na MNZ prispelo 551 vlog in bilo sporočenih podatkov o 1.388 osebah.

**Graf:** Ročne poizvedbe iz CRP v letu 2023 in število posredovanih podatkov

Dodatno je bilo v letu 2023 rešenih 491 vlog za tako imenovane **masovne ročne poizvedbe**, kjer se izvajajo obdelave podatkov. Na podlagi obdelav so bili upravičenim uporabnikom sporočeni **podatki o 45.718.332 osebah**.

Dodatno je bilo v letu 2023 rešenih 491 vlog za tako imenovane **masovne ročne poizvedbe**, kjer se izvajajo obdelave podatkov. Na podlagi obdelav so bili upravičenim uporabnikom sporočeni **podatki o 45.718.332 osebah**.

Večji zunanji uporabniki podatke pridobivajo **on-line iz distribucijske baze e-CRP**, prek baznih in spletnih servisov, ki omogočajo bodisi vpoglede bodisi sporočanje sprememb pri posameznikih v matičnih bazah uporabnikov (kot je informacija o spremembi osebnega imena, naslova, smrti itd.). V okviru spletnega sporočanja podatkov je bilo iz CRP v letu 2023 poslanih **113.223.413 podatkov**.

Distribucijski kanal do zunanjih uporabnikov je tudi **IO-CRP**, ki je del Pladnja podatkov MJU. V letu 2023 so prek IO-CRP začeli prejemati podatke Uprava za probacijo (ProbIS), Eko Sklad (Feniks), Ministrstvo za pravosodje (CKE, EKT in EPS), MDP (SDG ‒ (OOTS Preview)) in DARS, d. d. (prekrškovna aplikacija DARS). V letu 2023 je bilo prek IO-CRP zunanjim uporabnikom poslanih dodatnih **18.679.513 podatkov**.

|  |  |  |  |  |  |  |
| --- | --- | --- | --- | --- | --- | --- |
| **IO-CRP** | **2018** | **2019** | **2020** | **2021** | **2022** | **2023** |
| Ministrstvo za delo, družino, socialne zadeve in enake možnosti | 7.158.324 | 7.699.082 | 7.918.643 | 7.830.605 | 7.668.216 | 7.928.082 |
| MJU (2023 MDP) | 1.361.138 | 2.160.981 | 3.786.131 | 12.402.528 | 8.725.363 | 7.961.691 |
| Sodišča, tožilstvo, zapori | 156.691 | 170.553 | 171.011 | 157.609 | 164.268 | 173.544 |
| Ministrstvo za vzgojo in izobraževanje | 110.448 | 105.101 | 126.450 | 226.875 | 248.511 | 274.527 |
| Inšpektorati | 25.804 | 7.023 | 6.486 | 7.057 | 5.709 | 4.816 |
| Urad za preprečevanje pranja denarja |  |  | 16.222 | 21.279 | 15.563 | 2.101 |
| Ministrstvo za pravosodje | 28.657 | 8.600 | 3.747 | 3.244 | 3.006 | 605.332 |
| Rekono | / | / | / | / | 4.762 | 1.046.875 |
| Drugo | 103.990 | 116.369 | 567.239 | 532.980 | 428.340 | 682.545 |
| **SKUPAJ** | **8.945.052** | **10.267.709** | **12.595.929** | **21.182.177** | **17.258.976** | **18.679.513** |

**Preglednica:** Sporočanje podatkov prek IO-CRP



**Preglednica:** Število poslanih podatkov iz CRP v letih

Občine pridobivajo podatke, ki jih potrebujejo za opravljanje nalog iz svoje pristojnosti, jih obdelujejo ter opravljajo statistično, evidenčno in analitično funkcijo za svoje potrebe na podlagi 21.a člena Zakona o lokalni samoupravi. Podatke pridobivajo **prek Portala CRP-Občine**, ki ga uporablja 212 občin. V letu 2023 je bila na portal vključena Občina Kostanjevica na Krki. V letu 2023 je bilo občinam prek portala poslanih **13.604.833** zapisov o njihovih občanih. Leta 2022 je bilo poslanih **13.152.632** zapisov, kar pomeni **3,3 odstotna** rast poslanih podatkov.

Na Portal **CRP-Zasebniki** sta bila v letu **2023** s podpisom pogodbe vključena dva nova uporabnika, in sicer Javna agencija za železniški promet RS in Ministrstvo za okolje, podnebje in energijo. Vsi uporabniki skupaj so prek Portala CRP v letu 2023 pridobili podatke o **432.107 osebah**.

Sporočanje podatkov iz CRP se izvaja od leta 1996. Od leta 2004 se uporablja ista metodologija prikazovanja podatkov. Od začetka vodenja statistike posredovanja podatkov leta 1996 pa do konca leta 2023 je bilo iz Centralnega registra prebivalstva skupaj posredovanih **2.268.739.153** podatkov oziroma **2,27** milijarde posredovanih podatkov.

### Napredek pri uporabi biometričnih osebnih izkaznic

MNZ je sodelovalo v postopku Peer Review, ki ga je vodilo MJU. Nova osebna izkaznica je bila priglašena kot sredstvo za elektronsko poslovanje tudi v drugih državah članicah EU. Z MDP in Zavodom RS za zdravstveno zavarovanje so potekali dogovori o možnosti širitve uporabe osebne izkaznice na način postopnega zmanjševanja izdaje kartic zdravstvenega zavarovanja. Marca 2023 je strokovna komisija, v sestavi priznanih mednarodnih strokovnjakov s področja varnostnih tiskovin in identifikacijskih dokumentov na konferenci [High Security Printing EMEA](https://hsp-emea.com/) (Europe, the Middle East and Africa), ki poteka v Abu Dabiju v Združenih arabskih emiratih, slovenski osebni izkaznici podelila prestižno nagrado najboljše nove nacionalne osebne izkaznice (Best New National ID Card). Maja 2023 je projekt elektronske osebne izkaznice na konferenci Dnevi slovenske informatike prejel [priznanje eNagrada](https://www.si-trust.gov.si/sl/obvestila-in-novice/e-osebna-izkaznica-prejela-priznanje-enagrada-2023-na-konferenci-dnevi-slovenske-informatike/), ki ga podeljuje Slovensko društvo informatika, junija je osebna izkaznica prejela zlato priznanje za najboljšo inovacijo v celjski regiji, ki jo je podelila Regionalna gospodarska zbornica Celje. Slovenska biometrična osebna izkaznica je na Dnevih inovativnosti prejela zlato nacionalno nagrado za inovacije 2023. Nagrado podeljuje Gospodarska zbornica Slovenije najbolj inovativnim podjetjem in inovatorjem v podjetjih in drugih organizacijah. Od 18. do 20. oktobra 2023 je potekal dogodek Intergraf v Bilbau, Španija, kjer je Slovenija predstavila novo osebno izkaznico široki mednarodni strokovni javnosti.

### Implementacija Družinskega zakonika – izenačitev partnerske zveze z zakonsko zvezo

Zakon o spremembah in dopolnitvah Družinskega zakonika, ki je začel veljati 31. januarja 2023, je spremenil definicijo zakonske zveze in določil, da je zakonska zveza življenjska skupnost dveh oseb, in ne več življenjska skupnost moža in žene. Enako velja tudi za opredelitev zunajzakonske skupnosti kot dalj časa trajajoče življenjske skupnosti dveh oseb*.* Z novelo Družinskega zakonika so bili partnerji v partnerskih zvezah izenačeni v vseh pravnih posledicah, ki jih določa Družinski zakonik za zakonsko zvezo, ter pravnih posledicah na drugih pravnih področjih, med drugim tudi v pogojih, ki jih Družinski zakonik določa glede skupne posvojitve otroka. Z uveljavitvijo novele Družinskega zakonika je prenehal veljati Zakon o partnerski zvezi, nesklenjene partnerske zveze, ki jih je urejal Zakon o partnerski zvezi, pa se štejejo za zunajzakonske skupnosti. Novela zakonika je določila prehodno obdobje šestih mesecev, ki se je izteklo 31. julija 2023, ko so imeli partnerji možnost že sklenjene partnerske zveze z izjavo, podano pred matičarjem, preoblikovati v zakonske zveze. Na enak način so imeli partnerji že sklenjenih partnerskih zvez možnost prenehati partnersko zvezo. Če partnerji do 31. julija 2023 niso podali izjave o preoblikovanju partnerske zveze v zakonsko zvezo oziroma izjave o prenehanju partnerske zveze, jim je po preteku tega obdobja partnerska zveza prenehala po uradni dolžnosti (na podlagi odločbe pristojnega organa). Izjemoma jim partnerska zveza po preteku šestih mesecev ne preneha, če partnerja izjave nista mogla podati iz opravičenih razlogov (na primer huda bolezen, nerazsodnost, daljša odsotnost in podobno). Partnerja partnerske zveze lahko v takem primeru podata izjavo o preoblikovanju partnerske zveze v zakonsko zvezo v dveh mesecih po prenehanju teh razlogov. Od 31. januarja 2023 do 31. julija 2023 je bilo v matični register vpisanih 345 preoblikovanj partnerskih zvez v zakonske zveze, na podlagi izjav partnerjev pa je prenehalo osem partnerskih zvez.

### e-Smrti

MNZ je sodelovalo pri projektu e-Smrti (nosilec projekta je Nacionalni Inštitut za javno zdravje). V Sloveniji je bilo v letu 2023 v matični register vpisanih 21.025 smrti, za katere je prijavo naredil mrliški preglednik. Prijava smrti trenutno poteka še z izpolnjevanjem obrazcev v fizični obliki. Cilj projekta je informatizacija prijav, ki bo med drugim omogočala, da bo matičar prejel podatek o smrti posameznika neposredno v matični register. Prijava bo opravljena hitro, brez papirnatega poslovanja. V letu 2023 je bil nadgrajen in uspešno testiran matični register na način, ki omogoča spletni prejem podatkov iz informacijskega sistema, ki ga bodo uporabljali mrliški pregledniki, ter narejen servis za komunikacijo obeh evidenc.

### Prilagoditev evidenc upravnih notranjih zadev ob prehodu Geodetske uprave RS (GURS) na nov informacijski sistem IS Kataster

MNZ je pristojno za vodenje Registra stalnega prebivalstva (RSP) ter drugih registrov in evidenc, v katerih se posameznike povezuje z naslovi (evidenca volilne pravice, register tujcev, azilni register, matični register, listinski registri in ne nazadnje centralni register prebivalstva). Vir podatkov o naslovih in lastnikih so evidence GURS, ki so v postopku prenove skladno z novim Zakonom o katastru nepremičnin (Uradni list RS, št. 54/21). Podatki GURS so ključni vir naslovov naših evidenc. GURS pa zagotavlja tudi podatke, ki omogočajo pregled delov stavb, namenjenih bivanju, oziroma delov stavb, namenjenih naselitvi, njihovi velikosti in namembnosti, ki so pomembni zaradi preprečevanja fiktivnih prijav in omogočajo stroge kontrole prijave, kadar zakonski pogoji niso izpolnjeni. Vse leto so potekale aktivnosti migracije Registra prostorskih enot (RPE) v prenovljen informacijski sistem IS Kataster. V nasprotju od leta 2022, ko so bile aktivnosti osredotočene na RSP, so bile v letu 2023 te fokusirane na uporabnike podatkov iz CRP.

### Drugi pomembnejši podatki s področja registracije prebivalstva in javnih listin

**Podatki o vlogah in veljavnih osebnih izkaznicah in potnih listinah:**

1. januarja 2023 je imelo veljaven potni list 688.442 državljanov, veljavno osebno izkaznico pa 1.842.555 državljanov. V letu 2023 je bilo skupaj vloženih 104.501 popolnih vlog za izdajo običajnega potnega lista in 293.011 popolnih vlog za izdajo osebne izkaznice.

|  |  |
| --- | --- |
| **Starostna skupina** | **Št. državljanov s potnim listom 1. 1. 2024** |
| do 3. leta | 8.230 |
| od 3 do 18 let | 90.811 |
| od 18 do 31 let | 109.805 |
| od 31 do 41 let | 116.195 |
| od 41 do 51 let | 128.619 |
| od 51 do 61 let | 109.815 |
| od 61 do 71 let | 80.536 |
| več kot 71 let | 44.431 |
| **SKUPAJ** | **688.442** |

**Preglednica:** Število državljanov z veljavnim potnim listom na dan 1. 1. 2024

|  |  |
| --- | --- |
| **Starostna skupina** | **Št. državljanov z veljavno osebno izkaznico 1. 1. 2024** |
| do 3. leta | 36.744 |
| od 3. 18. leta | 268.682 |
| od 18. do 31. leta | 226.299 |
| od 31. do 41. leta | 222.468 |
| od 41. do 51. leta | 270.099 |
| od 51. do 61. leta | 264.851 |
| od 61. do 71. leta | 260.167 |
| nad 71 LET | 293.265 |
| **SKUPAJ** | **1.842.555** |

**Preglednica:** Število državljanov z veljavno osebno izkaznico na dan 1. januar 2023

**Določitev enotne matične številke občana (EMŠO):**

V letu 2023 je bilo določenih **87.041** in spremenjenih **3.132 EMŠO**. V porodnišnicah je bila določena slaba petina vseh EMŠO (19 odstotkov), upravne enote so določile 31 odstotkov vseh EMŠO, na MNZ je bilo ročno določenih 19 odstotkov. EMŠO določajo še na tehničnih pregledih (TP), Zavodu za invalidsko in pokojninsko zavarovanje (ZPIZ), Zavodu za zaposlovanje (ZRSZ) in prek spletnih servisov (ECRP) institucije vzgoje, izobraževanja in študija. Na MNZ je bilo ročno določenih 16.213 EMŠO, kar je malo manj kot polovica določenih EMŠO na upravnih enotah. Približno polovica EMŠO, ki so določeni na MNZ, je določena na podlagi vlog iz območnih enot ZZZS.

**Graf:** Določitev EMŠO v letu 2023 po institucijah

**Vpogledi v lastne osebne podatke – VLOP:**

V letu **2023** je bilo opravljenih 3.490 vpogledov v lastne osebne podatke prek portala VLOP.

**Podatki o vpisih v matični register:**

V letu 2023 so bili v matični register vpisani naslednji podatki:

|  |  |
| --- | --- |
|  | **Število** |
| Rojstvo | 20.911 |
| Sklenitev zakonske zveze | 7.602 |
| Sklenitev partnerske zveze | 6 |
| Smrt | 22.175 |
| Sprememba spola | 44 |
| Prenehanje ZZ ‒ razveljavitev  | 1 |
| Prenehanje ZZ – razveza | 2.348 |
| Prenehanje ZZ – smrt zakonca | 7.779 |
| Posvojitev | 40 |
| Izpodbijanje očetovstva | 33 |
| Priznanje očetovstva | 9.536 |
| Ugotovitev očetovstva | 40 |
| Priznanje očetovstva pred rojstvom otroka | 828 |
| Odvzem roditeljske pravice | 0 |
| Podaljšanje roditeljske pravice \* | 3 |
| Prenehanje podaljšanja roditeljske pravice | 12 |
| Vrnitev roditeljske pravice | 0 |
| Skrbništvo\* | 32 |
| Prenehanje skrbništva/skrbnika | 56 |
| Odvzem poslovne sposobnosti \* | 18 |
| Pridobitev poslovne sposobnosti pred polnoletnostjo | 4 |
| Vrnitev poslovne sposobnosti | 5 |
| Sprememba priimka po razvezi ZZ | 489 |
| Registracija IPS – naknadni vpis\* | 0 |
| Pridobitev državljanstva | 2.000 |
| Prenehanje državljanstva | 39 |
| Prenehanje PZ – razveza | 7 |
| Prenehanje PZ ‒ razveljavitev | 0 |
| Prenehanje PZ – smrt partnerja | 0 |
| Sprememba priimka po razvezi PZ | 1 |
| Odvzem starševske skrbi | 0 |
| Podelitev starševske skrbi sorodniku\* | 0 |
| Skrbništvo po Družinskem zakoniku\* | 1.210 |
| Prenehanje PZ – z izjavo \* | 9 |
| Prenehanje PZ – po uradni dolžnosti \* | 27 |
| Preoblikovanje PZ v ZZ\* | 346 |
| **SKUPAJ** | 24.907 |

**Preglednica:** Podatki o vpisih v matični register v letu 2023

Na podlagi prošnje je bilo v letu 2023 izdanih 2.234 odločb o **spremembi osebnega imena**.

|  |  |  |
| --- | --- | --- |
|  |  | **Leto 2023** |
| Mladoletni | Ime | 59 |
|   | Priimek | 472 |
|   | Priimek in ime | 16 |
| Polnoletni | Ime | 223 |
|   | Priimek | 1.270 |
|   | Priimek in ime | 194 |
| **SKUPAJ** |  | **2.234** |

**Preglednica:** Podatki o izdanih odločbah o spremembi osebnega imena v letu 2023

**Podatki o prijavah prebivališč:**

31. decembra 2023 je imelo v Republiki Sloveniji prijavljeno stalno prebivališče 2.048.361 posameznikov (od tega 118.967 tujcev), prijavljen stalni naslov v tujini pa 156.251 državljanov. Prijav ali sprememb stalnega prebivališča je bilo v celotnem letu 98.804.

Samo začasno prebivališče v Republiki Sloveniji je imelo prijavljenih 113.495 posameznikov (od tega 106.554 tujcev), začasen naslov v tujini pa 8.357 državljanov. V letu 2023 je prijavilo začasno prebivališče 269.922 posameznikov.

Upravne enote so uvedle:

* 5.472 postopkov ugotavljanja stalnega prebivališča,
* 1.482 postopkov ugotavljanja začasnega prebivališča,
* 470 postopkov preverjanja resničnosti prijave stalnega prebivališča,
* 1.267 postopkov preverjanja resničnosti prijave začasnega prebivališča,
* 493 skrajšanih postopkov prijave stalnega prebivališča,
* 1.533 skrajšanih postopkov prijave začasnega prebivališča.

V letu 2023 je bilo izvedenih **10.769** elektronskih prijav oziroma odjav začasnih prebivališč stanodajalcev.

Od vzpostavitve elektronskega naslova za vročanje (22. julija 2022) do konca leta 2023 je v RSP vpisalo elektronski naslov za vročanje **1.733** posameznikov.

**Volilna opravila in preverjanja volilne pravice:**

MNZ je v letu 2023 izvajalo volilna opravila, ki izhajajo iz Zakona o evidenci volilne pravice za 23 individualnih referendumov in različnih volitev na lokalni ravni.

Na podlagi Uredbe (EU) št. 211/2011 Evropskega parlamenta in Sveta z dne 16. februarja 2011 o državljanski pobudi je MNZ v predpisanem trimesečnem roku končalo preverjanje zbranih podpisov za evropsko državljansko pobudo.

MNZ je zagotavljalo koordinacijo zbiranja podpor volivcev za enajst predlogov za sprejem zakona in dve pobudi za začetek postopka za spremembo Ustave Republike Slovenije.

### Pridobitev državljanstva

Število sprejetih oseb v državljanstvo Republike Slovenije prikazuje, da je bilo v letu 2023 v primerjavi z letom 2022 sprejetih 5 odstotkov več oseb (2.041 oseb v letu 2023, 1.946 oseb v letu 2022). Predvsem se je število sprejetih oseb povečalo pri postopku redne naturalizacije, medtem ko je število sprejetih oseb v postopkih izredne naturalizacije skoraj enako. Zaradi vpisa sprejetih oseb v letu 2023 v matični register, ki še poteka, se bo število sprejetih oseb v letu 2023 še povečalo.

**Graf:** Deset najpogostejših izvornih držav prosilcev za redno naturalizacijo v letu 2023 v primerjavi z letom 2022

**Graf**: Pet najpogostejših izvornih držav prosilcev za izredno naturalizacijo v letu 2023 v primerjavi z letom 2022

V letu 2023 je bilo izvedenih osem strokovnih nadzorov v zvezi z izvajanjem Zakona o državljanstvu Republike Slovenije (na upravnih enotah Celje, Domžale, Ilirska Bistrica, Kamnik, Kranj, Postojna, Tržič in Žalec).

Največje pomanjkljivosti so bile ugotovljene pri pomanjkljivem in nepravočasnem vnosu podatkov v register državljanstev. Pri eni upravni enoti je bilo ugotovljeno, da je v postopku po predložitvi dokaza o prenehanju matičnega državljanstva za osebe preverjala tudi izpolnjevanje pogoja poravnanih davčnih obveznosti, čeprav za to ni imela zakonske podlage v 11. členu Zakona o državljanstvu Republike Slovenije. Pri drugi upravni enoti pa so bile večje nepravilnosti ugotovljene pri postopku ugotavljanja državljanstev (na primer upravna enota predhodno ni ugotovila državljanstva za starša osebe, ki je vložila vlogo za ugotovitev državljanstva). Posledično se bo strokovni nadzor letos ponovil.

### Področje orožja

**Pravilnik o spremembah in dopolnitvah Pravilnika za izvajanje Zakona o orožju:**

Spremembe in dopolnitve pravilnika so bile potrebne predvsem zaradi spremembe Zakona o orožju z Zakonom za zmanjšanje neenakosti in škodljivih posegov politike ter zagotavljanje spoštovanja pravne države (ZZNŠPP). Z ZZNŠPP se je iz 17.a člena Zakona o orožju črtalo orožje iz 8.a točke kategorije A in upravičenost posameznikov ‒ športnih strelcev, da lahko pridobijo orožje iz 6.a in 7. točke kategorije A, če so člani strelskih organizacij, ki imajo status nevladne organizacije v javnem interesu na področju obrambe.

**Na evropski ravni je v postopku sprejema Uredba o izvozu, uvozu in tranzitu strelnega orožja, ki bo nadomestila trenutno veljavno Uredbo 258/2012 o izvozu orožja,** zato je MNZ podajalo pripombe in predloge na besedilo uredbe. Cilj navedenega predloga uredbe je med drugim ločevanje med civilnim in vojaškim orožjem, ureditev polizdelkov orožja, uvrščanje naprav za dušitev zvoka med orožje, vzpostavitev elektronskega sistema dovoljenj s strani Komisije EU.

**Imenovanje nove komisije za preizkus znanja o ravnanju z orožjem:**

Na podlagi Pravilnika o spremembah in dopolnitvi Pravilnika o usposabljanju in preizkusu znanja o ravnanju z orožjem (Uradni list RS, št. 125/22) je bila po izvedenem pozivu izvajalcem usposabljanja o ravnanju z orožjem in registriranim strelskim organizacijam za predlaganje kandidatov imenovana komisija.

|  |  |  |  |  |
| --- | --- | --- | --- | --- |
| Oseba: | Vrsta listine | Razlog posesti listine ali orožja | Št. lastnikov orožja | Št. kosov orožja |
| Fizična oseba |  |  |  |  |
|  | Dovoljenje za posest |  | 20.314 | 40.594 |
| Orožni list | lov | 19.818 | 78.664 |
| šport | 4.938 | 16.634 |
| varnost  | 5.347 | 6.013 |
| **Skupaj: orožni list:** | **28.774** | **101.311** |
| Priglasitveni list |  | 960 | 2.509 |
| Dovoljenje za zbiranje |  | 724 | 15.607 |
| Skupaj: fizična oseba | 45.456 | 160.021 |
| Poslovni subjekt |  |  |  |  |
|  | Dovoljenje za zbiranje |  | 3 | 81 |
|  | Orožni posestni list |  | 236 | 4.052 |
| **Skupaj: poslovni subjekt** | **238** | **4.133** |
| **Skupaj: fizična oseba +poslovni subjekt** | **45.694** | **164.154** |

**Preglednica:** Število lastnikov orožja in število kosov registriranega orožja po vrsti listine na dan 31. 12. 2023

*(Opomba: Skupno število lastnikov orožja ni enako skupnemu seštevku, ker ima lahko posameznik več različnih orožnih listin.)*

**Graf:** Število kosov orožja (fizične osebe), za katere je izdan orožni list

V letu 2023 je bilo na področju orožja izvedenih 8 strokovnih nadzorov (na upravnih enotah: Jesenice, Izola, Trebnje, Grosuplje, Litija, Idrija, Sežana in Kočevje).

**Sklenjen je bil okvirni sporazum št. C1711-23-510001 o izdelavi in dobavi javnih listin z izbranim podjetjem Cetis, d. d.:**

Zaradi poteka okvirnega sporazuma iz leta 2019 in zaradi nemotene dobave javnih listin upravnim enotam in MNZ, kot so vse orožne listine, potrdilo o onesposobitvi orožja in mednarodnih izpiskov na področju matičnih zadev, je bilo izvedeno javno naročilo blaga po odprtem postopku, ki je bilo zaključeno s podpisom okvirnega sporazuma v juniju 2023 in sklenitvijo individualnih pogodb. Posledično je bil sprejet nov **Pravilnik o določitvi cen orožnih listin**, na podlagi katerega so cene orožnih listin spremenjene oziroma višje.

### Področje eksplozivov

V letu 2023 je bilo izdanih 934 dovoljenj za uvoz, izvoz, prenos, tranzit eksplozivov, streliva in pirotehničnih izdelkov.

**Graf:** Število izdanih dovoljenj za uvoz, izvoz, prenos, tranzit eksplozivov, streliva in pirotehničnih izdelkov v letih 2015-2023

###  Področje društev in političnih strank

**Priprava osnutka Pravilnika o spremembah in dopolnitvah Pravilnika o vsebini in načinu predložitve letnega poročila političnih strank:**

Spremembe in dopolnitve pravilnika so potrebne predvsem zaradi uskladitve z Zakonom o spremembah in dopolnitvah Zakona o političnih strankah (Uradni list RS, št. 78/23), ki ga je Državni zbor RS sprejel v juliju 2023 na predlog skupine poslank in poslancev

31. decembra 2023 je bilo registriranih **87 političnih strank.**

V letu 2023 v register političnih strank ni bilo vpisanih novih strank, iz registra pa je bilo **izbrisanih 8 političnih strank** (ena zaradi pripojitve k drugi stranki, tri na zahtevo stranke in štiri po uradni dolžnosti zaradi nesodelovanja na volitvah). V letu 2023 je bilo na področju političnih strank izdanih tudi 13 odločb o registraciji sprememb pri posameznih političnih strankah.

**Graf:** Število vpisanih in izbrisanih političnih strank po letih

31. decembra 2023 je bilo v register društev vpisanih **23.243** društev.

|  |  |
| --- | --- |
| **Skupina društva** | **Število registriranih društev** |
| 01 ‒ Športna in rekreativna društva | 8111 |
| 02 ‒ Društva za pomoč ljudem | 3014 |
| 03 ‒ Kulturna in umetniška društva | 3958 |
| 04 ‒ Znanstveno raziskovalna, izobraževalna, strokovna in poklicna društva | 2160 |
| 05 ‒ Društva za varstvo okolja, gojitev in vzrejo živali in rastlin | 1665 |
| 06 ‒ Stanovska društva | 1351 |
| 07 ‒ Društva za razvoj kraja | 1490 |
| 08 ‒ Nacionalna in politična društva | 296 |
| 09 ‒ Društva za duhovno življenje | 623 |
| 99 ‒ Preostala društva | 575 |
|   | Seštevek skupaj: 23243 |

**Preglednica:** Število registriranih društev

V letu 2023 je bilo na področju zbiranja in združevanja opravljenih devet strokovnih nadzorov (na upravnih enotah Radlje ob Dravi, Ajdovščina, Pesnica, Ormož, Trbovlje, Radovljica, Dravograd, Sežana in Logatec).

###  Informacijski sistem upravnih notranjih zadev

V letu 2023 je bilo za pogodbo Izvajanje vzdrževanja Informacijskega sistema upravnih notranjih zadev (ISUNZ), št. C1711-21-460277, pripravljena dokumentacija za sklenitev aneksa, ki je bil sklenjen 18. julija 2023, s čimer se je veljavnost pogodbe podaljšala do 12. septembra 2025.

V letu 2023 so bile opravljene večje dopolnitve oziroma nadgradnje informacijskega sistema upravnih notranjih zadev, ki so bile posledica zakonskih sprememb ali novih funkcionalnosti, na primer:

* dejavnosti za prilagoditev ISUNZ na brskalnike EDGE, Mozzila Firefox in Chrome,
* nadaljevanje prenove azilnega registra in prenos funkcionalnosti iz Lotus Notes dela v azilni register,
* izvajanje nadgradnje evidence volilne pravice za podporo evropskim volitvam,
* izvajanje prilagoditev registra prostorskih enot in prilagoditev prevzema podatkov zaradi sprememb na strani GURS,
* nadgradnja registra promet z eksplozivi,
* dopolnitev spletnega servisa v registru orožja za preverjanje oseb in listin v nacionalni bazi policije FIO in izdelava novih servisov za preverjanje oseb in listin v Schengenskem informacijskem sistemu SIS II,
* izdelava integracije za izmenjavo podatkov z ZRSZ,
* dopolnitev registra tujcev ter izdelava novih integracij s Cetisom in Pošto za potrebe vročanja dovoljenja za prebivanje po pošti,
* dopolnitev registra tujcev zaradi interventnega zakona o poplavah,
* vzpostavitev povezave z evidenco Centra za slovenščino kot drugi tuji jezik,
* izvajanje penetracijskih testov na navzven odprtih aplikativnih rešitvah (EVP, SIUT, TOR, eFotograf).

V sklopu pogodbe za izvajanje vzdrževanja informacijskega sistema upravnih notranjih zadev (ISUNZ) je bilo podanih in realiziranih več zahtevkov za nadgradnje in odpravo napak.

| **Nadgradnje** |   |   | **Incidenti in napake** |   |   |   |
| --- | --- | --- | --- | --- | --- | --- |
| **Mesec** | **Število zahtevkov** | **Obseg v h** | **Mesec** | **Število zahtevkov** | **Od tega reklamacije** | **Obseg v h** |
| januar | 6 | 1455 | januar | 63 | 8 | 132 |
| februar | 3 | 236 | februar | 41 | 6 | 158 |
| marec | 9 | 1169 | marec | 54 | 7 | 141 |
| april | 8 | 796 | april | 39 | 2 | 193 |
| maj | 7 | 1291 | maj | 38 | 0 | 107 |
| junij | 5 | 1528 | junij | 48 | 6 | 161 |
| julij | 8 | 498 | julij | 35 | 1 | 122 |
| avgust | 2 | 13 | avgust | 45 | 2 | 147 |
| september | 5 | 1112 | september | 38 | 2 | 105 |
| oktober | 1 | 19 | oktober | 40 | 0 | 148 |
| november | 10 | 1456 | november | 35 | 4 | 176 |
| december | 4 | 1722 | december | 55 | 11 | 159 |
| **Skupaj** | **68** | **11295** | **Skupaj** | **531** | **49** | **1749** |

**Preglednica:** Zahtevki za nadgradnjo in odpravo napak

Nadaljevali so se večji projekti, na primer povezava registra tujcev s schengenskim informacijskim sistemom in s sistemom EES (Entry Exit System). Zagotovljeno je bilo sodelovanje v delovnih skupinah Article 6 s podskupinami, EP Elections in drugimi. Prav tako je bilo izvedeno obsežno testiranje za Evropsko komisijo za volitve 2023.

V sodelovanju s podjetjem 3Gen je bilo ponovno izvedeno varnostno preverjanje delovanja ISUNZ iz rezervne lokacije v Mariboru, ki smo ga uspešno končali.

V sklopu delovanja ISUNZ se je zagotavljala administracija vseh uporabnikov za dostop do registrov in podpornih aplikacij ISUNZ ter za vse uporabnike zagotavljala ponastavitev gesel. V letu 2023 je bilo v varnostni shemi ISUNZ 12.930 aktivnih uporabnikov, ki jim je bilo posredovano 2584 gesel. Skladno z ZVOP in GDPR se je zagotavljala priprava vseh zahtevanih dnevnikov dela za vpogled v lastne osebne podatke, začele pa so se tudi nadgradnje za skladnost z ZVOP 2.

# Upravljanje migracij

MNZ je pristojno za izvajanje migracijske politike na področjih zakonitih migracij, mednarodne zaščite in začasne zaščite, kar vključuje pripravo in usklajevanje predlogov ukrepov za izvajanje migracijske politike ter pripravo predlogov normativnih aktov.

V pristojnosti MNZ je tudi vodenje postopkov in odločanje v upravnih zadevah na prvi (zadeve priznanja mednarodne zaščite, izdaje dovoljenj za prebivanje družinskim članom oseb s priznano mednarodno zaščito in osebam z izkazanim interesom Republike Slovenije) in drugi stopnji (odločanje o pritožbenih zadevah s področja dovoljenj za prebivanje tujcev, določitve denarne odškodnine izbrisanim iz registra stalnega prebivalstva, priznanja statusa upravičenca).

**Mednarodna zaščita:**

V letu 2023 se je nadaljeval trend povečevanja števila vloženih prošenj za mednarodno zaščito, v primerjavi z letom 2022 je bilo skupno vloženih 7 odstotkov več prošenj za mednarodno zaščito. Več prošenj je bilo vloženih v drugi polovici leta (57 odstotkov vseh vloženih prošenj). Mesečno se je število vloženih prošenj za mednarodno zaščito povečevalo ter v juliju in avgustu preseglo vrednosti iz leta 2022. V avgustu je bilo vloženih 919 prošenj, kar je največ v zadnjih letih. V zadnji tretjini leta 2023 je število vloženih prošenj začelo upadati, vendar so vrednosti vseeno ostale nad ravnmi preteklega leta.

**Graf:** Spreminjanje števila prošenj za mednarodno zaščito v zadnjih šestih letih

Obrnil se je tudi trend držav, iz katerih prihajajo prosilci za mednarodno zaščito. Največ prosilcev so predstavljali državljani Maroka (79 odstotkov), sledili pa so jim državljani Alžirije (6 odstotkov) in Pakistana (2 odstotka).

**Graf:** Prve tri države izvora, katerih državljani so vložili največ prošenj za mednarodno zaščito v letu 2023

Tudi v letu 2023 se je nadaljeval trend samovoljnega zapuščanja Republike Slovenije, čeprav je mogoče opaziti manjši upad, saj je bilo ustavljenih 34  odstotkov vseh rešenih postopkov (v letu 2022 58 odstotkov). Zaznano je bilo več vloženih prošenj, pri katerih je bilo ugotovljeno, da je za njihovo obravnavo pristojna druga država članica EU. Tako je bilo zaključenih 61 odstotkov rešenih prošenj oziroma 59  odstotkov več kot prejšnje leto. Glede na navedeno je bilo le 4 odstotke rešenih prošenj vsebinsko obravnavanih, med katerimi je bilo priznanih statusov 129 (44 odstotkov vsebinsko obravnavanih postopkov).

**Graf:** Struktura rešenih prošenj za mednarodno zaščito v letu 2023

**Začasna zaščita:**

V letu 2022 se je prvič po uvedbi leta 2001 aktivirala **začasna zaščita**. Ta je bila aktivirana z Izvedbenim sklepom Sveta (EU) 2022/382 z dne 4. marca 2022 o obstoju množičnega prihoda razseljenih oseb iz Ukrajine v smislu 5. člena Direktive 2001/55/ES in z učinkom uvedbe začasne zaščite in aktivacijo Direktive 2001/55/ES, in sicer za eno leto, do 4. marca 2023. V skladu z Direktivo 2001/55/ES se je začasna zaščita samodejno podaljšala za dve šestmesečni obdobji, in sicer do 4. marca 2024. Ker je Evropska komisija ugotovila, da razlogi za začasno zaščito še trajajo, je Svet Evropske unije na njen predlog na zasedanju 19. oktobra 2023 sprejel Izvedbeni sklep Sveta (EU) 2023/2409 o podaljšanju začasne zaščite, s čimer se je začasna zaščita za osebe, razseljene iz Ukrajine, podaljšala še za eno leto, in sicer do 4. marca 2025. Navedenemu je sledila tudi Vlada Republike Slovenije in začasno zaščito tudi v RS podaljšala do 4. marca 2025.

Trenutno veljavni Zakon o začasni zaščiti razseljenih oseb (Uradni list RS, št. 16/17 – uradno prečiščeno besedilo; ZZZRO) se je v praksi izkazal za pomanjkljivega in zastarelega. Prvotno je bil ZZZRO sprejet leta 2005, v letu 2017 pa noveliran le z vidika ločitve pristojnosti med Uradom Vlade Republike Slovenije, pristojnim za oskrbo in integracijo migrantov, ter MNZ. Ne upošteva pa vseh sprememb v razvoju mednarodne zaščite, ki je bistveno primerljiv institut začasni zaščiti. Prvotno sprejeti ZZZRO je tudi pomanjkljivo prenesel Direktivo 2001/55/ES, hkrati pa se je izkazal pomanjkljiv za uporabo v praksi. Glede na navedeno je MNZ najprej predlagalo novelo ZZZRO, ki je bila vključena v predlog Zakona o interventnih ukrepih za celovito ureditev položaja razseljenih oseb iz Ukrajine in za pomoč gospodarstvu Republike Slovenije zaradi posledic ukrajinske krize (EPA 58-IX) (predlog interventnega zakona), ki ga je vlada s sklepom št. 00704-192/2022/10 dne 6. septembra 2022 umaknila iz zakonodajnega postopka. Ker so spremembe ZZZRO kljub umiku predloga interventnega zakona nujne, hkrati pa se z njimi spreminja skoraj celotno besedilo ZZZRO, je MNZ pripravilo **predlog novega Zakona o začasni zaščiti razseljenih oseb** (EVA 2022-1711-0029), ki je še v fazi medresorskega usklajevanja.

Na podlagi ZZZRO je bilo od uvedbe začasne zaščite, tj. 10. marca 2022 do 31. decembra 2023 vloženih 10.217 vlog za priznanje začasne zaščite. Upravne enote so v istem obdobju rešile 9.923 vlog in 9.378 osebam priznale začasno zaščito.

**Zakonite migracije:**

V Republiki Sloveniji je imelo 31. decembra 2023 veljavno dovoljenje za prebivanje oziroma potrdilo o prijavi prebivanja 244.416 oseb. Od tega je imelo 121.032 državljanov tretjih držav veljavno dovoljenje za stalno prebivanje in 94.359 veljavno dovoljenje za začasno prebivanje. Državljani EU (v kategorijo državljani EU so vključeni državljani članic Evropskega gospodarskega prostora in državljani Švicarske konfederacije) so imeli 31. decembra 2023 veljavnih 14.003 potrdila o prijavi stalnega prebivanja in 15.022 potrdil o prijavi prebivanja.

**Graf:** Število posameznih vrst veljavnih dovoljenj za prebivanje na dan 31. decembra 2023

V letu 2023 je bilo izdanih 87.895 dovoljenj za začasno prebivanje državljanov tretjih držav in 5.394 potrdil o prijavi prebivanja za državljane EU. Prav tako je bilo izdanih 16.809 dovoljenj za stalno prebivanje državljanom tretjih držav in 813 potrdil o prijavi stalnega prebivanja za državljane EU.

Izdanih je bilo 30.961 prvih dovoljenj za začasno prebivanje, od tega je bil največji delež izdan iz razloga zaposlitve ali dela (67 odstotkov).

**Graf:** Trend števila izdanih prvih dovoljenj za začasno prebivanje v zadnjih šestih letih

Največ prvih dovoljenj za začasno prebivanje je bilo izdanih državljanom Bosne in Hercegovine (35 odstotkov), ki jim sledijo državljani Kosova (21 odstotkov) in Srbije (14 odstotkov).

**Graf:** Prve tri države, katerih državljanom je bilo izdanih največ prvih dovoljenj za prebivanje v letu 2023

**Zakon o spremembah in dopolnitvah Zakona o tujcih (ZTuj-2G)** (Uradni list RS, št. 48/23) je bil sprejet 26. aprila 2023, veljati pa je začel 27. aprila 2023. Sprejem novele je bil namenjen odpravi administrativnih ovir ter omogočanju hitrejšega vodenja postopkov izdaje in vročanja dovoljenj za prebivanje in potrdil o prijavi prebivanja.

Sprejem novele ZTuj-2G je prinesel naslednje poglavitne rešitve:

* poenostavljen postopek zamenjave delodajalca, zamenjave delovnega mesta pri istem delodajalcu ali zaposlitve pri dveh ali več delodajalcih v okviru veljavnega enotnega dovoljenja za prebivanje in delo. Upravnim enotam ni več treba izdajati odločb o pisni odobritvi, saj je zamenjava mogoča že na podlagi podanega soglasja ZRSZ;
* prednostna obravnava prošenj tujcev za izdajo enotnega dovoljenja za tujce, ki se zaposlijo pri delodajalcih s področja javnega sektorja, ki izvajajo zdravstveno dejavnost, dejavnost vzgoje in izobraževanja, v javnih zavodih, ki izvajajo institucionalno varstvo odraslih oseb, v posebnih socialnovarstvenih zavodih za odrasle, v varstveno-delovnih centrih in socialnovarstvenih zavodih za usposabljanje, v javnih zavodih, ki izvajajo socialnovarstveno storitev pomoč družini na domu, ter v javnih socialnovarstvenih zavodih, ki izvajajo socialnovarstvene storitve, in prošenj, kadar je izdaja enotnega dovoljenja tujca v javnem interesu Republike Slovenije;
* prstni odtisi, oddani v postopku izdaje prvega dovoljenja za prebivanje, se lahko hranijo in uporabijo tudi za postopek podaljšanja ali izdaje nadaljnjega dovoljenja za začasno prebivanje;
* odpravljena obveznost periodičnega preverjanja pogoja zadostnih sredstev za preživljanje po uradni dolžnosti;
* odpravljena zahteva diplomatskega predstavništva ali konzulata RS v tujini po pisnem pozivu upravne enote za dopolnitev prošnje s prstnimi odtisi;
* ponovno omogočen dostop do brezplačnih tečajev slovenskega jezika za vse kategorije tujcev;
* uvedena možnost vročanja izkaznic podaljšanih dovoljenj za začasno prebivanje, obnovljenih potrdil o prijavi prebivanja, dovoljenj za stalno prebivanje in potrdil o prijavi stalnega prebivanja osebno po pošti.

Zaradi novega načina vročanja izkaznic dovoljenj za prebivanje in potrdil o prijavi prebivanja tujcem po pošti je bil sklenjen aneks h krovni pogodbi o oblikovanju, izdelavi, skladiščenju, personalizaciji in dobavi kartic druge generacije dovoljenj za prebivanje, dovoljenj za stalno prebivanje in potrdil o prijavi prebivanja za tujce v RS, ki ga je MNZ oktobra 2023 sklenilo z izvajalcem Cetisom, d. d. Prav tako je bil ustrezno nadgrajen informacijski sistem (register tujcev), vključno s spletnimi servisi z izvajalcem, ki omogoča vročanje izkaznic tujcem po pošti. Vročanje izkaznic tujcem po pošti se je začelo 8. januarja 2024.

V letu 2023 je bil Register tujcev nadgrajen tudi za namen izvajanja Zakona o interventnih ukrepih za odpravo posledic poplav in zemeljskih plazov iz avgusta 2023 (Uradni list RS, št. 95/23, 117/23 in 131/23), ki med drugim ureja tudi izdajo enotnih dovoljenj za prebivanje in delo.

**Zakon o spremembah in dopolnitvah Zakona o tujcih (ZTuj-2H)** (Uradni list RS, št. 115/23) je bil po obravnavi po nujnem zakonodajnem postopku sprejet 7. novembra 2023, veljati pa je začel 16. novembra 2023. Novela naslavlja spremembe pri pogoju znanja slovenskega jezika v postopkih podaljšanja dovoljenja za začasno prebivanje zaradi združitve družine za družinske člane državljanov tretjih držav. Pogoj znanja jezika na vstopni ravni A1, ki je bil uveden z novelo Zakona o tujcih iz aprila 2023 (ZTuj-2G), se nadomešča z znanjem na tako imenovani preživetveni ravni, ki je na novo opredeljena v zakonu. Tujec pa bo svojo raven znanja lahko pozneje nadgrajeval z bolj zahtevnimi tečaji tudi v okviru nadaljnjih integracijskih programov. Dodatno je bilo ugotovljeno, da za izvajanje programov in izpitov na ravni A1 na trgu trenutno ni dovolj izvajalcev.

S sprejetjem zakona se zamika postopno uvajanje pogoja znanja slovenskega jezika v postopkih podaljšanja dovoljenja za prebivanje zaradi združitve družine, ki je bilo določeno aprila 2023 z ZTuj-2G:

* za prošnje, vložene do 30. aprila 2024, izpit iz znanja slovenskega jezika na preživetveni ravni ni pogoj za podaljšanje dovoljenja za začasno prebivanje zaradi združitve družine;
* za prošnje, vložene od 1. maja do 31. oktobra 2024, mora polnoletni družinski član v postopku podaljšanja dovoljenja za začasno prebivanje zaradi združitve družine predložiti tudi potrdilo o vpisu v neformalni izobraževalni program za odrasle za učenje slovenskega jezika ali potrdilo o vpisu v javnoveljavni izobraževalni program za odrasle, na podlagi katerega se ne pridobi javnoveljavna izobrazba; tujcu pa ni treba predložiti potrdila o vpisu v tečaj, če predloži spričevalo o uspešno opravljenem izpitu iz znanja slovenščine na vsaj vstopni ravni;
* za prošnje, vložene od 1. novembra 2024, mora tujec v postopku podaljšanja dovoljenja za začasno prebivanje zaradi združitve družine predložiti potrdilo o opravljenem izpitu iz slovenščine na preživetveni ravni.

Za pridobitev dovoljenja za stalno prebivanje pa ostaja pogoj opravljen izpit na ravni A2, kot je bil določen aprila 2023 z ZTuj-2G.

Poleg tega se je z novelo ZTuj-2H spremenil oziroma znižal tudi pogoj predhodnega zakonitega prebivanja na podlagi dovoljenja za začasno prebivanje za uveljavljanje pravice do združitve družine s strani sponzorja, in sicer iz dvoletnega v enoletno predhodno zakonito prebivanje sponzorja.

V letu 2023 je bilo zaradi uskladitve z novelama ZTuj-2G in ZTuj-2H sprejetih tudi več novel podzakonskih predpisov:

* Pravilnik o spremembah Pravilnika o potrdilu o prijavi prebivanja in dovoljenju za prebivanje za državljane Evropske unije ter njihove družinske člane in družinske člane slovenskih državljanov (Uradni list RS, št. 98/23),
* Pravilnik o spremembah in dopolnitvi Pravilnika o načinu izdaje dovoljenja za prebivanje in potrdila o pravicah obmejnega delavca, načinu zajemanja prstnih odtisov, načinu označitve prenehanja ter ceni izkaznice dovoljenja za prebivanje in potrdila o pravicah obmejnega delavca (Uradni list RS, št. 98/23),
* Pravilnik o spremembi Pravilnika o dovoljenju za prebivanje za državljane Švicarske konfederacije in njihove družinske člane (Uradni list RS, št. 98/23),
* Pravilnik o spremembi in dopolnitvah Pravilnika o načinu ugotavljanja zadostnih sredstev za preživljanje v postopku izdaje dovoljenja za prebivanje (Uradni list RS, št. 109/23),
* Pravilnik o spremembi Pravilnika o dovoljenju za prebivanje za državljane Švicarske konfederacije in njihove družinske člane (Uradni list RS, št. 129/23),
* Pravilnik o spremembi Pravilnika o potrdilu o prijavi prebivanja in dovoljenju za prebivanje za državljane Evropske unije ter njihove družinske člane in družinske člane slovenskih državljanov (Uradni list RS, št. 129/23),
* Odredba o objavi datuma, od katerega se vročanje izvaja v skladu z določbami spremenjenega Zakona o tujcih (Uradni list RS, št. 134/23),
* Pravilnik o spremembah Pravilnika o načinu izdaje dovoljenja za prebivanje in potrdila o pravicah obmejnega delavca, načinu zajemanja prstnih odtisov, načinu označitve prenehanja ter ceni izkaznice dovoljenja za prebivanje in potrdila o pravicah obmejnega delavca (Uradni list RS, št. 134/23).

**Delovne skupine EU:**

V letu 2023 so se nadaljevala usklajevanja zakonodajnih predlogov iz okvira Pakta o migracijah in azilu, ki jih je Evropska komisija predstavila septembra 2020. Uslužbenci Direktorata za migracije so v pogajanjih sodelovali s pripravo predlogov stališč in usmeritev za sestanke delovnih teles Sveta EU in druge dogodke ter z udeleževanjem zasedanj, na katerih so potekala usklajevanja, in so bila organizirana na ravni delegatov iz prestolnic. Pri tem so izhajali iz sprejetih stališč Republike Slovenije.

Na **ravni EU** so se predstavniki Direktorata za migracije v letu 2022 udeleževali zasedanj dveh delovnih skupin:

* DS IMEX (integracija, migracija, izgon)

V letu 2023 je bilo izvedenih sedem zasedanj delovne skupine IMEX, na katerih so bili obravnavani predlogi dveh prenovljenih direktiv, in sicer Predlog direktive Evropskega parlamenta in Sveta o enotnem postopku obravnavanja vloge za enotno dovoljenje za državljane tretjih držav za prebivanje in delo na ozemlju države članice ter o skupnem nizu pravic za delavce iz tretjih držav, ki zakonito prebivajo v državi članic ter Predlog direktive Evropskega parlamenta in Sveta o statusu državljanov, ki so rezidenti za daljši čas.

* DS Azil

Uslužbenci Direktorata za migracije so se leta 2023 udeležili šestih zasedanj delovne skupine za azil, na katerih so razpravljali o predlogu uredbe Evropskega parlamenta in Sveta o upravljanju azila in migracij ter spremembi Direktive Sveta 2003/109/ES in predlagane Uredbe (EU) XXX/XXX [Sklad za azil in migracije], brezdržavljanskosti, situaciji na področju azila v EU ter konvergenci azilnih sistemov.

Poleg navedenega so uslužbenci Direktorata za migracije v sodelovanju s Službo za evropske zadeve in mednarodno sodelovanje ter Stalnim predstavništvom pri EU v Bruslju pripravljali številna stališča za zasedanje svetovalcev PNZ in druga zasedanja z delovnega področja.

* FREEMO

Uslužbenci Direktorata za migracije so se v letu 2023 udeležili petih zasedanj delovne skupine za prost pretok oseb, na katerih so razpravljali o:

* posodobitvah Priročnika za izvajanje Direktive 2004/38/ES o pravici državljanov Unije in njihovih družinskih članov do prostega gibanja in prebivanja na ozemlju držav članic,
* aktualnih sodbah, pomembnih za uveljavljanje pravic upravičencev direktive,
* vrstah, primerih in načinih zlorab pravice do prostega gibanja in prebivanja na ozemlju držav članic,
* izvajanju Sporazuma o izstopu, ki sta ga sklenila Evropska unija in Združeno kraljestvo, ki določa pogoje za urejen izstop Združenega kraljestva iz EU v skladu s členom 50 Pogodbe o Evropski uniji.

**Evropska migracijska mreža (EMN):**

V letu 2023 je nacionalna kontaktna točka v EMN (NKT) podala 56 odgovorov na skupno 57 poizvedb. NKT je objavila dve namenski poizvedbi, in sicer o statusu tujca v času podaljševanja dovoljenja za začasno prebivanje in o preverjanju pogoja zadostnih sredstev za preživljanje.

NKT je v letu 2023 zagotovila nacionalne prispevke za osem informatorjev iz leta 2022 in leta 2023 (izdanih je bilo šest) ter tri študije iz leta 2022 in leta 2023 (izdani sta bili dve).

V letnem poročilu EMN so predstavljene spremembe migracijske politike in zakonodaje za preteklo leto na področjih zakonitih migracij, mednarodne zaščite, mladoletnikov in drugih ranljivih skupin, vključevanja, državljanstva in oseb brez državljanstva, upravljanja zunanjih meja, nezakonitih migracij, preprečevanja in boja proti trgovini z ljudmi, vračanja in ponovnega sprejema ter mednarodnega sodelovanja na področju migracij. Del letnega poročila je tudi statistična priloga, v kateri so predstavljene nacionalne statistike za vsa zgoraj omenjena področja in ki je podlaga za oblikovanje osnovnega podatkovnika o državi. NKT je zbrala podatke za vsa navedena področja, jih prilagodila poročilu in sodelovala pri oblikovanju letnega poročila EMN, statistične priloge in podatkovnika o državi za leto 2023.

V četrtletnih poročilih EMN so bili na kratko predstavljeni najnovejši razvojni mejniki za področje migracij in azila.

V letu 2023 je nacionalni strokovnjak sodeloval pri konceptualni zasnovi za informator na temo biometričnih podatkov, NKT pa je zagotovila strokovni pregled vseh izdelkov EMN.

Člani NKT so se v letu 2023 udeležili osmih rednih sestankov nacionalnih kontaktnih točk EMN. Sestanki so bili namenjeni pregledu in koordinaciji aktualnih ter načrtovanju prihodnjih dejavnosti EMN. Predstavnica usmerjevalnega odbora se je udeležila štirih sestankov usmerjevalnega odbora EMN, kjer so bile med drugim sprejete smernice za tekoče in nadaljnje delovanje EMN.

V letu 2023 so se strokovnjaki posameznih področij udeležili naslednjih dogodkov pod okriljem EMN:

* strokovna delavnica na temo učinkovitih alternativ pridržanja v organizaciji EMN Luksemburg in EMN Ciper,
* skupna nacionalna konferenca EMN Gruzije in Latvije, ki je potekala v Tbilisiju, z naslovom Splošno razumljiv jezik kot orodje pri upravljanju migracij: glosar EMN o azilu in migracijah,
* strokovna delavnica o svetovanju o vračanju in reintegraciji v organizaciji EMN Švedske,
* nacionalna konferenca EMN Estonije z naslovom Aktivacija direktive o začasni zaščiti ‒ pogled nazaj in poti naprej,
* predsedstvena konferenca EMN Švedske z naslovom Razseljevanje in migracije zaradi nesreč, podnebnih sprememb in degradacije okolja,
* nacionalna konferenca EMN Avstrije z naslovom Priložnosti in izzivi pri upravljanju zunanjih meja EU,
* predsedstvena konferenca EMN Španije z naslovom Oblikovanje prihodnosti zakonitih migracij v EU: Kje smo in kam želimo iti,
* nacionalna konferenca EMN Srbije z naslovom Krožne migracijske sheme in pobude za diasporo, ki se vrača domov: Podpora gospodarskemu razvoju v državah izvora,
* 5. srečanje predstavnikov Centrov za tujce na Poljskem, ki sta jo organizirali EMN Luksemburg in EMN Poljska.

Člani NKT so med letom 2023 strokovno sodelovali v:

* delovni skupini za slovar,
* delovni skupini za sodelovanje s tretjimi državami,
* delovni skupini za komunikacijo in razširjanje informacij,
* strokovni skupini za vračanje,
* delovni skupini za pripravo Letnega poročila o migracijah in azilu,
* delovni skupini za statistične podatke.

Za namen promocije EMN in NKT v RS je bilo že leta 2010 vzpostavljeno spletno mesto www.emm.si. Spletno mesto je bilo leta 2021 prenovljeno, NKT pa je leta 2023 spletno mesto preimenovalo v www.emnslovenia.si, in sicer z namenom izboljšanja uporabniške izkušnje pri iskanju in prepoznavi spletnega mesta EMN NKT.

NKT je v letu 2023 pripravila slovensko različico interaktivnega izobraževalnega pripomočka Destinacija Evropa, ki ga je razvila Evropska komisija za namen ozaveščanja mladih o migracijah. Pripomoček je zasnovan kot interaktivna platforma, ki spodbuja razpravo o migracijah. Cilj pripomočka je uporabnike seznaniti z migracijsko politiko na podlagi hipotetičnih scenarijev, uporabniki pa so postavljeni v vloge različnih akterjev na lokalni, državni in EU ravni.

NKT je zagotovila 180 fizičnih slovenskih izvodov pripomočka, ki jih je v uporabo poslala desetim fakultetam ter 27 gimnazijam in srednjim šolam po Sloveniji, in v seznanitev Ministrstvu za vzgojo in izobraževanje. Po prejetih pozitivnih povratnih informacijah glede pripomočka je NKT v sodelovanju z drugimi EMN NKT zagotovila štirinajst izvodov angleške ter po en izvod francoske in nemške različice pripomočka za potrebe različnih izobraževalnih ustanov po Sloveniji.

**GDISC:**

Slovenska nacionalna kontaktna točka, ki deluje v okviru Direktorata za migracije, je v neformalni mreži GDISC leta 2023 zagotovila odgovore na 17 ad hoc poizvedb držav članic neformalne mreže s področja zakonitih migracij in mednarodne zaščite. Uslužbenci Direktorata za migracije so se udeležili naslednjih sestankov mini neformalnih mrež, ki delujejo znotraj GDISC: dveh sestankov mreže, ki se ukvarja s prognozami, analizami trendov in preverjanjem napovedi migracij[[2]](#footnote-2), dveh sestankov pravne mreže[[3]](#footnote-3), dveh sestankov IT-mreže[[4]](#footnote-4) in enega sestanka (leta 2023 novoustanovljene) delovne skupine za zakonite migracije[[5]](#footnote-5). Mini mreže so dragocene platforme za izmenjavo informacij in gradnjo baze znanja o določenih temah.

**EUAA:**

Direktorat za migracije kot uradna kontaktna točka EUAA sodeluje na sestankih upravnega odbora (višji uradniki) in redno komunicira z EUAA v okviru različnih posvetovalnih skupin in mrež, ki pokrivajo relevantne elemente azilnega in sprejemnega sistema (mreža za sprejem, mreža za postopke mednarodne zaščite, Dublin mreža, mreža za sodelovanje s tretjimi državami, mreža za statistiko, mreža strokovnjakov za ranljivost, IDS posvetovalna skupina, Posvetovalna skupina za spremljanje), ter drugih programov (IDS, Query, Case law). V letu 2023 so javni uslužbenci Direktorata za migracije odgovorili na skupno 53 vprašalnikov držav članic in EUAA, prispevali k letnemu poročilu ter sodelovali pri pregledu in pripravi drugih relevantnih dokumentov, smernic, poročil in orodij.

V letu 2023 sta se dva javna uslužbenca Direktorata za migracije udeležila usposabljanj po modulih EUAA, in sicer po modulih Prosilci z različnimi spolnimi usmeritvami, spolnimi identitetami in izražanjem spolnih značilnosti, Žrtve nasilja na podlagi spola, Uvod v coaching ter Preselitev. Nacionalni strokovnjak za dublinsko uredbo je sodeloval pri usposabljanju tujih nacionalnih trenerjev za navedeni modul.

V okviru operativnega načrta, ki ga je MNZ podpisalo z EUAA, so bila izvedena usposabljanja za javne uslužbence s področja mednarodne zaščite in sprejema, ki so se jih udeležili javni uslužbenci Direktorata za migracije, Urada RS za oskrbo in integracijo migrantov, policije, drugih ministrstev in predstavniki nevladnih organizacij. V tem kontekstu so bili štirje javni uslužbenci Direktorata za migracije usposobljeni za nacionalne trenerje, in sicer en za modul Trgovina z ljudmi, ena javna uslužbenka za modul o dublinski uredbi, dve javni uslužbenki za modul Intervjuvanje ranljivih oseb ter trije za modul Intervjuvanje otrok. Poleg navedenega je 21 javnih uslužbencev direktorata sodelovalo v modulih Uvod v ranljivost ter Delo s prevajalcem, poleg treh, usposobljenih za nacionalne trenerje, še šest v modulu Intervjuvanje otrok. Ena javna uslužbenka je sodelovala v modulu Usposabljanje o komunikaciji z otroki v sprejemu in trije v modulu Komunikacija z otroki.

# Proaktivno in kredibilno mednarodno dvo- in večstransko sodelovanje

V EU zadevah sta se v skladu z notranjo zakonodajo in uveljavljenimi postopki zagotavljala vsebinska usklajenost in ustrezno potrjevanje stališč RS do zakonodajnih in drugih aktov z delovnega področja MNZ. Služba za evropske zadeve in mednarodno sodelovanje (SEZMS) je zagotavljala pripravo in usklajevanje stališč in drugih potrebnih odzivov s pristojnimi strokovnimi službami znotraj MNZ in policije in med njimi ter z drugimi pristojnimi resornimi ministrstvi in vladnimi službami. Skrbela je tudi za pripravo ustreznih gradiv za predstavitev in potrjevanje predlogov stališč po uveljavljenih postopkih na Vladi Republike Slovenije, v Državnem svetu RS in Državnem zboru RS ter za ustrezno predstavitev teh stališč v delovnih telesih institucij EU in v pogovorih najvišjih predstavnikov MNZ in policije s predstavniki držav članic in regije Zahodnega Balkana. SEZMS je sodelovala s Stalnim predstavništvom RS pri Evropski uniji v Bruslju, usmerjala njihove aktivnosti in zagotavljala možnosti za njihovo delo, vključno s pripravo vsebinskih navodil in stališč, potrebnih za udeležbo na zasedanjih Coreper.

Leta 2023 je SEZMS pripravila tudi vse potrebne aktivnosti za skupno sedem zasedanj Sveta EU za pravosodje in notranje zadeve. V prvi polovici leta, med švedskim predsedovanjem Svetu EU, so bila izvedena tri zasedanja (en neformalni in dva redna sveta), v drugi polovici leta, med španskim predsedovanjem Svetu EU, pa štiri zasedanja (en neformalni in trije redni sveti). Na vseh zasedanjih so sodelovale delegacije MNZ z ministrom ali vodjo Stalnega predstavništva RS pri EU. Glavne teme so bile napredek pri pogajanjih o paktu o azilu in migracijah, upravljanje schengna in njegova širitev, boj proti organiziranemu kriminalu, vpliv vojn v Ukrajini in na Bližnjem vzhodu na notranjo varnost in begunce ter zunanja dimenzija migracij s poudarkom na vračanju.

Področje migracij in s tem povezane vsebine so v letu 2023 najbolj zaznamovala pogajanja o zakonodajnih predlogih v okviru pakta o migracijah in azilu, saj je želja končati pogajanja še pred koncem medinstitucionalnega obdobja oziroma pred evropskimi volitvami, ki bodo junija 2024. Po številnih trialogih, ki so potekali poleti in jeseni, je bil pomemben korak dosežen prav konec leta, ko sta sozakonodajalca (Svet EU in Evropski parlament) dosegla politični dogovor glede omenjenih zakonodajnih predlogov s področja migracij. Poleg tega je nadaljevanje vojne v Ukrajini potrdilo potrebo po čimprejšnjem podaljšanju začasne zaščite še za dodatno leto, to je do marca 2025, kar je bilo konec leta 2023 potrjeno tudi na politični ravni. Kljub temu pa je bilo hkrati nujno začeti pripravljati možne scenarije, kakšen status zagotoviti tem osebam po marcu 2025, ter odpreti vprašanja o vračanju Ukrajincev in vključitve v širši proces obnove države.

Velik napredek je bil dosežen na področju boja proti terorizmu, kjer je MNZ izvedlo ali sodelovalo na več dogodkih na najvišji ravni, kot na primer obisk koordinatorja EU za boj proti terorizmu v Sloveniji, Internetni forum EU, dogodek glede boja proti radikalizaciji na spletu in srečanje podporne skupine Iniciative za boj proti terorizmu na Zahodnem Balkanu.

SEZMS je leta 2023 aktivno sodelovala pri pogajanjih v okviru Sveta EU tudi o zakonodajnih aktih, ki se nanašajo na področje policijskega sodelovanja. Potekale so intenzivne priprave trialogov o uredbi Prüm II, glede katere je bil v novembru z Evropskim parlamentom dosežen končni kompromis. Začeli so se tudi trialogi za Uredbi Evropskega parlamenta in Sveta o zbiranju in prenosu predhodnih podatkov o potnikih za krepitev in olajšanje mejnega nadzora na zunanjih mejah ter za preprečevanje, odkrivanje, preiskovanje in pregon terorističnih in hudih kaznivih dejanj. Celo leto so potekala intenzivna usklajevanja v Svetu glede predloga uredbe o preprečevanju in boju proti spolnim zlorabam otrok, glede katere pa državam članicam ni uspelo doseči dogovora. Slovenija je pri vseh omenjenih aktih aktivno zagovarjala nacionalna stališča in uspešno uveljavljala svoje interese.

Sodelovanje z Zahodnim Balkanom ostaja ena od prioritet delovanja Republike Slovenije. Največji del regionalnih aktivnosti poteka v okviru Brdo procesa, bilateralno sodelovanje v 2023 pa je potekalo predvsem z Bosno in Hercegovino ter Severno Makedonijo. Enajsto neformalno srečanje ministrov za notranje zadeve Brdo procesa je potekalo 3. in 4. aprila 2023 v Portorožu in je bilo namenjeno razpravi o aktualnih izzivih na področju notranje varnosti in migracij, še posebej krepitvi sodelovanja v boju proti tihotapljenju migrantov in pri vračanju oseb, ki niso upravičene do mednarodne zaščite.

Kot članica Salzburškega foruma je Slovenija v drugi polovici leta 2023 prevzela predsedovanje. V okviru predsedovanja je bilo organizirano srečanje vodij mejnih policij držav članic Salzburškega foruma, ki je potekalo 25. in 26. septembra v Ljubljani. Delegacije so razpravljale o trenutni migracijski situaciji, načinu dela tihotapcev različnih narodnosti pri njihovih poskusih vstopa v države članice ter o zlorabi azilnega sistema in kako se države članice proti zlorabam borijo.

Slovenija je prav tako organizirala srečanje strokovnjakov s področja zaščite prič, na katerem so strokovnjaki izmenjali mnenja in predstavili trenutne aktivnosti na področju zaščite prič.

Glavni dogodek predsedovanja je bila organizacija ministrskega srečanja držav članic Salzburškega foruma, ki je potekal 11. in 12. decembra 2023 na Brdu pri Kranju. Delovni del srečanja je bil 12. decembra 2023. Ministri so razpravljali o prihodnosti Schengena in poti naprej. Prav tako je potekala razprava o ukrepih za uspešno naslavljanje problematike tihotapljenja migrantov in s tem povezanega sodelovanja s tretjimi državami ter stalni izmenjavi operativnih informacij na področju preprečevanja, odkrivanja in preiskovanja tovrstnih kaznivih dejanj. Ministri so v drugem panelu razpravljali tudi o vračanju oseb, ki niso upravičene do mednarodne zaščite. Slovenija je ob robu tega dogodka odigrala pomembno vlogo pri zbliževanju stališč med Avstrijo na eni strani ter Romunijo in Bolgarijo na drugi, za vključitev teh dveh držav v schengensko območje. Države so delno zbližale stališča, kar je bil vzrok za delno vključitev Romunije in Bolgarije v schengensko območje, in sicer na morskih in zračnih mejah.

SEZMS je v skladu s svojimi pristojnostmi, usmeritvami in interesi MNZ, skladno s Strategijo sodelovanja RS v mednarodnih operacijah in misijah, skrbela za celovit pristop in nabor zmogljivosti za sodelovanje na področju civilno kriznega upravljanja. Za zagotavljanje celovitega pristopa je SEZMS skrbela za usklajeno delovanje in učinkovitost ter komplementarnost med mednarodnimi in drugimi organizacijami ter subjekti nacionalne varnosti in drugimi relevantnimi nacionalnimi subjekti.

Od 13. do 15. decembra 2023 je v Ženevi potekal drugi Globalni forum o beguncih. Gre za pomembno platformo za krepitev mednarodne solidarnosti in delitve bremen pri spoprijemanju z begunsko situacijo na svetovni ravni. MNZ je v okviru slovenskih zavez podalo zaveze o izvedbi projekta trajne preselitve beguncev iz Turčije, o izvajanju strategije, ki je namenjena integraciji tujcev v kulturno, gospodarsko in družbeno življenje ter celoviti ureditvi vprašanja apatridnosti v Sloveniji, z zavezo o ratifikaciji Konvencije o zmanjšanju števila oseb brez državljanstva iz leta 1961.

MNZ je leta 2023 aktivno delovalo na področju sklepanja mednarodnih pogodb in nepogodbenih aktov na področju notranjih zadev in policijskega sodelovanja.

Za vsa potrebna logistična opravila v okviru projekta EU sodelovanje predstavnikov MNZ in policije je v letu 2023 poskrbela SEZMS, ki je na podlagi sklepa ministra poskrbela za pripravo in obračun potnih nalogov, rezervacijo letalskih kart in hotelov za vse udeležence zasedanj v Bruslju oziroma drugje, ne glede na to, iz katere organizacijske enote nacionalni delegati oziroma eksperti prihajajo. Hkrati je bila zagotovljena tudi popolna logistična podpora ministru in državnima sekretarkama pri njihovih poteh v tujino. V letu 2023 je bila urejena potrebna logistika za 437 službenih poti. Opravljenih je bilo 413 službenih poti.

# Preprečevanje in boj proti trgovini z ljudmi

Služba za preprečevanje in boj proti trgovini z ljudmi (SPBTL) je v letu 2023 izvajala naloge v okviru svojih pristojnosti in aktivnosti, določene v Akcijskem načrtu za boj proti trgovini z ljudmi za obdobje 2023–2024.

Vlada Republike Slovenije je 25. maja 2023 sprejela sklep o imenovanju nacionalne koordinatorice za boj proti trgovini z ljudmi in članov **Medresorske delovne skupine za boj proti trgovini z ljudmi** (MDS TZL)**,** ki se je v letu 2023 sestala dvakrat. MDS TZL je pripravila letno poročilo o svojem delu za leto 2022, s katerim se je Vlada RS seznanila 25. maja 2023. Poleg tega je bil z namenom obravnave tematik s področja prisilnega dela enkrat sklican sestanek delovne skupine v ožji sestavi, enkrat pa se je delovna skupina v ožji sestavi sestala zaradi reševanja problematike nameščanja otrok z izkušnjo trgovine z ljudmi.

**Na področju preventive** je SPBTL v letu 2023 izvedla 290 delavnic v osnovnih in srednjih šolah, namenjenih ozaveščanju otrok in mladostnikov o nevarnostih trgovine z ljudmi, prepoznavanju tveganj in samozaščitnem ravnanju. Delavnice so potekale v 150 osnovnih in 140 srednjih šolah, udeležilo pa se jih je 5501 učenec in 312 zaposlenih v šolah. SPBTL je sodelovala pri izvedbi usposabljanj za policiste, inšpektorje Inšpektorata RS za delo, uslužbence upravnih enot, uslužbence ministrstva, pristojnega za obrambo in Slovenske vojske, uslužbence Finančne uprave Republike Slovenije ter diplomate pred odhodom na delo v tujino. Okrepila je tudi sodelovanje z zasebnim sektorjem in izvedla ozaveščanje o nevarnostih trgovine z ljudmi za poslovodstvo Skupine SIJ – Slovenska industrija jekla. Ob 20. obletnici delovanja MDS za boj proti trgovini z ljudmi je SPBTL oktobra na Brdu pri Kranju organizirala širše strokovno srečanje s področja trgovine z ljudmi, decembra pa je v sodelovanju z UNHCR, Svetom Evrope in Društvom Ključ izvedla mednarodno konferenco na temo trgovine z ljudmi v kontekstu migracij in azila. Služba je skrbela tudi za ažurnost vsebin na spletni strani Boj proti trgovini z ljudmi.

Ob evropskem dnevu boja proti trgovini z ljudmi je MNZ v sodelovanju z Uradom Vlade RS za komuniciranje in Združenjem DrogArt izvedlo projekt, ki je bil osredotočen na trgovino z ljudmi za namen prisilnega dela. V okviru projekta je potekalo ozaveščanje splošne javnosti in potencialnih žrtev trgovanja s pomočjo živih »artiklov« (izkoriščanih delavcev) v prodajnih embalažah, ki so bile razstavljene na glavnih sprehajalnih ulicah v Mariboru in Ljubljani. Poleg tega je bil z namenom ozaveščanja delodajalcev o trgovini z ljudmi pripravljen e-katalog z različnimi profili najpogosteje izkoriščanih delavcev v Sloveniji. 18. oktobra je v prostorih Vlade RS potekal tudi dogodek za medije.

Predstavniki SPBTL so sodelovali tudi v **različnih mednarodnih dejavnostih** s področja dela v organizaciji UradaZdruženih narodov za droge in kriminal (UNODC), Evropske komisije, Sveta Evrope, OVSE in Švedske kot predsedujoče Svetu EU. SPBTL je v sodelovanju z Ministrstvom za notranje zadeve Republike Severne Makedonije in Mednarodnim centrom za razvoj politike migracij (ICMPD) 31. maja v Skopju organizirala redno letno srečanje Neformalne mreže nacionalnih koordinatorjev za boj proti trgovini z ljudmi jugovzhodne Evrope (NATC JVE), ki je bila ustanovljena oktobra 2010 na pobudo Ministrstva za notranje zadeve Republike Slovenije in vključuje države Brdo procesa, Romunijo, Bolgarijo in Moldovo. Junija 2023 se je za Slovenijo zaključil 3. krog ocenjevanja glede izvajanja Konvencije Sveta Evrope o ukrepanju proti trgovini z ljudmi, v okviru katerega smo prejeli različna priporočila in obveznost poročanja o izvedenih ukrepih do 16. junija 2025. S poročilom in priporočili se je 13. julija 2023 seznanila Vlada RS.

V skladu z ustaljeno prakso je MNZ tudi v letu 2023 sodelovalo pri pripravi letnega poročila o trgovini z ljudmi Ministrstva za zunanje zadeve ZDA. Poročilo je tokrat Slovenijo uvrstilo v drugo, slabšo skupino držav, ki na področju boja proti trgovini z ljudmi ne izpolnjujejo v celoti minimalnih standardov, vendar v to vlagajo znatne napore (t. i. TIER 2). Glavna težava je dejstvo, da sodišča že drugo leto zapored niso izdala obsodilne sodbe za kaznivo dejanje trgovine z ljudmi, poročilo pa opozarja tudi na problematiko prepoznave in pregona trgovine z ljudmi za namen prisilnega dela in delovnega izkoriščanja ter identifikacije žrtev trgovanja med prosilci za mednarodno zaščito.

**Na področju pomoči žrtvam trgovanja** se je v skladu z določili Zakona o ratifikaciji Konvencije Sveta Evrope o ukrepanju proti trgovini z ljudmi izvajal projekt Oskrba žrtev trgovine z ljudmi – namestitev v varnem prostoru za obdobje 2022‒2024, v katerega pa v letu 2023 ni bilo vključenih žrtev trgovanja.

# Zagotavljanje pogojev za delo Ministrstva za notranje zadeve, Policije in Inšpektorata Republike Slovenije za notranje zadeve

**Postopki javnih naročil:**

Postopki javnih naročil se izvajajo na podlagi več različnih pravnih podlag, poleg izvajanja javnih naročil na podlagi Zakona o javnem naročanju ter Zakona o javnem naročanju na področju obrambe in varnosti, v manjšem delu tudi izvajanje javnih razpisov na podlagi Pravilnika o izvrševanju proračuna Republike Slovenije ter Zakona o javno zasebnem partnerstvu.

V terminskem načrtu javnih naročil in javnih razpisov za leto 2023 je bilo načrtovanih 247 postopkov javnih naročil ali javnih razpisov, od katerih je bilo v izvedbi 146 postopkov (84 postopkov je bilo črtanih, 17 pa se jih je združilo z že obstoječimi postopki), kar vključuje tudi postopke po Zakonu o javnem naročanju na področju obrambe in varnosti. Med letom so se pojavile potrebe po izvedbi javnih naročil, ki prvotno v sprejetem terminskem načrtu javnih naročil in javnih razpisov za leto 2023 niso bila zajeta; teh je bilo 54.

Poleg navedenega je bilo zunaj terminskega načrta v letu 2023 v Uradu za javna naročila in nabavo (UJNN) opravljenih še naslednje število postopkov:

* število pravnih podlag (pogodbe, naročilnice, aneksi), izdanih na podlagi evidenčnih naročil male vrednosti: 879,
* število pravnih podlag (pogodbe, naročilnice, aneksi), izdanih na podlagi petega odstavka 73. člena ZJN-3 (izločeni sklopi): 48,
* število pravnih podlag (pogodbe), izdanih na podlagi 3. alineje a) točke prvega odstavka 21. člena ZJN-3 (socialne in druge posebne storitve): 12,
* število pravnih podlag (posamezni okvirni sporazumi, neposredne pogodbe ipd.) na podlagi skupnih javnih naročil, ki jih izvede drug organ: 24.

Med pomembnejšimi postopki, ki so bili izvedeni, so dobava okoljsko manj obremenjujočih motornih vozil s pnevmatikami z boljšim izkoristkom goriva in boljšim oprijemom na mokri podlagi, prevozi ograj z nakladanjem (brez manipulacije) za potrebe policijskih uprav (PU), digitalizacija dokumentarnega gradiva z nadgradnjo, vzdrževanjem in certificiranjem veljavnega informacijskega sistema za evidentiranje dokumentarnega gradiva, izdelava listin JV/PROM (dobava plačilnih nalogov), nakup licenc za zaznavanje anomalij, nabava specifičnih računalnikov in nabava tablic z dodatki, tiskalnikov in licenc za e-policista, dobava in montaža klimatskih naprav za 4-letno obdobje, odstranitev začasnih tehničnih ovir na meji z Republiko Hrvaško, dobava blaga in izvedba storitev pri vzdrževanju helikopterjev tipov Agusta-Westland, proizvajalca Leonardo, celovita energetska sanacija Policijske postaje Kranjska Gora, najem in vzdrževanje licenc Mobilerion, storitev prevoza migrantov z avtobusi na območju Republike Slovenije, najem licenc za zaznavanje in preprečevanje naprednih kibernetskih varnostnih groženj, izvedba kleparskih storitev za GPU, PU, IRSNZ in MNZ, nakup in implementacija sistema za prenos in obdelavo tajnih podatkov (ITSPTP), nakup GS-MS naprav in HPCL-Q-TOF instrumenta, izdelava in dobava delov civilne službene obleke, nakup delovnih oblek za neuniformirane policiste, nakup posebnih in dopolnilnih delov uniform, izvedba storitev obdelave osebnih podatkov za potrebe volilnih in referendumskih opravil, nakup programske in strojne opreme, nakup zaščitnih sredstev – celo obrazne zaščitne maske, JRM ščitov, balističnih srajc, nakup posebnih tehničnih sredstev, izvedba obnove službenih stanovanj, nakup zimskih in letnih pnevmatik, pnevmatik za motorna kolesa ter vulkanizerskega blaga za prevozna sredstva, izvedba zavarovanja helikopterjev (zavarovanje odgovornosti štirih helikopterjev in zavarovanje odgovornosti ter kasko zavarovanje helikopterja AW169), nakup vozil za Upravo kriminalistične policije (UKP) po zaupnem postopku, zagotavljanje kibernetske varnosti MNZ (vzpostavitev informacijskega sistema za neprekinjeno zaščito pred kibernetskimi napadi, najem strojne opreme itd.).

V letu 2023 je bilo zaradi izrednih razmer na trgu (vojna v Ukrajini, poplave v avgustu 2023 ipd.) obravnavano več vlog izvajalcev glede podaljšanja rokov oziroma problematike zamud pri dobavah. Prav tako je bilo obravnavanih veliko vlog za zvišanje pogodbeno dogovorjenih cen (posledica rasti indeksov pri večletnih pogodbah in posledica hitrega (nepredvidenega) dviga cen na trgu). V zvezi z navedenim je bilo sklenjenih tudi veliko aneksov k pogodbam, v veliko primerih pa so se vloge zavrnile.

Trenutno potekajo večja javna naročila: izvedba prevozov zaseženih in poškodovanih vozil do 3.500 kg in nad 3.500 kg, razvoj aplikacij, njihovih potrebnih nadgradenj, prilagajanje spremenjenim oziroma novim zahtevam ter njihovo vzdrževanje za potrebe Evropskega sistema za potovalne informacije in odobritve (ETIAS), Nadzorni sistem ETIAS, razvoj aplikacij za področje interoperabilnosti, njihovih potrebnih nadgradenj in prilagajanje spremenjenim oziroma novim zahtevam, nabava osebne varovalne opreme, dobava specialnega tovornega vozila CBRN, storitve pisnega prevajanja in tolmačenja (več javnih naročil), okoljsko manj obremenjujoče upravljanje in vzdrževanje objektov, vgrajenih sistemov in naprav ter plačilo obratovalnih stroškov na območju nekdanjih mejnih prehodov policijskih uprav PU Ljubljana, PU Novo mesto in PU Kranj.

**Večja investicijsko vzdrževalna dela,** ki so se začela leta 2023 in so še v izvedbi:

* sanacija bakrene strehe na Policijski postaji Murska Sobota in Postaji prometne policije Murska Sobota po neurju z vetrom,
* menjava antenskih drogov po Sloveniji,
* investicijsko-vzdrževalna dela za obnovo službenih stanovanj,
* izdelava projektne dokumentacije za rekonstrukcijo objekta št. 7 in 30 v Vadbenem centru Vinka Beznika Gotenica (v upravljanju Direktorata za logistiko, Sektorja za oskrbo Gotenica),
* izdelava programske naloge za sanacijo koče na Veliki Planini.

**Večji projekti na področju investicijskega vzdrževanja, ki so bili realizirani v letu 2023**:

* rekonstrukcija kotlovnice PP Sežana,
* novogradnja nadstrešnice PU Celje,
* sanacija sanitarij na mejnem prehodu (MP) Obrežje,
* odstranjevanje prometne infrastrukture (kabin, zapornic, elektro omaric in pripadajočih instalacij) na nekdanjih MP Gruškovje, Obrežje in Dragonja,
* izvedba GOI del za rekonstrukcijo objekta št. 6 v Vadbenem centru Vinka Beznika Gotenica (v upravljanju Direktorata za logistiko, Sektorja za oskrbo Gotenica),
* inštalacijska dela v kotlovnici in toplotni podpostaji DOM 2 na Policijski akademiji (PA) Tacen,
* sanacija notranje fasade Štefanova 2,
* sanacija kotlovnice PP Medvode po poplavah,
* izvedba investicijsko-vzdrževalnih del v PA Tacen,
* sanacija ogrevanja Log pod Mangartom,
* inštalacijska dela v kotlovnici in toplotni podpostaji DOM2 v PA Tacen,
* optimizacija prezračevalnega sistema notranjega strelišča PA Tacen,
* postavitev stražarske hiške na lokaciji Gregorčičeva (poslopje Vlade RS),
* odprava pomanjkljivosti na oljnem rezervoarju Policijske postaje za izravnalne ukrepe Koper,
* sanacija strehe nad garažnimi boksi H1 na Karavankah,
* izvedba statičnih presoj za stavbe policije,
* ureditev uvoza in namestitev zapornice na počitniškem domu v Bohinju,
* ureditev počitniškega objekta v Barbarigi in počitniške hišice v Čatežu.

**Nakup opreme v letu 2023:**

* izvedeni odpoklici klimatskih naprav po okvirnih sporazumih (izvedenih šest odpoklicev),
* izvedeni odpoklici pohištvene opreme po okvirnih sporazumih,
* izveden nakup birotehnične opreme, druge tehnične opreme in dela opreme delavnic,
* izveden nakup dvostebernega dvigala na PU Celje,
* izveden nakup agregatov in razvlažilnikov zraka.

**Projekti novogradenj in sanacije obstoječih objektov:**

**Postaja pomorske policije Koper:** leta 2023 so proučili dodatno možnost dokupa poslovnih prostorov v pritličju objekta v velikosti 180 m², za kar sta bili pripravljeni programska naloga in novelacija investicijskega programa (IP). Na portalu je bilo objavljeno javno zbiranje ponudb za odkup poslovnih prostorov, vendar je bilo to neuspešno, saj ni prispela nobena ponudba. Poteka javno naročilo za izdelavo projektne dokumentacije za dokončanje poslovnih prostorov. Izdelava projektne dokumentacije je predvidena v letu 2024 z dokončanjem v letu 2025, izvedba GOI del pa po letu 2025.

**Policijska postaja Ajdovščina:** za novogradnjo je bila izdelana DGD projektna dokumentacija, aprila 2023 pa pridobljeno gradbeno dovoljenje. Glede na dokončno izkazane potrebe in veljavno sistemizacijo delovnih mest je treba projekt racionalizirati. Poteka javno naročilo za izbor izvajalca racionalizacije projektne dokumentacije in spremembe gradbenega dovoljenja.

**Policijska postaja Tolmin:** leta 2023 je bila izdelana in potrjena investicijska dokumentacija PIZ. MNZ je za predmetni zemljišči pridobilo predhodno mnenje pristojne Direkcije za vode RS in lokacijsko informacijo za zemljišči. Iz pridobljenega mnenja in lokacijske informacije izhaja, da je po veljavnem občinskem prostorskem načrtu v primeru novogradnje treba izvesti posamezne omilitvene protipoplavne ukrepe, saj je območje v primeru stoletnih vod in izjemnih poplavnih dogodkov delno poplavno ogroženo. Lokacija je tudi kategorizirana kot plazovito območje.

Glede na izsledke je občina predlagala novo lokacijo v neposredni bližini prejšnje lokacije, ki ni poplavno ogrožena. Gre za zemljišča s parcelno številko 534/181 (del), 534/182 (del), 534/183 (celota), vse k. o. Tolmin (v nadaljevanju: nova lokacija) v skupnem obsegu približno 2.800 m2.

**Policijska postaja Hoče - Slivnica** (zdaj na lokaciji občine Rače - Fram): Občina Hoče - Slivnica je v drugi polovici leta 2023 sprejela nov občinski prostorski akt, s katerim se tudi ustrezno ureja identificirano zemljišče za potrebe novogradnje. S sprejetjem občinskega prostorskega akta so podane zakonske podlage za izvedbo nakupa zemljišča.

Izdelana je bila investicijska dokumentacija. Nakup zemljišča je bil opravljen decembra 2023.

**Policijska postaja Šentjur pri Celju:** leta 2023 je bila izdelana investicijska dokumentacija PIZ. Občina Šentjur je v drugi polovici leta 2023 sprejela nov občinski prostorski akt, s katerim se tudi ustrezno ureja identificirano zemljišče za potrebe novogradnje. S sprejetjem občinskega prostorskega akta so podane zakonske podlage za izvedbo menjave zemljišč z Občino Šentjur.

**Novogradnja PU Koper:** v zvezi z reševanjem prostorske problematike PU Koper je junija 2023 delovna skupina za reševanje prostorske problematike PU Koper pripravila poročilo o ogledu lokacij, ki jih je svetovala Mestna občina Koper. Za najprimernejšo lokacijo je Pošta Slovenije, d. o. o., podala negativen odgovor, vse druge lokacije pa so manj primerne. Delovna skupina je proučila tudi primernost dodatnih identificiranih lokacij na območju Mestne občine Koper in informativno zbirala ponudbe za potrebe tržne analize, a do roka ni prispela nobena ponudba.

**Novogradnja PP Laško:** v letu 2023 se je proučila možnost umestitve programa na lokacijo objekta nekdanje pekarne, ki leži na robu starega mestnega jedra Laškega med Trdinovo in Pivovarniško ulico. Zemljišče je namenjeno za centralno dejavnost in ni poplavno ogroženo.

**Energetska obnova objektov in projekti, vključeni v Načrt za okrevanje in odpornost:**

**Energetska obnova objektov:**

V letu 2022 je MNZ na vlogo Ministrstva za infrastrukturo (MZI) prijavil tri projekte za izvedbo celovite energetske sanacije, in sicer objekt Policijske uprave Kranj, objekt Policijske uprave Celje in objekt Policijske postaje Kranjska Gora. Na javni razpis za izvedbo GOI del MNZ ni prejelo nobene ponudbe.

Zaradi dolgih rokov izvedbe GOI del in končnega roka za dokončanje investicije iz EU sredstev (september 2023) je bila sprejeta odločitev, da se izvede projekt celovite energetske sanacije PP Kranjska Gora iz integralnih sredstev MNZ. Trenutno je projekt v zaključni fazi, saj so GOI dela realizirana že več kot 90-odstotno.

**Načrt za okrevanje in odpornost:**

* po izdelanem DIIP je za objekt PU Celje površine 5.364,50 m² ocenjena vrednost investicije 6.163.265,88 EUR (od tega ocenjena lastna sredstva 50,20 odstotka ‒ 3.093.959,47 EUR ter ocenjena sredstva NOO 49,80 odstotka ‒ 3.069.306,41 EUR);
* po izdelanem DIIP je za objekt PU Kranj površine 4.329,07 m² ocenjena vrednost investicije 5.402.280,96 EUR (od tega ocenjena lastna sredstva 56,96 odstotka ‒ 3.077.139,23 EUR ter ocenjena sredstva NOO 43,04 odstotka ‒ 2.325.141,73 EUR);
* MNZ je v letu 2023 izdelalo in pripravilo vso potrebno dokumentacijo za izvedbo prijave na rok 15. januar 2024. Prijava je bila izvedena.

**Odstranjevanje začasnih tehničnih ovir na meji z Republiko Hrvaško:**

Odstranjevanje panelne ograje izvaja MNZ po pogodbi s podjetjem Minis, d. o. o., in sicer je pogodba sklenjena za dve leti z možnostjo podaljšanja še za dve leti. Odstranitev panelne ograje poteka sukcesivno v skladu s posameznimi naročili naročnika. V letu 2023 je bilo pogodbeno zaključenih osem naročil in skupaj odstranjenih 44.474 metrov panelne ograje na območju PU Ljubljana, PU Novo mesto in PU Celje.

**Pridobivanje stvarnega premoženja v letu 2023:**

V letu 2023 je bila pridobljena nepremičnina ‒ nezazidano stavbno zemljišče parcelna številka ID znak 705 392/72 v izmeri 3400 m2 v občini Hoče - Slivnica za potrebe PP Rače. Kupnina za zemljišče je skupaj z DDV znašala 302.804 evre. Za potrebe parkiranja službenih vozil PP Trbovlje so bila kupljena tri garažna parkirna mesta (ID 1871-6016-24 v izmeri 14,80 m2, ID 1871-6016-25 v izmeri 13,70 m2, ID 1871-6016-24 v izmeri 13,60 m2) v garažni stavbi Obrtniška. Kupnina je znašala 59.970,02 evra.

**Odsvojitev stvarnega premoženja v letu 2023:**

V letu 2023 se je prodala nepremičnina parcelna številka 518/2, k. o. 332 Ormož, s stavbo številka 468, na naslovu Vrazova ulica 2, Ormož za kupnino 179.000 evrov. Prodan je bil poslovni prostor ID znak 1992-918-35 v Horjulu, na naslovu Ljubljanska cesta 82, za kupnino 115.200 evrov ter dvoje zasedenih stanovanj, in sicer: stanovanje na naslovu Ulica heroja Marinclja 8, Kočevje, ID znak 1577-2096-101 in atrij parcelna številka 1492/3, k. o. 1577 Kočevje, za 81.200 evrov in stanovanje na naslovu Bohoričeva ulica 19, Krško, ID znak 1322-680-7 v Krškem, za 100.400 evrov.

**Prevozna sredstva:**

Za nabavo prevoznih sredstev policije, MNZ in IRSNZ so se v letu 2023 izvajale aktivnosti za obnovo voznega parka glede na potrebe in razpoložljive finančne vire. V letu 2023 je bilo po pogodbah o nakupu in dobavi za policijo prevzetih 257 prevoznih sredstev, za MNZ šest prevoznih sredstev in eno vozilo za IRSNZ. Skupaj je bilo prevzetih po pogodbah o nakupu in dobavi 264 prevoznih sredstev. V operativni najem je bilo v letu 2023 za policijo dodatno na novo prevzetih 40 intervencijskih vozil. V letu 2022 je bilo ustavljeno izvajanje prenove oziroma selitve logističnega centra. MNZ je v letu 2023 pristopilo k zagotovitvi dodatnih prostorov v obliki kratkotrajnega najema, poteka pa tudi postopek najema za daljše časovno obdobje, s čimer bi se reševala problematika zagotovitve dodatnih ustreznih skladiščnih prostorov. Problematika logističnega centra ostaja nerešena in bo potrebna celostna obravnava problema.

**Osebna oprema:**

Na področju osebne opreme je bil v letu 2023 končan večletni projekt razvoja novih delovnih oblačil za neuniformirane policiste. Z novo delovno obleko smo že opremili kriminaliste mobilnih kriminalističnih oddelkov, Centra za varovanje in zaščito ter Nacionalnega preiskovalnega urada. V naslednjih treh letih bodo skladno z razpoložljivimi finančnimi sredstvi predvidoma vsi neuniformirani policisti deležni novih oblačil. Zaradi preprečitve motenj pri zagotavljanju policijske uniforme in civilne službene obleke policistom so bili izvedeni postopki nabave oziroma sklenitve štirih okvirnih sporazumov za štiri leta v skupni vrednosti 23,9 milijona evrov. Za zagotavljanje opravljanja policijskih nalog oziroma popolnitev zalog so bili izvedeni postopki nabave različne specialistične opreme (motoristična, konjeniške, mornarska itd.) in opreme, ki jo potrebujejo na novo sprejeti policisti. Za nabavo osebne opreme je bilo v letu 2023 porabljenih 7,8 milijona evrov.

**Zaščitna oprema:**

Za nabavo zaščitnih sredstev je bilo v letu 2023 namenjenih 1,53 milijona evrov. Pri tem je bila nabavljena večja količina dveh različnih vrst celoobraznih zaščitnih mask, ki jih uporabljajo različne policijske enote, prav tako je bila realizirana nabava dodatnih jopičev, srajc in čelad z balistično zaščito, aktivnih glušnikov in JRM ščitov. Izvedena sta bila odpoklica zaščitnih telovnikov in majic z balistično in protivrezno in protivbodno zaščito ter zmogljivih filtrov CBRN za celoobrazne zaščitne maske.

**Oborožitev in plinska sredstva:**

Za nabavo oborožitve, streliva in plinskih sredstev so bila v letu 2023 načrtovana sredstva v višini 1,48 milijona evrov. Opravljeni so bili številni odpoklici po sklenjenih okvirnih sporazumih za različno strelivo in plinska sredstva. Nabavljeni so bili rezervni deli za orožje in naprave za nočno streljanje. Zaradi povečanja cen je bilo treba skleniti aneks za dobavo najbolj uporabljenega streliva v policiji (kal 9 x 19 mm), saj je proizvajalec streliva izvajalcu sporočil, da sicer ne bo realiziral naročil.

**Posebna tehnična sredstva:**

Za nabavo posebnih tehničnih sredstev so bila v letu 2023 načrtovana sredstva v višini 1,96 milijona evrov. Nabavljena so bila nova očala za nočno letenje, večja količina alpinistično-jamarske in turnosmučarske opreme, naprave za nočno opazovanje, termovizijske naprave, fotoaparati, transportni kovčki in brezpilotni letalniki. Izveden je bil odpoklic po okvirnem sporazumu za dobavo kamer za osebno uporabo in odpoklic po okvirnem sporazumu za dobavo prisilnih sredstev.

**Zavarovanja:**

V letu 2023 je bilo končano skupno javno naročilo (izvedel MJU) za področje zavarovanja premoženja in premoženjskih interesov ter zavarovanja vozil, na podlagi česar so bile z izbranimi zavarovalnicami sklenjene zavarovalne police za tri leta. Na podlagi izvedenega javnega naročila je bilo sklenjeno zavarovanje za zavarovanje helikopterjev za eno leto – do 30. septembra 2024 (v zavarovanje je bil že vključen novi helikopter). Za preostala zavarovanja (droni, plovila, službene živali, nezgodno zavarovanje) so bili na podlagi pogodbenih določil sklenjeni aneksi za podaljšanje zavarovanja za eno leto. Večina teh zavarovanj se bo iztekla 30. septembra 2024, zato so ob koncu leta 2023 že potekale dejavnosti za sklenitev novih zavarovanj. Poleg teh standardnih zavarovanj se je v preteklem letu urejalo tudi nezgodno zavarovanje za delavce policije, ki v Ukrajini delujejo kot varnostniki varovanih oseb ali pa so tam na misiji. Ukrajina je opredeljena kot vojno območje, zato so premije za nezgodno zavarovanje bistveno višje kot običajne, kritje pa se lahko pridobi le na svetovnem zavarovalnem trgu. Prijave škodnih primerov na pogodbene zavarovalnice so bile vložene tekoče, skladno z obvestili in dokumentacijo o nastali škodi.

**Službena stanovanja:**

V letu 2023 se je MNZ povezalo z MORS in MJU, da bi v skupni medresorski delovni skupini izvedli nakup potrebnih službenih stanovanj, kot je to že bilo uspešno izvedeno v preteklosti. Navedene aktivnosti so se sicer zaradi poplav, ki so avgusta prizadele Slovenijo, nekoliko upočasnile, vendar so se vsa tri ministrstva novembra vnovič sestala z namenom nadaljevanja dejavnosti v letu 2024. Na podlagi izdelanih ugotovitev je bilo ugotovljeno, da na območju Ljubljane in Kranja ni na voljo dovolj prostih službenih stanovanj, hkrati pa je zaradi stroškov smiselno fond službenih stanovanj pomladiti.

# ****Podatki o proračunu Ministrstva za notranje zadeve, kadrovski podatki, pravne zadeve in druge dejavnosti****

1.
2.
3.
4.
5.

## Izvrševanje proračuna za leto 2023 in priprava spremembe proračuna za leto 2024 ter priprava proračuna za leto 2025

Izvedba proračuna glede na veljavni proračun v okviru integralnih sredstev v višini 530,3 milijona evrov za celoten organ je ob oteženem izvrševanju (razmere na trgu, zamude dobav, dolgi postopki javnih naročil, neuspeli postopki) skupaj znašala 520,3 milijona evrov, kar pomeni 98,1-odstotno realizacijo,izvedba upoštevajoč vse vire sredstev pa znaša 94,5 odstotka.



**Preglednica:** Izvedba proračuna MNZ v letu 2023

Razlika med rebalansom in veljavnim proračunom je v največji meri v okviru namenskih sredstev, saj z rebalansom niso bile načrtovane pravice porabe na namenskih postavkah v celotni višini, medtem ko se ta sredstva skladno s proračunskimi pravili vodijo v veljavnem proračunu.

**Sprememba proračuna za leto 2024** za MNZ z organoma v sestavi znaša 519,5 milijona evrov, kar pomeni, da MNZ glede na sprejeti proračun za leto 2024 proračun zmanjšuje za 49,7 milijona evrov. Od tega se ožjemu delu ministrstva proračun zmanjšuje za 1,9 milijona evrov, policiji za 47,8 milijona evrov, IRSNZ pa povečuje za 0,1 milijona EUR.



**Preglednica:** Proračun 2024-2025

Integralna sredstva se s spremembo proračuna za leto 2024 znižujejo za 32,1 milijona evrov in znašajo 491,9 milijona evrov. EU sredstva se znižujejo za 13,3 milijona evrov in znašajo 19,0 milijona evrov. Sredstva slovenske udeležbe se znižujejo za 4,3 milijona evrov in znašajo 4,2 milijona evrov. Namenska sredstva ostajajo na enaki ravni in znašajo 4,4 milijona evrov.

**Proračun za leto 2025** za MNZ z organoma v sestavi znaša 540,4 milijona evrov, kar pomeni, da MNZ v primerjavi s spremembo proračuna za leto 2024 proračun za leto 2025 povečuje za 20,9 milijona evrov. Ožjemu delu ministrstva se predlog proračuna za leto 2025 povečuje za 0,9 milijona evrov in predlog znaša 38,6 milijona evrov, policiji se s predlogom proračuna sredstva povečujejo za 19,9 milijona evrov, tako da predlog proračuna znaša 500,4 milijona evrov, za IRSNZ pa ostaja proračun za leto 2025 na enaki ravni in njegov proračun znaša 1,3 milijona evrov.

Integralna sredstva se povečujejo za 20,7 milijona evrov in znašajo 512,5 milijona evrov. EU sredstva se povečujejo za 0,1 milijona evrov in znašajo 19,1 milijona evrov. Sredstva slovenske udeležbe se povečujejo za 0,1 milijona evrov in znašajo 4,3 milijona evrov. Namenska sredstva ostajajo na enaki ravni in znašajo 4,4 milijona evrov.

## Črpanje evropskih sredstev

Cilj MNZ je zagotoviti optimalno črpanje Sklada za azil, migracije in vključevanje (AMIF) ter Sklada za notranjo varnost (SNV) s spremljanjem izvajanja projektov in prerazporeditvijo neporabljenih sredstev na nove projekte. Dodatnih sredstev, ki jih je MNZ dobilo od Evropske komisije za izvedbo določenih projektov (Sistem vstopa in izstopa (EES), Sistem za odpravo vizumov (ETIAS) in posebne aktivnosti (SA)), ni mogoče razporejati drugam in so odvisna od dejanske realizacije teh projektov. Obdobje upravičenosti za izvedbo projektov finančnega okvira 2014–2020 se je končalo konec leta 2023, vse dejavnosti, vezane na zaključek črpanja, pa morajo biti opravljene do 31. decembra 2024.

|  |  |  |  |  |
| --- | --- | --- | --- | --- |
| **Nosilec vsebine** | **Sklad za azil, migracije in vključevanje državljanov tretjih držav** | **Zahtevki za povračilo** | **Razlika** | **% realizacije** |
|  | 1 | 2 | 3(1-2) | 4(2/1) |
| MNZ – Direktorat za migracije | 9.975.850,60 | 9.975.850,60 | 0 | 100,00 % |
| Policija | 4.221.717,61 | 4.210.568,67 | 11.148,94 | 99,74 % |
| Urad vlade za oskrbo in integracijo migrantov (UOIM) | 5.872.410,57 | 5.833.407,93 | 39.002,64 | 99,34 % |
| Tehnična pomoč | 565.900,22 | 564.835,14 | 1.065,08 | 99,81 % |
| **Skupaj:** | **20.635.879,00** | **20.584.662,34** | **51.216,66** | **99,75 %** |

**Preglednica:** Črpanje sredstev AMIF na dan 31. 12. 2023

|  |  |  |  |  |
| --- | --- | --- | --- | --- |
| **Nosilec vsebine** | **Sklad za notranjo varnost ‒ Policija** | **Zahtevki za povračilo** | **Razlika** | **% realizacije** |
|  | 1 | 2 | 3(1-2) | 4(2/1) |
| Policija | 9.548.839,90 | 9.501.174,82 | 47.665,08 | 99,50 % |
| MORS | 1.149.179,61 | 1.098.641,05 | 50.538,56 | 95,60 % |
| Tehnična pomoč | 557.351,49 | 511.697,15 | 45.654,34 | 91,81 % |
| **Skupaj:** | **11.255.372,00** | **11.111.513,02** | **143.858,98** | **98,72 %** |

**Preglednica:** Črpanje sredstev SNV ‒ Policija na dan 31. december 2023

|  |  |  |  |  |
| --- | --- | --- | --- | --- |
| **Nosilec vsebine** | **Sklad za notranjo varnost ‒ Meje** | **Zahtevki za povračilo** | **Razlika** | **% realizacije** |
|  | 1 | 2 | 3(1-2) | 4(2/1) |
| MZZ | 7.773.748,81 | 7.006.553,05 | 767.195,76 | 90,13 % |
| Policija | 16.599.989,22 | 16.125.195,27 | 474.793,95 | 97,14 % |
| Policija ‒ dodatna namenska sredstva EES, ETIAS, SIS\* | 13.056.621,53 | 3.322.397,36 | 9.734.224,17 | 25,45 % |
| MNZ-DLN | 875.231,00 | 840.151,37 | 35.079,63 | 95,99 % |
| MJU | 6.634.362,08 | 6.634.362,08 | 0 | 100,00 % |
| Tehnična pomoč | 2.241.185,55 | 1.476.520,69 | 764.664,86 | 65,88 % |
| **Skupaj:** | **47.181.139,19** | **35.405.179,82** | **11.775.959,37** | **75,04 %** |

**Preglednica:** Črpanje sredstev SNV ‒ Meje na dan 31. december 2023

V letu 2023 je bil vzpostavljen sistem črpanja sredstev za programe obdobja 2021–2027 ‒ Sklad za azil, migracije in vključevanje državljanov tretjih držav (44,5 milijona evrov), Sklad za notranjo varnost (26,5 milijona evrov) ter Instrumenta za upravljanje meja in vizume (113 milijonov evrov). Zaradi vstopa Hrvaške v schengensko območje so nekateri potrjeni projekti znotraj programa Instrumenta za upravljanje meja in vizume postali neupravičeni – v okviru programa so upravičeni samo projekti v višini 44 milijonov evrov.

## Kadrovski podatki

**Vzpostavitev sistema certificiranja nacionalne poklicne kvalifikacije policist:**

Na področju vzpostavitve sistema certificiranja nacionalne poklicne kvalifikacije policist (NPK) je bil sprejet Zakon o spremembah in dopolnitvah Zakona o organiziranosti in delu v policiji (ZODPol-H), ki glede predpisane izobrazbe za imenovanje v nazive četrtega kariernega razreda na delovnih mestih, za katera se zahteva poklic policista, izenačuje policiste s pridobljenim poklicem policist in policiste s pridobljeno NPK. Na podlagi oddane pobude za NPK policist je bila na Centru za poklicno izobraževanje imenovana delovna skupina za pripravo kataloga NPK. Bistvene sestavine kataloga so vstopni pogoji, naloge za preverjanje, materialni pogoji za izvajalce NPK in kadrovski pogoji za člane komisij NPK. Katalog NPK Policist je bil 23. junija 2023 potrjen na 201. seji Strokovnega sveta RS za poklicno in strokovno izobraževanje, 30. junija 2023 pa je bil na podlagi sklepa ministra, pristojnega za delo, objavljen. Tako da v letu 2024 ostane še umestitev v akt o notranji organizaciji in sistemizaciji. Delovna skupina, imenovana s sklepom št. 024-85/2023/2 (1501-12) z dne 7. novembra 2023, bo nadaljevala izvedbo nalog organizacije, implementacije, spremljanja in obvladovanja postopkov za ugotavljanje in potrjevanje NPK, definirane s katalogom strokovnih znanj in spretnosti NPK Policist. V okviru dela delovne skupine bodo usklajeni postopki v zvezi z izvedbo NPK Policist (na primer obveščanje ciljne skupine, zagotavljanje kadrovsko-materialnih pogojev, določitev načina napotitve na opravljanje NPK). Po uskladitvi vseh postopkov se predvideva začetek izvajanja postopkov preverjanja in potrjevanja NPK.

**Izvedba kadrovskega načrta (KN):**

Na podlagi Skupnega kadrovskega načrta (SKN) za leti 2023 in 2024 (Sklep Vlade Republike Slovenije št. 10002-8/2022/16 z dne 22. decembra 2022, s spremembami) je dovoljeno število zaposlitev v MNZ 677 in v policiji 8.241.

|  | **31. 12. 2022** | **31. 12. 2023** |
| --- | --- | --- |
|  | **KN** | **Št. vseh zaposlenih** | **Št. zaposlenih, ki štejejo v KN** | **KN** | **Št. vseh zaposlenih** | **Št. zaposlenih, ki štejejo v KN** |
| **1711 MNZ** | 639 | 649 | 631 | 657 | 653 | 633 |
| **1714 POLICIJA** | 8.241 | 8.412 | 8.409 | 8.241 | 8.162 | 8.157 |
| **1715 IRSNZ** | 18 | 17 | 17 | 20 | 20 | 20 |

**Preglednica:** Kadrovski načrt 2022, 2023

**Sistemizacija in zasedba 2022–2023:**

|  |  |  |
| --- | --- | --- |
|  | **31. 12. 2022** | **31. 12. 2023** |
| **Sistemizirana del. mesta** | **Zasedena del. mesta** | **Sistemizirana del. mesta** | **Zasedena del. mesta** |
| **MNZ** | 966 | 649 | 1.005 | 653 |
| **POLICIJA** | 12.056 | 8.451 | 11.060 | 8.162 |
| **IRSNZ** | 30 | 17 | 30 | 20 |

**Preglednica:** Podatki o sistematizaciji in zasedbi delovnih mest v letih 2022 in 2023

**Fluktuacija:**

**Graf:** Podatki o fluktuaciji od 1. januarja 2023 do 31. decembra 2023

## Področje sodnih sporov in odškodninskih zahtevkov

V Pravni službi se je leta 2023 končala obravnava odškodninskih zahtevkov, povezanih s protestnim shodom z dne 5. oktobra 2021, v zvezi s katerim so oškodovanci vložili 88 zahtevkov zaradi očitane prekomerne uporabe prisilnih sredstev policije (plinska sredstva, vodni top). Vsi zahtevki so bili prijavljeni zavarovalnici po polici zavarovanja odgovornosti. V 86 primerih so bili zahtevki zavrnjeni, v dveh primerih pa je zavarovalnica izplačala odškodnine. V obravnavi je bilo tudi 155 drugih odškodninskih zahtevkov.

Leta 2023 se je nadaljevala obravnava sodnih sporov izbrisanih. Končanih je bilo 24 sodnih sporov izbrisanih, odprtih pa je še 23 zadev. V obravnavi so bili tudi drugi sodni spori v odškodninskih, gospodarskih in drugih civilnopravnih razmerjih ter izvršbah. Nadaljevala sta se tudi sodna postopka iz tožb, ki so jih vložile gospodarske družbe, ki zahtevajo plačilo odškodnine in izgubljenega dobička zaradi nemožnosti poslovanja zaradi odlokov, sprejetih za obvladovanje covida-19. Nadaljuje se sodni odškodninski spor lastnika nepremičnine, postavljene med dvema mejnima prehodoma, pri čemer so bile leta 2023 s parcele odstranjene začasne tehnične ovire.

V Pravni službi se je leta 2023 nadaljevala tudi obravnava sodnih sporov, prevzetih leta 2021 od MJU, ki se nanašajo na problematiko odškodnin za razlaščene nepremičnine na mejnih prehodih Zavrč, Dobovec, Orešje, Sočerga in Rigonce, ter tožbenih zahtevkov lastnikov parcel na mejnih prehodih Starod in Gruškovje ter hipotekarnega upnika na mejnem prehodu Obrežje. V sporih so izpostavljena vprašanja nadomestila ob prenehanju stavbne pravice (MP Gruškovje), višine odškodnin za razlastitev in zamudnih obresti (ugotavljanje s sodnimi izvedenci), obravnavajo se zahtevki za obnovo postopka, v zvezi z nepremičninami na MP Obrežje pa poteka tudi postopek revizije pred Vrhovnim sodiščem zaradi plačila uporabnine.

Obravnavanih je bilo tudi 16 upravnih sporov s področja dovolitev zadrževanja tujcev, zavrnitve tujcev na meji, omejitev gibanja v Centru za tujce, podaljšanja omejitve gibanja in preizkusa utemeljenosti omejitve gibanja. V enem od primerov je bila v zvezi z odločanjem policije o dovolitvi zadrževanja sprejeta odločitev upravnega sodišča v smeri, da je tujec upravičen zahtevati izdajo odločbe o dovolitvi zadrževanja, četudi mu rok za prostovoljni odhod iz Republike Slovenije še ni potekel. Odločitev sodišča odstopa od dosedanje prakse, določb Ztuj in stališča Vrhovnega sodišča iz leta 2021.

V Pravni službi se je ob sodelovanju policije in MDDSZEM obravnaval tudi komunikacijski postopek, ki ga je sprožil vlagatelj pred Odborom Združenih narodov za pravice otrok. Vlagatelj Republiki Sloveniji očita, da ga je obravnavala kot nezakonitega migranta, pri tem kršila določbe Konvencije o otrokovih pravicah in ga na podlagi Sporazuma med Republiko Hrvaško in Republiko Slovenijo, brez individualne obravnave, nezakonito vrnila na ozemlje Hrvaške (ta pa naprej v BiH) po t. i. izvajanju nezakonitega verižnega vračanja (pushback). Postopek še poteka.

Pravna služba je v letu 2023 sodelovala tudi s policijo pri problematiki implementacije sistema ETIAS v smeri iskanja rešitev uvedbe pritožbenega postopka prosilcev, ki jim bo potovalna odobritev zavrnjena ‒ v smeri ustrezne prilagoditve zakonodaje. Sodelovanje se bo aktivno nadaljevalo tudi v letu 2024.

**Stanje prenosa direktiv v pravni red Republike Slovenije in odprtih postopkih ugotavljanja kršitev prava EU:**

V letu 2023 Republika Slovenija na delovnem področju, kjer je MNZ določeno bodisi kot nosilni bodisi kot sodelujoči organ, ni prejela nobenega novega uradnega opomina ali obrazloženega mnenja Evropske komisije.

Je pa 18. novembra 2023 potekel rok za prenos Direktive (EU) 2021/1883 Evropskega parlamenta in Sveta z dne 20. oktobra 2021 o pogojih za vstop in prebivanje državljanov tretjih držav za namen visokokvalificirane zaposlitve in razveljavitvi Direktive Sveta 2009/50/ES, in ker Republika Slovenija v dveh mesecih po izteku roka za prenos direktive ni prenesla v nacionalni pravni red in o tem obvestila Evropske komisije, je Republika Slovenija februarja 2024 prejela uradni opomin zaradi nenotifikacije predpisov za prenos direktive.

## Prevajanje in tolmačenje

**Izvajanje storitev pisnega prevajanja, lektoriranja in tolmačenja:**

Služba za prevajanje in lektoriranje ter informacijsko-knjižnično dejavnost (SPLIKD) je v letu 2023 prejela 1.912 zahtevkov za prevajalske, tolmaške in lektorske storitve.

Prevajali so besedila, ki so jih v prevod poslali naročniki, tj. organizacijske enote MNZ in policije. Besedila, vezana na ministrski del, so se nanašala predvsem na mednarodno sodelovanje ali sodelovanje z institucijami ali telesi EU. S področja policijskega dela so prevajali besedila, vezana na predkazenske in prekrškovne postopke, mednarodno pravno pomoč in dokumentacijo, zaseženo v predkazenskih postopkih. Prevedli so širok nabor zvrsti besedil: vljudnostno korespondenco, vabila, govore, vprašalnike, poročila, brošure, navodila, opomnike, zapisnike, uradne zaznamke, tabele, sodna in pravna pisanja, priročnike, potrdila, pogodbe, pravilnike, zdravniške izvide, spletne pogovore, e-korespondenco, promocijsko in preventivno gradivo itd. Uslužbenci SPLIKD besedila prevajajo v obe smeri in pokrivajo naslednje jezike: angleščina, nemščina, italijanščina, francoščina. V naročilo zunanjim izvajalcem ali v izvedbo z notranjimi prevajalci smo v SPLIKD prejeli skupno 17.635 strani besedil, od tega so notranji prevajalci prevedli 9.008 prevajalskih strani. Od skupnega števila strani je bilo 4.936 strani vezanih na angleščino, 2.751 na nemščino, 1.527 na italijanščino, 2.858 strani na hrvaščino in 5.536 strani na druge jezike.

Leta 2023 so zaposleni v SPLIKD in zunanji izvajalci opravili skupno 379 ur tolmačenja. Storitve konsekutivnega tolmačenja so zagotovili za potrebe sestankov in srečanj ministra ali njegovih delegacij z notranjimi ministri in delegacijami ali veleposlaniki drugih držav. Storitve simultanega tolmačenja, vključno z najemom tolmaške opreme, so zagotovili na mednarodnih dogodkih in konferencah v organizaciji MNZ (Salzburški forum, Proces Brdo) in policije (konferenca o tobačni kriminaliteti, posvet na temo spolne zlorabe otrok, srečanje poligrafskih strokovnjakov v Gotenici itd.). Uslužbenci SPLIKD, ki opravljajo tudi tolmaške naloge, so zagotovili 179 ur tolmačenja. V ta obseg spada tudi tolmačenje, ki ga večkrat letno zagotovi uslužbenec SPLIKD v okviru večdnevnega mednarodnega in medresorskega sodelovanja, v katero sta vključena še Ministrstvo za zunanje in evropske zadeve ter Ministrstvo za okolje, podnebje in energijo, in sicer za skupino tehničnih strokovnjakov, ki sestavljajo t. i. komisijo za mejo (za Republiko Avstrijo in Italijansko republiko).

Storitve lektoriranja (vladna gradiva, letna in druga poročila) so v letu 2023 zagotavljali s pomočjo Sektorja za prevajanje Generalnega sekretariata vlade.

Na terminološkem področju je SPLIKD tudi v letu 2023 sodelovala pri pisanju definicij gesel in zagotavljanju tujejezičnih ustreznic za Kriminalistični terminološki slovar, ki nastaja pod okriljem Terminološke sekcije Inštituta za slovenski jezik Frana Ramovša ZRC SAZU v sodelovanju s Fakulteto za varnostne vede, policijo in Nacionalnim forenzičnim laboratorijem. Slovar bo predvidoma izšel v začetku leta 2025 in bo pomembna terminološka pridobitev za kriminalistično stroko.

SPLIKD je kot strokovna služba pristojna za področje prevajanja in tolmačenja, zato je leta 2023 pripravljala tudi strokovne podlage, ocenjene vrednosti in predloge za nabavo za izvajanje pisnega prevajanja in tolmačenja za potrebe vseh notranjih organizacijskih enot MNZ in GPU ter policijskih uprav ter za izvajanje pisnega prevajanja in tolmačenja za potrebe policije v postopkih s tujimi državljani.

**Izvajanje storitev specialne knjižnice: izposoja, medknjižnična izposoja, izdelava retrospektivnih poizvedb, izdelava bibliografij:**

Leta 2023 je bilo obdelanih 847 bibliografskih zapisov različnega knjižničnega gradiva. Nabavili so 208 monografskih publikacij in 18 naslovov tujih strokovnih revij. Specialna knjižnica ima 979 aktivnih članov.

Opravljenih je bilo 1923 iskanj po različnih podatkovnih zbirkah in pripravljenih 4426 izpisov iz Cobissa. Posredovanih je bilo 2.221 različnih informacij. Pripravili so strokovne podlage ter predlog za nakup in sukcesivno dobavo knjižničnega gradiva za dve leti.

## Komuniciranje z javnostmi

Služba za odnose z javnostmi (SOJ) je v letu 2023 komunicirala z zunanjo (domačo in tujo) in notranjo javnostjo o temah z delovnega področja MNZ. Obveščanje je potekalo v okviru ustaljenih oblik komuniciranja, kot so sporočila za javnost, novinarske konference, izjave za javnost, odgovori na vprašanja novinarjev in občanov. Prav tako so v SOJ skrbeli za pripravo in objavljanje novic na spletni strani, intranetu in družbenih omrežjih ministrstva. Dnevno so spremljali odzive domačih in tujih medijev, odzive na družbenih omrežjih ter pripravljali in izvajali medijske dejavnosti. SOJ je prav tako zagotavljala komunikacijsko podporo dejavnostim vseh organizacijskih enot MNZ in IRSNZ, pri čemer so aktivno sodelovali tudi pri organizaciji in izvedbi protokolarnih in drugih dogodkov (na primer posvetov, konferenc in podobno).

Od vsebinskih področij so bila z vidika nalog in dejavnosti SOJ najbolj v ospredju naslednja delovna področja MNZ: migracije, tujska zakonodaja, umik ograje, vzpostavitev ponovnega začasnega nadzora na notranji meji s Hrvaško in Madžarsko ter nadzori nad delom policije in izdane usmeritve. Posebna pozornost je bila namenjena komunikacijskim dejavnostim ob poplavah in plazovih.

Ključni cilj pri delu SOJ je bil tudi v letu 2023 zagotoviti pravočasno, celovito in transparentno komuniciranje o delu in novostih z delovnega področja MNZ.

Statistični podatki ključnih nalog SOJ (do vključno 31. decembra 2023):

- tedenske napovedi in komunikacijski načrti: 51,

- sporočila za javnost in objave novic na spletni strani, vabila medijem: 375,

- objave na družbenih omrežjih (Facebook in X): 879,

- odgovori na novinarska vprašanja, popravki, intervjuji: 794,

- odgovori na vprašanja občanov (e-pošta, družbena omrežja): 91,

- govori, poslanice, zahvale, voščila: 74.

# Projekti, namenjeni večji učinkovitosti dela Ministrstva za notranje zadeve

1.

## Projekti digitalizacije in informatizacije

**Prenova informacijskega okolja:**

V aprilu 2023 je vodstvo MNZ odločilo, da se po izstopu MNZ iz projekta centralizacije na MDP (takrat MJU) omrežje MNZ ne poenoti z omrežjem policije. Ker se strežniško okolje Novell/Microfocus MNZ več let ni vzdrževalo, se je leta 2023 začel projekt prehoda na strežniške domene Microsoft. Dokupili so strežniške rezine. Vzpostavil se je aktivni imenik Microsoft in nanj so bile postopoma preusmerjene delovne postaje. Ob prehodu je potekalo čiščenje številnih neaktualnih nastavitev varnostnih dovoljenj na skupnih datotekah in ureditev preslikav omrežnih diskov. Na skupnih mapah starega sistema je tudi več starih aplikacij brez ustreznega vzdrževanja, glede katerih so bile sprožene aktivnosti postopnega ukinjanja, ki se bodo nadaljevale v letu 2024 skupaj z notranjimi organizacijskimi enotami, ki te aplikacije in podatke uporabljajo. Projekt migracije vseh osebnih delovnih postaj se bo končal v prvem četrtletju 2024. Oviro za dokončno ugasnitev Novell/Microfocus bodo prestavljale delovne postaje, na katerih so lokalno nameščene aplikacije, ki se ne vzdržujejo ustrezno ali niso primerne za aktualne operacijske sisteme (na primer Windows 10) in zanje v kratkem času ni možno najti primernega nadomestila.

V okviru projekta digitalizacije dokumentarnega gradiva, ki se financira iz sredstev Načrta za okrevanje in odpornost, je bila v letu 2023 nabavljena potrebna IT-oprema za vzpostavitev e-hrambe. Projekt vključuje tudi ureditev sistema na oddaljeni lokaciji Novo mesto, ki se bo končal v prvi polovici 2024. Za potrebe ureditve e-hrambe in zagotovitve zakonodajne skladnosti se je leta 2023 začel urejati sistem upravljanja varovanja informacij, saj so varnostne politike pogoj za postavitev obveznih notranjih pravil e-hrambe. Uspešno je bilo izvedeno javno naročilo za izvedbo nadgradnje sistema, sprejetja notranjih pravil in digitalizacijo dokumentarnega gradiva. Z izbranimi izvajalci informacijskih rešitev in izvedbe digitalizacije smo aktivno pristopili k izvedbi projekta.

Leta 2023 je bila narejena nadgradnja SPIS4 na zahtevo vodstva MNZ v letu 2022, ki vključuje možnost kompleksnejšega potrjevanja gradiv. V SPIS4 so urejali tudi povezavo z varnim e-predalom MNZ na MDP in povezano problematiko pridobivanja izpiskov iz zemljiške knjige prek varnega e-vročanja.

V letu 2023 sta se opravili dve funkcionalni nadgradnji SPIS4. Prva nadgradnja omogoča samodejno razvrščanje računov po PU. Nadgradnja je bila implementirana, vendar je bila začasno umaknjena, dokler večina računov ne bo opremljena s podatkom, ki razvrščanje omogoča. Druga nadgradnja SPIS4 je bila narejena na zahtevo vodstva MNZ v 2022 in vključuje možnost kompleksnejšega potrjevanja gradiv. V SPIS4 so urejali tudi povezavo z varnim e-predalom MNZ na MDP in povezano problematiko pridobivanja izpiskov iz zemljiške knjige prek varnega e-vročanja.

V letu 2023 je bila izvedena prenova nadzornega sistema, ki zdaj omogoča vpogled v delovanje opreme na strežnikih in stanje priključkov na omrežnih napravah. Skrbniki sistemov prejemajo alarme v primeru težav delovanja strežnikov in omrežne opreme. Vzpostavilo se je redno skeniranje aktivnih točk naslovnega prostora omrežja in varnostno shranjevanje konfiguracij stikal.

V sklopu delovne skupine za razvoj skupnih aplikacij MNZ in policije je bila sprejeta odločitev, da se v primeru ločitve omrežja pripravi novo strežniško okolje za informacijske storitve (aplikacije), katerih uporabniki so vsi zaposleni MNZ (upravni del in oba organa v sestavi). Vodstvo policije je jeseni 2023 potrdilo predlog Sekretariata MNZ, da je upravljanje tega dela v pristojnosti informatikov upravnega dela MNZ. Konec leta 2023 so bili vzpostavljeni strežniki na strojni opremi in vzpostavljena nova skupna domena z aktivnim imenikom. Upravni del MNZ je nabavil programsko opremo za upravljanje identitet za omogočanje sinhronizacije prijavnih imen v različnih informacijskih sistemih. Ta programska oprema je bila leta 2023 postavljena v okolje policije, leta 2024 pa se bo postavila na MNZ. Nabavljene in konfigurirane so bile požarne pregrade, prek katerih se lahko na novo skupno področje pristopa iz obeh omrežij (MNZ in policija).

Vezano na odločitev vodstva o ločitvi omrežij policije in upravnega dela MNZ je bila analizirana tudi problematika telefonskega omrežja, ki je zdaj enotno, v prihodnosti pa bo zaradi prehoda na IP centrale potrebno ločevanje tudi tega omrežja. Pridobljena je bila informativna ponudba. Zaradi kadrovskega pomanjkanja na tem področju niso načrtovane nadaljnje dejavnosti.

Za izvajanje ukrepa CAF, ki je vezan na prenovo zastarelega intraneta, je bila izvedena proučitev različnih tehnoloških možnosti in narejen načrt, da se kot tehnološko rešitev v letu 2024 pilotno preizkusi strežniška platforma MS Sharepoint, ki bo postavljena v novo skupno okolje strežnikov. Vsebinsko pri nalogi sodeluje SOJ.

Leta 2023 je bila izvedena menjava več zastarelih osebnih delovnih postaj in monitorjev ter dobavljeni prenosni računalniki, potrebni za delo na domu. Zamenjanih je bilo več zastarelih multifunkcijskih naprav, za preostale pa so bile urejene vzdrževalne pogodbe.

**Dejavnosti na področju zagotavljanja kibernetske varnosti:**

Leta 2023 je bil v sodelovanju strokovnih služb in posameznikov, ki se ukvarjajo s področjem informatike in informacijske varnosti, izveden popis ključnih, krmilnih in nadzornih informacijskih sistemov, njihovih skrbnikov in zbran popis zahtev delovnih procesov glede informacijskih storitev. Začeli so se postopki izdelave ocene tveganj, predlogov ukrepov in vzpostavljanja sistema za upravljanje in varovanje informacij in drugih dokumentov, ki jih zahteva zakonodaja s področja informacijske varnosti.

Izvedene so bile potrebne dejavnosti, da se bo v prvem četrtletju 2024 tudi na upravnem delu MNZ vzpostavila primerljiva programska oprema za zaščito končnih točk, kot jo ima policija, ter jo integrira s sistemom SIEM. Zagotovljeno bo tudi spremljanje varnostnih dogodkov na omrežju upravnega dela MNZ v režimu 24/7/365.

Informatiki MNZ so se leta 2023 odzivali in ukrepali ob objavljenih ranljivostih in varnostnih opozorilih sistema SIEM in antivirusnih programov. V letu 2023 so bile odpravljene kritične ranljivosti aplikacij, ki so jih našli opravljeni vdorni testi na aplikacijah MNZ, ki gostujejo na MDP. Vzpostavljena je bila ustrezna pristopna kontrola do prostorov s strežniško opremo upravnega dela MNZ.

Za ozaveščanje uporabnikov omrežja glede informacijske varnosti je bilo posredovanih več elektronskih sporočil in dopisov uporabnikom.

**MIGRA III in EUPP:**

V letu 2023 so bile izvedene funkcionalne nadgradnje programa za vodenje evidence za podporo črpanju evropskih sredstev Migra III, ki so bile potrebne za izpolnitev zahtev poročanja in evidentiranja črpanja evropskih sredstev.

V letu 2022 je bila izvedena nadgradnja modulov **informacijskega sistema EUPP**. Na podlagi javnega razpisa ter sklenjene pogodbe za triletno vzdrževanje in dopolnitve sistema se je v letu 2023 nadaljevalo nadgrajevanje modulov aplikacije.

**Digitalizacija in informatizacija procesov na kadrovskem področju:**

Na kadrovskem področju so se leta 2023 nadaljevali postopki digitalizacije in informatizacije ter optimiziranja poslovnih procesov.

Na področju optimizacije poslovanja se je nadaljevala uporaba informacijske rešitve za **elektronsko prijavo kandidatov na javne natečaje in objave za prosta delovna mesta EUPP**, ki je bila na podlagi spremljanja uporabe nekajkrat dopolnjena s predlaganimi izboljšavami. Na podlagi Zakona o debirokratizaciji, ki dovoljuje vročanje določenih pravih aktov tudi po elektronski poti v elektronski predal, je bila nadgrajena aplikacija SPIS, prek katere je bilo v elektronske predale javnih uslužbencev vročenih več delovnopravnih aktov (sklepi o določitvi letnega dopusta, sklepi o povečanem obsegu dela), ki so se do implementacije te rešitve odpremljali v fizični obliki.

Za **informatizacijo in digitalizacijo kadrovskih map** se je jeseni 2023 začela pripravljati posodobljena strežniška infrastruktura, ki je poleg sodobnega načina e-hrambe prvi pogoj za implementacijo rešitev kadrovskih map in aplikacije MUZE, ki se trenutno testira na policiji. Med testiranjem do konca leta so se opazile določene težave v delovanju, predvsem zaradi težav z IKT-infrastrukturo, ki jo uporablja MNZ. Zato so pristopili k njeni odpravi, kar naj bi vključevalo tudi postavitev novega IKT-okolja, ki bo brez težav podpiralo delovanje informacijskega sistema MUZA.

**Projekt MFERAC05:**

Informacijski sistem MFERAC je bil delno prenovljen na spletni vmesnik. Vzpostavljeno je bilo strežniško okolje za predelano aplikacijo, poteka pa postopno uvajanje vseh uporabnikov MNZ z organoma v sestavi. Konec leta 2023 je bilo v MFERAC05 1.021 aktivnih uporabnikov (MFERAC05 zdaj zajema finančno, računovodsko in kadrovsko področje). Implementacijo aplikacije MFERAC05 izvaja delovna skupina za izvedbo prehoda na prenovljen sistem MFERAC05, katere člani so predstavniki vseh policijskih uprav in notranjih enot z več uporabniki.

V letu 2023 je MNZ na področju izvrševanja proračuna v celoti prešlo na prenovljeni IS MFERAC, tako da delo v starem sistemu ni več mogoče, v večjem delu (razen poročil) je končan tudi prehod na kadrovsko plačnem področju, prenova na računovodskem področju pa še poteka. Dinamika prehoda je odvisna od dinamike prenove IS MFERAC, ki jo vodi Ministrstvo za finance. Implementacija zakonskih sprememb v informacijski sistem MFERAC se izvaja izključno v prenovljenem MFERAC.

V letu 2023 se je nadgradila tudi funkcionalnost Osebnega portala, dodane so bile strani »Izrabljen redni letni dopust«, »Letno obvestilo o ocenjevanju JU« in »Izpis obrazca CKE«.

Leta 2021 se je začela in leta 2023 nadaljevala uvedba nove funkcionalnosti posredovanja plačilnih list delojemalcem v elektronski obliki, ki so dostopne na spletni strani storitve MFERAC ‒ Osebni portal, ki je bila vzpostavljena v ločenem omrežju MNZ. Stran storitev MFERAC ‒ Osebni portal je namenjena elektronski vročitvi dokumentov in pregledu podatkov, ki se pripravljajo v sistemu MFERAC. Za dostop do Osebnega portala (tudi do elektronske plačilne liste) mora imeti javni uslužbenec veljavno avtentikacijo SI-PASS, za prijavo pa kvalificirano digitalno potrdilo ali smsPASS, po novem pa je možen dostop tudi z osebno izkaznico in čitalnikom ali osebno izkaznico mobilno aplikacijo. Uvedba, dostop in vročanje elektronskih plačilnih list so pomembni za zagotavljanje racionalnosti poslovanja (zmanjšanje materialnih stroškov tiskanja dokumentov, eHramba, prihranek pri času zaradi dostave tiskanih dokumentov, oseben pristop itd.). Konec leta 2023 je bilo registriranih že več kot 3.100 javnih uslužbencev, ki so se odločili in registrirali na uporabo Osebnega portala.

**Izvedba prehoda na elektronsko izmenjavo podatkov v zvezi s povračili izplačil bolniških nadomestil (eNDM):**

Zavod za zdravstveno zavarovanje Slovenije je določil obvezen prehod na elektronsko vlaganje zahtevkov za vračilo nadomestil plač (eNDM) od 1. januarja. 2023. Informacijski sistem MFERAC je bil dograjen za namene elektronskega vlaganja zahtevkov, vendar je imelo MNZ težave z uvozom oziroma vnosom vseh potrebnih podatkov (evidenca odsotnosti, povezana s številko elektronskega bolniškega lista ‒ eBOL) za pripravo eNDM. Nedelovanje izmenjave podatkov o številki eBOL s portala SPOT v informacijski sistem MFERAC in dejstvo, da policija (njeni zaposleni predstavljajo 93 odstotkov vseh zaposlenih v MNZ) še ni prešla na evidentiranje delovnega časa v aplikaciji Kadris in se podatki o odsotnosti zaradi bolezni še vedno uvažajo iz interne aplikacije policije (ISPP), ki podatka o eBOL nima, eNDM-jev iz informacijskega sistema MFERAC pretežni del leta 2023 ni bilo mogoče pripravljati. Zato je kot začasna rešitev potekalo vzporedno evidentiranje odsotnosti zaradi bolezni s prevzemom eBOL prek aplikacije Kadris, ki je bila za ta namen nadgrajena. Rešitev je omogočila, s precej dodatnimi ročnimi dejavnostmi (vodenje in kontroliranje vzporednih/dvojnih evidenc) zaposlenih, da je MNZ lahko začelo pripravljati in oddajati tudi eNDM in zaposlenim ni bilo treba zadev urejati ročno na portalu SPOT. Konec leta 2023 so bili postopoma že vzpostavljeni pogoji (izmenjava številka eBOL iz portala SPOT, uvoz številke eBOL iz aplikacije Kadris, skupaj z evidencami odsotnosti za zaposlene na MNZ in IRSNZ) za oddajo eNDM neposredno prek informacijskega sistema MFERAC.

**Prehod na spremenjen način predložitve davčnih obračunov – REK-obrazci:**

1. januarja 2023 je bil izveden uspešen prehod na spremenjen način oddaje prenovljenih REK-obrazcev, po novem REK-O, ki veljajo za izplačila od 1. januarja 2023. Za popravke izplačil pred tem datumom je treba davčne obračune oddajati še na starih obrazcih REK. Spremembe so bile uvedene tudi na pobudo MNZ, zato so se pričakovanja o dolgoročni poenostavitvi postopkov večinoma že uresničila.

**Matične številke-E računi:**

MNZ z organoma v sestavi, vsak s svojo davčno številko, poslujejo prek TRR MNZ številka 01100-6370171132, ob tem da so policijske uprave v okviru policije tudi samostojne organizacijske enote za naročanje in tako tudi za prejem računov. Z uvedbo e-računa se je MNZ v letu 2023 dogovarjalo za referenčno številko kupca, kar pa v praksi ne deluje dovolj učinkovito, saj imajo izdajatelji računov težave pri pripravi in ustrezni navedbi tega podatka. Za ustreznejše razvrščanje in usmerjanje prejetih e-računov je bil posodobljen informacijski sistem in s tem tehnično omogočeno prejemanje računov posameznim PU in GPU, ki imajo isto davčno številko, na podlagi njihove matične številke, če je to posredovalec e-računa pravilno navedel.

**Direktorski informacijski sistem** (DIS DPDVN) omogoča podporo odločanju na podlagi dnevno osveženih podatkov iz različnih virov oziroma delovnih področij MNZ in obeh organov v sestavi. V letu 2023 je bila končana nadgradnja DIS DPDVN, ki je na podoben način, kot ga ponujajo grafični pregledi zadev in dokumentov, knjiženih v SPIS 4, omogočila grafične preglede zadev in dokumentov, knjiženih v informacijski sistem za podporo priprave predpisov (IPP), prilagoditev obstoječih nadzornih plošč novim informacijskim potrebam DPDVN, ki so posledica sprememb poslovnih procesov v organu, ter posodobitev nekaterih aplikacij v modulu DIS za podporo poročanju in načrtovanju v MNZ.

V terminskem načrtu nabav za leto 2023 je bila predvidena naslednja faza izgradnje DIS, ki bi omogočila razširitev tovrstne informacijske podpore na druga področja MNZ, kar pa je bilo zaradi drugih finančnih prioritet preklicano.

V letu 2023 se je nadaljevala tudi prenova **informacijske podpore poslovnemu procesu razporeditve obveznikov MNZ z organoma v sestavi na delovno dolžnost**. Poslovni proces razporeditve obveznikov MNZ z organoma v sestavi na delovno dolžnost se kot sestavni del obrambnega načrtovanja izvaja na podlagi določb Zakona o obrambi, Uredbe o obrambnem načrtovanju ter Uredbe o kriterijih za razporejanje državljanov. Evidenca obveznikov MNZ z organoma v sestavi se vodi skladno z Zakonom o organiziranosti in delu v policiji. V letu 2022 je bil na podlagi popisa in analize izvajanja obravnavanega poslovnega procesa izdelan predlog za nadgradnjo sistema MFERAC, ki je bil v proučitev in mnenje posredovan pristojnemu Ministrstvu za finance. Predlog se nanaša na vzpostavitev poenotene sistemske informacijske rešitve za izvajanje poslovnega procesa v MNZ z organoma v sestavi. V njem so izpostavljene tudi ključne prednosti in pridobitve, ki se nanašajo tako na delovanje MNZ kot tudi širše na raven celotne državne uprave. Po odločitvi Ministrstva za finance bo predlog uvrščen v načrt prihodnjih nadgradenj sistema MFERAC. Glede na dinamiko prenove sistema v okviru projekta MFERAC05 v letu 2023 MNZ še ni bilo pozvano k nadaljnjim dejavnostim, ki bi se nanašale na pripravo podrobnejših vsebinskih zahtev predlagane nadgradnje sistema.

## Sodelovanje pri raziskovalni dejavnosti v okviru ciljnih raziskovalnih projektov

V letu 2023 se je nadaljevalo sodelovanje pri raziskovalni dejavnosti v okviru treh ciljnih raziskovalnih projektov, ki jih sofinancira MNZ. Projekt, ki je bil na podlagi predloga MNZ izbran na razpisu Javne agencije za raziskovalno dejavnost Republike Slovenije CRP 2020, se je končal, nadaljeval se je projekt, ki je bil izbran na razpisu CRP 2022, začel pa se je izvajati projekt, ki je bil izbran na razpisu CRP 2023.

Na podlagi razpisa Javne agencije za raziskovalno dejavnost Republike Slovenije CRP 2020, ki je bil zaradi epidemioloških razlogov izveden v letu 2021, je MNZ sodelovalo pri ciljnem raziskovalnem projektu Krepitev domoljubne in državljanske zavesti med mladimi, ki ga je predlagal Urad predsednika RS, poleg MNZ in predlagatelja pa ga je sofinanciralo tudi MORS. V letu 2023 se projekt končal s končnim poročilom o raziskavi, ki se je nanašala na pomen domoljubja in domoljubne zavesti mladih ter vloge in pomen domoljubja v okviru sistema vzgoje in izobraževanja v osnovnih in srednjih šolah. Raziskovalno poročilo je bilo v vednost posredovano tudi PA GPU.

MNZ je na razpisu Javne agencije za raziskovalno dejavnost RS CRP 2022 sodelovalo s ciljnim raziskovalnim projektom Ustreznost in nadaljnji razvoj sistemske ureditve zasebnega varovanja in področnega strokovnega interesnega združevanja v Republiki Sloveniji. V letu 2023 je bil pripravljen in izveden empirični del raziskave, ugotovljene so bile prednosti, slabosti in tveganja na področju zasebnega varovanja ter pripravljeni elementi strategije nadaljnjega razvoja zasebnega varovanja v Sloveniji.

Na razpisu Javne agencije za raziskovalno dejavnost RS CRP 2023 je bil na predlog MNZ uvrščen ciljni raziskovalni projekt Model strateškega načrtovanja, ki vključuje vodenje s cilji in poslovno odličnost pri zagotavljanju notranje varnosti, ter njegova implementacija. Po uspešnem izboru izvajalca in sklenitvi pogodbe o sofinanciranju projekta od oktobra 2023 do septembra 2025 je bil novembra pripravljen sistematičen pregled literature o pojmovni opredelitvi pojmov kakovost, poslovna odličnost, vodenje s cilji v povezavi z institucijami za zagotavljanje notranje varnosti.

1. Letna nihanja pri varnostnem preverjanju tujih državljanov so posledica okoliščine, da se obdobni remont v jedrski elektrarni Krško izvaja vsakih 18 mesecev. Ponovni remont je načrtovan v letu 2024, ko se bo povečalo število zahtevkov za varnostno preverjanje. [↑](#footnote-ref-1)
2. Prognosis Network [↑](#footnote-ref-2)
3. Legal Network [↑](#footnote-ref-3)
4. IT Network [↑](#footnote-ref-4)
5. Legal Migration Working Group [↑](#footnote-ref-5)